ועדת מיזמי תשתית לאומיים מיוחדים ושירותי דת יהודיים, כנסת 24, פרוטוקול מספר 39, 2022-05-02 11:00

יוליה מלינובסקי: שלא נצטרך אתכם.

צביקי טסלר: וכולם הם חלק מהתכנון וכולם הם חלק מהאירוע הזה, לפחות בשלב התכנון שלו.

צביקי טסלר: אני ממש מקווה שלפחות חלק מהגורמים ינוחו וישתעממו במהלך כל האירוע, זו הכוונה שלנו.

צביקי טסלר: אנחנו נמצאים ברחבה המרכזית של ההילולה, מולנו ציון הקבר, ליד הכיפות הכחולות האלה מתקיימת גם ההדלקה המרכזית, והאירוע המרכזי, שהוא מתחיל בערב ל"ג בעומר, הדלקה של חסידות בויאן, מתרחש פה והקהל נמצא במקום הזה.

צביקי טסלר: בעבר היה פה מה שהחבר'ה קוראים פרנצ'עס, טריבונות.

צביקי טסלר: הן אינן נמצאות פה כבר והקהל יהיה פה, שטח צפייה, מוגבל כמובן בכמות.

צביקי טסלר: השנה זה יתנהל בצורה מדויקת בנושא הזה של כמויות הקהל, בהתאם להנחיות המשטרה, בהתאם להגדרות מהנדסי הבטיחות, וגם אזור הצפייה מוגבל בכמות אנשים.

צביקי טסלר: אז אולי יהיו עוד אנשים מסביב לאזור הצפייה ולא בפנים, אבל אזור הצפייה של האירוע גם הוא יגודר ויוגבל בכמות.

צביקי טסלר: אם נסתכל לכיוון מערב, פחות או יותר, אנחנו נראה הרבה מאוד עבודות בשטח.

צביקי טסלר: מדובר ברחבות שבעבר היו בהם מאהלים של המשפחות, שדיברנו עליהם מקודם, פה הם נטו את אוהליהם זמן רב לפני ל"ג בעומר ונשארו זמן רב אחרי ל"ג בעומר.

צביקי טסלר: בהתאם להמלצה של ועדת החקירה, המלצות הביניים, המשפחות השנה לא יהיו פה.

צביקי טסלר: תוך כדי העבודות על האתר אנחנו הבנו מיועצי הקרקע שהמשטחים האלה אינם בטוחים ולמעשה צריך לשקם אותם.

צביקי טסלר: אנחנו עוסקים בשיקום שלהם, זה חלק מהמקום שגם קהל יכול להיות בו בהר, זה חלק מהמקום שאנחנו סופרים את המקום של הקהל ולכן חשוב לנו מאוד לפתוח אותם.

צביקי טסלר: כרגע עוסקים בחיזוקים, עבודות מאוד אינטנסיביות, גם מאוד יקרות, כדי לחזק את המקום הזה, עבודות שהן פרופר בטיחות בטיחות בטיחות.

צביקי טסלר: העבודות האלה נעשות פה, יש עוד כמה משטחים דומים שנמצאים מעבר לציון, שאנחנו לא רואים אותם כרגע, אבל עושים בהם או נעשו בהם עבודות דומות.

צביקי טסלר: אנחנו מעריכים שעד ההילולה רוב המשטחים יהיו בנויים להתכנסויות של קהל, התכנסויות של חסידויות, טקסי חלאקה, תפילות, ריקודים, הילולה, כל מה שקורה באירוע הזה.

צביקי טסלר: במרחב שנמצא לשמאלנו יתקיים במוצאי ל"ג בעומר אירוע זיכרון לחללי האסון של שנה שעברה, הוא יקרה במוצאי ל"ג בעומר ולמעשה יש לנו שני אירועים מרכזיים, אירוע ההדלקה ערב ל"ג בעומר, האירוע של הזיכרון במוצאי ל"ג בעומר כשכל מה שקורה ביניהם זה הילולה של עם ישראל.

צביקי טסלר: אין אירוע, אין הדלקה, נאסרו הדלקות נוספות בהר, בשונה משנים קודמות, ועם ישראל יגיע, יתפלל, יעשה טקסי חלאקה, ירקוד, ישיר, ייכנס לציון הקבר, יגיד תהלים, וכל הדברים האלה ינוהלו.

צביקי טסלר: אחד האתגרים הגדולים שלנו זה ציון הקבר, שאנחנו רואים אותו כאן, הוא אזור לא גדול, השטח בפנים הוא לא גדול והוא מוגבל בכמות האנשים.

צביקי טסלר: הניהול של הקהל שנכנס לקבר יתחיל כבר בעלייה, למעשה כבר בעלייה אנחנו נפנה את הקהל שמעוניין להיכנס לציון הקבר, לא כולם נכנסים לציון הקבר, לא כולם מעוניינים, זה דורש סבלנות והמתנה וקצת דוחק, אבל כדי שהדוחק לא יהיה כזה שהוא מסוכן זה ינוהל כבר משלב העלייה.

צביקי טסלר: ייכנסו לקבר מצד אחד וייצאו מצד שני ואנחנו נכשיר אוהלי תפילה או מתחמי תפילה כאלה שהציבור לא ירגיש חובה, או ירגיש, אבל אנחנו לא נאפשר את זה, לשהות בקבר יותר מדי זמן כי מי ששוהה בקבר יוצר צפיפות, לא מאפשר לאחרים להיכנס, וחשובה לנו הזרימה מצד אחד ומצד שני שלאנשים תהיה האפשרות להתפלל על פי אמונתם ושיהיה את המקום המתאים לכך.

צביקי טסלר: זה מה שקשור לניהול ציון הקבר.

צביקי טסלר: זו פחות או יותר הסקיצה הכללית.

צביקי טסלר: דיברתי על שני אירועים, דיברתי על ציון הקבר.

מירב בן ארי: איפה יהיה הטקס של החללים של האסון?

צביקי טסלר: הוא יהיה בהמשך הרחבה הזו, כרגע זה אזור התארגנות של הקבלן שעובד שם.

צביקי טסלר: הוא ינקה וזה יהיה פתוח ותוקם שם הבמה ויהיה שם האירוע הזה, כאמור במוצאי ל"ג בעומר.

יוליה מלינובסקי: עשיתם פה מדידות?

יוליה מלינובסקי: אתה זוכר שדיברנו בדיון הקודם.

צביקי טסלר: כן, נעשו מדידות.

צביקי טסלר: אולי כשנשב אז נדבר על הפרטים.

צביקי טסלר: אם תרצו את הפרטים נגיד, אבל נעשו מדידות, נכתבה תכנית בטיחות, כרגע היא במעמד של טיוטה.

צביקי טסלר: כדי לשכלל אותה נקבע מספר האנשים המרבי שהמרחב כולו יכול להכיל, על סמך מדידות, לרבות העובדה שעל כמה דברים החמרנו כי יש לנו עוד סימני שאלה כמה שטח ייפתח.

צביקי טסלר: אז איפה שהיה צריך להחמיר החמרנו, ויכול להיות שיהיה לנו טיפל'ה יותר שטח, אבל אנחנו עדיין רואים בזה יותר יתירוּת מאשר מקום לנצל אותו.

יוליה מלינובסקי: מבחינת הכבאות, בפעם הקודמת היו פה סיפורים עם הכבאות.

מירב בן ארי: בואי נשמור את כל הדברים האלה לישיבה, שגם כולם יוכלו לשמוע.

יוליה מלינובסקי: היה עם החשמל.

צביקי טסלר: הנושא של החשמל עלה ב-ז' באדר, הנושא של החשמל מטופל כאן באופן שוטף.

צביקי טסלר: ציון הקבר כרגע פתוח וכחלק מהטיפול בכל תשתיות הבטיחות גם תשתיות החשמל מטופלות כך שאנחנו מעריכים שהן יגיעו לסיומן הטוב להילולה.

יוליה מלינובסקי: כרגע עוד לא?

צביקי טסלר: כרגע, בנקודת הזמן הזאת, לדעתי 75%-70% מהדברים נפתרו, אבל – ליאור, אתה פה?

יוליה מלינובסקי: אני רואה את הכבאות פה.

צביקי טסלר: לא כבאות, הכבאות לא מטפלים בשום דבר בעניין הזה, הם מטפלים בהרבה דברים אחרים.

צביקי טסלר: אז התכנית והדיווח שאנחנו קיבלנו מהפרויקטור שעובד כאן, שכל סוגיות החשמל ייגמרו מבחינת בטיחות עד ההילולה, עוד לפני ההילולה.

מירב בן ארי: הממ"ז, אתה רוצה להוסיף משהו או בדיון?

שמעון לביא: עדיף בדיון.

יוליה מלינובסקי: בדיון?

יוליה מלינובסקי: כי יש הרבה מאוד שאלות.

שמעון לביא: יש גם הרבה תשובות.

מירב בן ארי: הכבאות, אתה רוצה להוסיף משהו?

יאיר אלקיים: לא, נדבר בדיון.

יוליה מלינובסקי: עוד שאלה שאני רוצה לשאול, דיברנו על הרבה מבנים בלתי חוקיים שיש פה על ההר.

יוליה מלינובסקי: שאלה לדיון, כי דיברנו על זה.

צביקי טסלר: אני יכול להגיד את האמירה הכללית, רוב רובם של המבנים הלא חוקיים, או מה שהיה ניתן מבחינה משפטית להוריד, ירדו.

צביקי טסלר: נשארו, למיטב זיכרוני, שניים, אם אני לא טועה, ועוד אחד שכנראה שאין סיכוי שהוא ייגמר עד ההילולה.

צביקי טסלר: שניים אולי, אולי לא.

צביקי טסלר: שוב, זה תלוי בבתי המשפט, אבל מבחינת המוכנות שלנו – אגב, מי שמתעסק בזה זה היחידה הארצית לאכיפה והם על זה.

יוליה מלינובסקי: דיברנו בדיון הקודם על הבעיות של מים, ביוב ושירותים.

יוליה מלינובסקי: משרד הבריאות העלה את זה.

יוליה מלינובסקי: נשאיר את זה לדיון, אני רק מעלה את השאלות.

יוליה מלינובסקי: הנציגים שלך דיברו על הבעיות של המים, היו בעיות עם השירותים, כי עם כזו כמות של אנשים צריך לספק שירותי שירותים מה שנקרא.

אולגה ויניצקי: היום היה צריך להתקיים סיור בשטח עם מהנדס מטעם המפיק.

אולגה ויניצקי: זה יתקיים כנראה קצת יותר מאוחר, אנחנו מחכים לכל התכניות של התשתיות, תשתיות ביוב, תשתיות מים, גם הנחת קווים חדשים, הזמניים, ואנחנו נתייחס אליהם.

אולגה ויניצקי: אפילו אם לא יישאר לנו יותר מדי זמן אנחנו על זה.

יוליה מלינובסקי: שאלה אחרונה, לצורך העניין עם כל הדאגה לבטיחות יש כאן פן דתי מאוד חזק, אנשי הדת, ועדת החמישה, האנשים שהם בעצם מובילי דעת הקהל בציבור הדתי, הם חלק מהתכנון?

יוליה מלינובסקי: הם חלק מכל ההתארגנות הזאת?

יוליה מלינובסקי: כי זה לא סתם אירוע, זה אירוע משמעותי.

צביקי טסלר: את אולי נוגעת פה באחד האתגרים הגדולים ביותר של האירוע, זה למצוא את הנתיב הנכון שמאזן בין הצורך לשמור על הבטיחות ולא להתפשר עליה לבין לתת מענה לכל המסורות שהתפתחו כאן בהר.

יוליה מלינובסקי: הם חלק מה-?

צביקי טסלר: הם חלק מהתכנון, זה לא אומר שלהכול אנחנו מצליחים לתת מענה, אבל אין גורם אחד שאני לא בקשר איתו, מדבר איתו, שומע אותו, מבין אותו ומשתדל לתת לו את המענה הכי טוב שאפשר לתת במגבלות הנתונות.

יוליה מלינובסקי: המרכז הארצי למקומות הקדושים, שזה בעצם מטעם המדינה, הם חלק פעיל בארגון?

צביקי טסלר: המרכז הארצי למקומות הקדושים, יש פה נציג שלהם, הוא יוכל להרחיב, אבל הם הגוף ששכר את חברת ההפקה שמארגנת פה את כל האירוע.

צביקי טסלר: עושים עליו כמובן את הבקרה הנדרשת, הם מאוד מעורבים בהילולה.

יוליה מלינובסקי: אז אנחנו ממשיכים.

צביקי טסלר: מבחינתי התצפית כאן מספק, אתם רוצים לראות דברים נוספים או לגשת לדיון?

יוליה מלינובסקי: לא, אני רוצה לראות דברים נוספים.

יוליה מלינובסקי: אנחנו רוצים לראות את מקום האסון.

יוליה מלינובסקי: (בהמשך הסיור)

צביקי טסלר: - - - מה שייצב את המשטח הזה והפך אותו למשטח שאפשר להיות בו, שזה חידוש מבחינתנו, זה לא היה עד לפני שבועיים.

צביקי טסלר: מקומות שיהיו כמו פה למשל יהיו סגורים, עם גידור, גידור יותר משמעותי מזה.

יוליה מלינובסקי: פה לא יהיו אנשים?

צביקי טסלר: לא יהיו פה אנשים, הם לא יוכלו להגיע, לא תהיה נגישות למקום הזה.

צביקי טסלר: כרגע נשאר רק החלק בבטון, החלק שהיה הקונסטרוקציה פשוט פורק.

צביקי טסלר: זה החלק, כמובן הוא יהיה סגור, לא תהיה נגישות למקום הזה.

יוליה מלינובסקי: שאלות רבות, איך בכלל זה היה יכול להיות.

צביקי טסלר: את לא רואה עכשיו את המבנה כולו כמובן, אבל בסדר.

יוליה מלינובסקי: זה מה שאנחנו רואים עכשיו, איך זה –

צביקי טסלר: המקום הזה זה המקום שמכונה מרפסת כוהנים, מקום שגם יהיה סגור בזמן ההילולה, הוא מקום שאו מיועד לחיזוק או להריסה, עוד אין על זה –

יוליה מלינובסקי: המרפסת עצמה, או כל המבנה הזה?

צביקי טסלר: כל המרפסת, כל המבנה שנמצא על המרפסת, כל המרחב הזה נקרא מרפסת הכוהנים.

יוליה מלינובסקי: המבנה עצמו הוא חוקי?

צביקי טסלר: אני לא יודע בוודאות, אני חושב שלא.

צביקי טסלר: אבל לא כל מבנה שהוא לא חוקי אפשר מיד להרוס אותו, יש לזה כללים במדינה.

ליאור חזן: לא יהרסו את זה עד שלא יבנו את מרפסת הכוהנים החדשים.

צביקי טסלר: ליאור, תן מילה על החשמל.

ליאור חזן: החשמל, מילה או כמה מילים?

צביקי טסלר: לא, מילה.

צביקי טסלר: ליאור, אני מכיר אותך.

ליאור חזן: אני אסביר, הנושא של החשמל פה זה רצף טלאים על טלאים על טלאים, על טלאים, אני יכול להגיד את זה עוד הרבה.

מירב בן ארי: אני רוצה שנדבר על החשמל, כי זו הסיבה שסגרתם, אז נדבר על זה כמו שצריך בוועדה, שגם ישמעו אותך.

יוליה מלינובסקי: אבל אני עדיין חוזרת לנושא של המבנים, הנה, יש פה יועצים משפטיים, המבנה הזה הוא חוקי?

ליאור חזן: זה מיועד להריסה, אמור להיהרס בשבוע הבא, אני חושב, עוד לפני.

יוליה מלינובסקי: כל המבנה הזה?

יוליה מלינובסקי: למי הוא שייך?

צביקי טסלר: לעמותה שנקראת אור הרשב"י.

יוליה מלינובסקי: המבנה הזה שלפנינו, עם מרפסת הכוהנים, עם המרפסת הכחולה הזאת, המבנה כולו לא חוקי או רק המרפסת לא חוקית?

ליאור חזן: המבנה עצמו, בחלקו.

ארז בן דוד: המבנה ההיסטורי, המבנה מאבן, הוא מבנה מלפני מאות שנים.

ארז בן דוד: בטאבו הוא רשום על שם ההקדשות והוא בניהול ועדת החמישה, יחד עם חלקות 70 ו-12.

ארז בן דוד: המרפסת עצמה, לפי התב"ע יש הסדרה של המרפסת.

יוליה מלינובסקי: כל מה שכחול זה המרפסת?

ארז בן דוד: פחות או יותר כן.

ארז בן דוד: זה נקרא מרפסת הכוהנים והיא מיועדת להסדרה.

יוליה מלינובסקי: מתי?

ארז בן דוד: התב"ע אושרה.

ליאור חזן: מיד כשיבנו את מרפסת הכוהנים הקבועה זה ייהרס.

יוליה מלינובסקי: מי הסמכות החוקית להיתרי הבנייה פה?

ליאור חזן: מועצת מרום הגליל.

יוליה מלינובסקי: רעות, השאלה הזאת לדיון כי יש פה הרבה מבנים, מה ששמעתי על שני מבנים לא חוקיים, יש פה הרבה יותר.

יוליה מלינובסקי: צריך לקבל סטטוס על כל אחד ואחד, מה שיש פה, כי זה מתכון לאסונות, כל הבנייה הבלתי חוקית.

יוליה מלינובסקי: (בהמשך הסיור)

מירב בן ארי: יש לכם שאלות, חברי הכנסת?

מירב בן ארי: מפה אנחנו נוסעים לעשות דיון.

מירב בן ארי: האם יש דברים שאתם רואים, שלא ראיתם, שמעניין אתכם?

מירב בן ארי: זה הזמן.

יום טוב חי כלפון: איפה מתקיימת ההדלקה המרכזית?

משה טור פז: יש רק הדלקה אחת.

מירב בן ארי: צביקי, איפה ההדלקה המרכזית?

מירב בן ארי: מה שראינו מהנוף לפני שיום טוב הגיע.

מירב בן ארי: ראינו את זה לפני שבאת, עכשיו הוא יעלה איתכם.

יום טוב חי כלפון: כי היה סיפור של גג, שאומרים שיעמדו על גג ושזה לא יחזיק, על איזה גג מדובר?

צביקי טסלר: על הגג של ציון הקבר.

יום טוב חי כלפון: זאת הטענה, שהגג לא מספיק?

צביקי טסלר: אני לא מכיר את הטענה הזאת.

יום טוב חי כלפון: קיבלנו הודעות.

יום טוב חי כלפון: בטח כל הח"כים פה, קיבלנו הודעות ווטסאפ מכל מיני גופים שאמרו שיש איזה שהוא גג שהוא לא מספיק - - -

צביקי טסלר: זה תפילה והדלקה.

צביקי טסלר: אין עליו הרבה אנשים, יש מעט מאוד אנשים, יש את האדמו"ר, יש אנשים מכובדים שנמצאים על הגג, כל השאר, שטח הצפייה, אין נגישות של הקהל הרחב למקום.

איתמר בן גביר: זה לא טעות לעשות הדלקה אחת במקום לפצל את ההדלקות?

צביקי טסלר: זאת ההמלצה של ועדת החקירה.

צביקי טסלר: זה לא שאני הולך כעיוור אחרי המלצת ועדת החקירה –

איתמר בן גביר: יש לך שיקול דעת?

צביקי טסלר: יש לי שיקול דעת, אבל צריכה להיות סיבה טובה למה לשנות, לא מצאתי אותה.

צביקי טסלר: אני חושב הם החליטו נכון לגבי השנה.

צביקי טסלר: לא יודע לגבי השנים הבאות, לגבי השנה אני חושב שההחלטה נכונה וטובה.

יום טוב חי כלפון: יהיו מסכים?

צביקי טסלר: יהיו מסכים, בכל ההר.

יום טוב חי כלפון: זה הבמות שאנחנו רואים כשעולים לפה?

צביקי טסלר: ראית במה אחת, לדעתי.

יום טוב חי כלפון: שתיים ראיתי, אחת על כיכר ועוד אחת בהמשך.

צביקי טסלר: אז אלה מקומות שימוקמו בהם בין היתר מסכים.

צביקי טסלר: גם שם.

איתמר בן גביר: איך תעשו את התחלופה?

איתמר בן גביר: אמרת יש 16,000 בכל רגע נתון.

צביקי טסלר: זה כרגע המספר שמותר להכניס בהר.

איתמר בן גביר: אז איך תעשו את התחלופה?

איתמר בן גביר: אחרי ארבע שעות?

צביקי טסלר: זה לא שעולים 16,000 ויורדים, זה כל שעה עולים, כל שעה יורדים.

צביקי טסלר: בנתונים של השנים הקודמות אנחנו יודעים להגיד שזמן שהייה ממוצע של אדם, בשנים הקודמות, כשהיו הרבה הדלקות, שהיה מזון על ההר וארוחות וכו' וכו', ארבע שעות.

איתמר בן גביר: ועכשיו אפילו יש פחות.

צביקי טסלר: עכשיו יש פחות אטרקציות, פחות דברים שמושכים.

איתמר בן גביר: שתייה אתם כן תיתנו.

צביקי טסלר: שתייה כן, ברור, אבל ארבע שעות אנחנו חושבים שזה לגמרי מספיק, והכוונה שלנו לא להתעמת עם אנשים כמובן, אז יש איזה שהיא יתירות מסוימת, כי אנחנו לא עושים את הכול על הקשקש, ואם נצטרך נפעיל כריזה, נסביר לאנשים, אם לא תהיה ברירה גם נעצור את התנועה, אבל אני לא רוצה להגיע לזה.

איתמר בן גביר: אנשים מחכים, אנא תפנו את השטח, כדי לאפשר לאנשים נוספים.

צביקי טסלר: כן, ממש ככה.

צביקי טסלר: מי שנשאר פה יותר מארבע שעות הוא גוזל את זכותם של האחרים.

איתמר בן גביר: השאלה איך תדע, יבואו כאן אנשים, הם לא מזוהים – אגב, יש בפארקים כאלה, הולכים עם חולצות כחולות, הולכים עם חולצות אדומות, כאן זה לא יהיה מזוהה ואז יישארו לך כאן אנשים שאתה לא תדע, אני חושב –

צביקי טסלר: לאף אחד לא יהיה כתוב על המצח, אבל אם נצטרך לבקש מאדם: בוא תראה לי רגע את הכרטיס שלך, על הכרטיס כתוב השעה, אדוני, בבקשה, אנחנו מתנצלים, אבל נגמר הזמן.

צביקי טסלר: אתה יודע, זה לא הדרך ש - - -

איתמר בן גביר: לא, אתה לא בא לריב עם אנשים, זה ברור לי, חס ושלום, שלא יהיו כאן עימותים, אבל מצד שני צריך לנסות לאפשר לכמה שיותר אנשים להיכנס לכאן.

צביקי טסלר: בדיוק על זה אנחנו עובדים.

יוליה מלינובסקי: צביקה, המבנה הזה.

צביקי טסלר: המבנה הזה איננו חוקי.

יוליה מלינובסקי: כמו כל המבנים שיש פה.

צביקי טסלר: לא כל, ראינו שניים.

צביקי טסלר: את זה ראינו ושם למטה ראינו והמרפסת שצריכה להיות מוסדרת בתב"ע, היא לא הולכת להיהרס אלא להיות מוסדרת בתב"ע.

יוליה מלינובסקי: טוב, יש לנו שאלות רבות לדיון, השאלות שאתה שואל זה לדיון כי אנחנו רוצים לראות ממש איך מגיעים.

יוליה מלינובסקי: אנחנו עשינו את הדרך, ראינו את ההגעה עד לאן מותר ברכב פרטי, מתי יהיו הסעות, איך יעשו.

איתמר בן גביר: אין שם צוואר בקבוק?

איתמר בן גביר: יהיו שם עשרות אלפים.

צביקי טסלר: אני מציע להזמין את כולם למועצה, לקיים את הישיבה כמו שתכננו.

יוליה מלינובסקי: זה בדיוק מה שאנחנו עושים עכשיו.

יוליה מלינובסקי: יש לנו שאלות על אופי ההגעה, חניונים, הסעות, כרטוס, שירותים, מים, חשמל, כל התשתיות של העניין.

איתמר בן גביר: הצוותים הרפואיים.

יוליה מלינובסקי: בירידות שעכשיו אנחנו היינו, אלה ירידות שיהיה שם קהל?

צביקי טסלר: יהיו ירידות רק במקום שמותר על פי מהנדס הבטיחות לרדת, לכן אני לא נותן תשובה ישירה.

יוליה מלינובסקי: אז יש מהנדס בטיחות?

יוליה מלינובסקי: היועצים המשפטיים שאלו אותי.

צביקי טסלר: לא תהיה כאן שום תנועה של קהל שלא מאושרת על ידי מהנדס בטיחות.

יום טוב חי כלפון: אתם הולכים לסגור אזורים, לשים גדרות, יהיו שם שומרים גם?

צביקי טסלר: כמובן.

צביקי טסלר: כמות הסדרנים כרגע הולכת להיות מוכפלת במינימום.

יום טוב חי כלפון: זאת אומרת שכשסוגרים אזור יהיה גם מי שישמור שזה נשאר סגור.

יוליה מלינובסקי: טוב, אנחנו הולכים למועצה.

יוליה מלינובסקי: (בהמשך הסיור – ישיבת סיכום)

מירב בן ארי: שלום לכולם, צהריים טובים, אנחנו פותחים דיון נוסף של הוועדות המשותפות, הוועדה לשירותי דת והוועדה לביטחון פנים בהמשך לדיון שהתקיים כאן בתחילת מרץ, ב-7 במרץ קיימנו דיון ראשון וכעת הדיון השני, שהוא גם משלב סיור.

מירב בן ארי: לפני הכול, לפני שמתחילים לדון, דבר ראשון אני רוצה להשתתף בצערה של משפחת אלבז, אליקו היה פה על ההר ביום שני, ולצערי קיבל דום לב, בחור צעיר בן 48.

מירב בן ארי: לפני הכול אנחנו מביעים תנחומים לכל משפחת לוחמי האש ולמשפחה של אליקו במיוחד.

מירב בן ארי: אני אלך גם לבקר ולנחם, לצערי ללוויה אתמול לא הספקתי להגיע, ובשם שתי הוועדות אנחנו מבקשים להביע צער ותנחומים.

מירב בן ארי: הוא היה כאן ועשה את עבודתו, זה ממש טרגי.

מירב בן ארי: אני אמסור גם אישית למשפחה, אבל תמסרו לכל משפחת לוחמי האש, על הצער הגדול שהיה כאן.

מירב בן ארי: במעבר חד, גם חשוב לי להכיר תודה למועצה האזורית מרום הגליל, קרן פטל המנכ"לית שמארחת אותנו, תודה רבה על האירוח, שהסכמתם, אני יודעת שיש לכם אירוע גדול מתקרב ועדיין תודה רבה על האירוח אצלכם, זה לא מובן מאליו.

מירב בן ארי: אז תמסרי גם כמובן לראש המועצה.

מירב בן ארי: וכעת נעבור לדיון, לגופו של עניין.

מירב בן ארי: אנחנו שמענו כמה דברים על ההר שנרצה שנפתח פה, גם חברת הכנסת יוליה מלינובסקי, חברתי ושותפתי לדרך, שמעה את הדברים, וכבר בינינו בשיח, אנחנו מוטרדות, גם חברי הכנסת כאן, וזו הזדמנות להודות לכם שהצטרפתם.

מירב בן ארי: חבר הכנסת יום טוב כלפון, חבר הכנסת קינלי טור פז, חבר הכנסת איתמר בן גביר, באמת תודה רבה שהצטרפתם לסיור, זה מעיד על החשיבות שאתם רואים את הדברים.

מירב בן ארי: אנחנו קצת מוטרדות כי יש כאן אירוע שאנחנו אמורים לתקן אותו, שאנחנו אמורים להביא אלטרנטיבה.

מירב בן ארי: שמענו את הדברים בתחילת מרץ.

מירב בן ארי: צביקי הוא זה שיפתח.

מירב בן ארי: אני חושבת שהממשלה הטילה עליך את אחת המשימות הכי חשובות שאדם יכול לקבל, אני יודעת שאתה מודע לתפקיד שלך ולחשיבות שלו ולכן לפני הכול אני רוצה להודות לך, גם שאתה מלווה את הוועדה, ובוודאי אני וחברת הכנסת מלינובסקי נעשה הכול כדי לסייע לכם, למפקד מחוז צפון שנמצא איתנו, שמעון לביא, הכבאות, כמובן כל משרדי הממשלה.

מירב בן ארי: המטרה שלנו, הממ"ז וצביקי, לסייע לכם להצליח.

מירב בן ארי: זו משימה לאומית בעיניי, וצדק למשפחות של אסון מירון.

מירב בן ארי: 45 משפחות שאיבדו את היקר להם מכול כאן על ההר רק בגלל שהגיעו להתפלל.

מירב בן ארי: אז בשביל המשפחות ובשביל מאות אלפי החוגגים שעלו להר אנחנו כאן בדיון היום.

מירב בן ארי: חברת הכנסת יוליה מלינובסקי, בבקשה.

יוליה מלינובסקי: לא, את אמרת את הדברים העיקריים.

יוליה מלינובסקי: אנחנו נשמע את הפרויקטור, אחר כך שאלות בהמשך.

יוליה מלינובסקי: כמובן תודות לכולכם שהגעתם לפה, אבל אני מאמינה שזה חשוב לכולנו, גם כדי ללמוד את העבר וגם כדי לטפל בעתיד.

צביקי טסלר: שלום לכולם.

צביקי טסלר: אני אתן סקירה יחסית קצרה כי רוב הדברים ידועים ואני אשאיר את הזמן לשאלות.

צביקי טסלר: יש פה מספיק מומחים מכל הדיסציפלינות ומכל הארגונים ומכל הגופים שיוכלו להשיב בצורה יותר מפורטת על השאלות האלה ככל שיהיו.

צביקי טסלר: אני אתחיל במה שכבר הצגתי בעבר כדי לשים פה על השולחן את ההיררכיה הניהולית שעל פיה אנחנו עובדים, על פיה אנחנו פועלים.

צביקי טסלר: אז השר לשירותי דת קיבל את האחריות הכוללת, השר הממונה, מטעמו אנוכי, הממונה על ההילולה.

צביקי טסלר: שלושה גורמים מרכזיים, ויש עוד רבים נוספים, אבל המרכז הארצי לפיתוח המקומות הקדושים, ששכר השנה חברת הפקה, המשטרה כמובן ומשרד התחבורה.

צביקי טסלר: כולם עוסקים בתכנון ההילולה ויש את הגורמים תחתיהם וכמובן יש את הרגולטורים השונים שנותנים את התנאים לאירועים והרשאה לאירועים.

צביקי טסלר: בלי להיכנס כרגע לפרטי הפרטים הם מופיעים פה גם כן על השקף.

צביקי טסלר: הדברים החדשים השנה זה באמת הדרג הממונה וחברת ההפקה שבשנים הקודמות לא הייתה.

צביקי טסלר: אני שם פה סכמה כללית של אזור ההילולה, זה סכמתי לגמרי.

צביקי טסלר: אני מתחיל ומסביר, ציון הקבר כנראה הוא ליבת האירוע, יש את מתחם ההר, יש את מתחם שיפולי ההר, תיכף נראה מה זה כולל, יש תכנית תחבורה שלמה שכוללת גם חניוני ויסות, גם חניון כניסה, גם חניון יציאה, אחרי זה, אם תרצו, נרחיב על התכנית באמצעות המומחים שנמצאים פה, שמביאה את כלל הנוסעים, את כלל החוגגים, למעגל הטרמינלים שנמצא בשיפולי ההר.

צביקי טסלר: יש לנו אירועים בהר.

צביקי טסלר: יש לנו גם את טקס ההתייחדות, שהזכרתי אותו כשהיינו בסיור, ואת טקס ההדלקה, טקס ההדלקה בערב, טקס ההתייחדות במוצאי ל"ג בעומר, ויש את מתחמי ההתקהלות השונים שיהיו ברחבי ההר בהתאם לרחבות שיוכשרו לכך ויותאמו גם לריקודים, גם לחלאקה, גם לתפילות וכל מה שקשור בזה, חוץ כמובן המעבר בציון הקבר.

צביקי טסלר: יש בשיפולי ההר גם את ישיבת בני עקיבא, שנכון לעכשיו, בכפוף לתנאי רישוי, מתוכננים שם אירועים של חסידויות.

צביקי טסלר: יש את המושב מירון שמתקיימות שם הפקות של חסידויות, שוב בכפוף לתנאי רישוי.

צביקי טסלר: כרגע זה בכלל לא בטוח שזה יצליח להיות ממומש, אבל זה בכפוף לתנאי רישוי.

צביקי טסלר: יהיו שם גם הפקות פרטיות של אירועים של חסידויות במושב.

צביקי טסלר: ויש מתחמי שירות שונים שנמצאים, בעיקר לרווחת המגיעים, אם זה מזון ואם זה מים.

צביקי טסלר: אין מזון על ההר עצמו, יש רק שתייה על ההר.

צביקי טסלר: זו סכמה מאוד כללית של האירוע.

צביקי טסלר: אפשר לראות את זה בתצלום האוויר הזה.

צביקי טסלר: יש את מושב מירון שלמעשה מעגל התנועה נמצא סמוך אליו, אלה המקומות שמהם יורדים האנשים ואוספים את האנשים.

צביקי טסלר: יש את בית העלמין שנמצא למעלה משמאל, מתחם ישיבת בני עקיבא שנמצא סמוך וציון הקבר והדרך אליו, או מעגל ההר, כמו שקראנו לו, לרבות דרך שחוצה את המושב לשני חלקים שעולה אל ציון הקבר.

צביקי טסלר: זה פחות או יותר איך שזה נראה בשטח.

צביקי טסלר: ניגע רגע מתוך הסיכום הקודם של הישיבה, הדברים שסוכמו, שצריכים להתייחס אליהם.

צביקי טסלר: הסעיף הראשון זה שיתוף פעולה.

צביקי טסלר: רק מהתבוננות במגוון האנשים פה בחדר מובן שיש כאן שיתוף פעולה מאוד הדוק ומאוד מתואם ומאוד מאתגר גם בחלק מהמקומות, כי אירוע כזה, אין גורם אחד שמנהל אותו.

צביקי טסלר: יש גורם אחד, הממונה על ההילולה, זה אנוכי, שנושא באחריות הכוללת, אבל יש פה המון המון גורמים שכדי שהדבר הזה יתקיים צריכים לפעול בשיתוף פעולה.

צביקי טסלר: המשימה הזאת לכולנו, אני חושב שהיא מתקיימת והיא מתקיימת היטב.

צביקי טסלר: הדבר הבא זה קידום חקיקה.

צביקי טסלר: לא הצלחנו להביא חקיקה לכנסת, זה מוכר לכם.

צביקי טסלר: יש איזה שהוא מסלול של תקנות, אני מניח שאולי המשטרה תתייחס לעניין הזה גם, זה מאוד מאוחר.

צביקי טסלר: אנחנו נמצאים שבועיים לפני ההילולה ועוד אין תקנות, זה מאוד מאוחר.

צביקי טסלר: זה כרגע המצב בו אנחנו נמצאים.

צביקי טסלר: יש כאלה שזה מזכיר להם שנים קודמות.

צביקי טסלר: תיקון בתשתיות החשמל.

צביקי טסלר: אמנם זה נמצא ברשות הארצית לכיבוי והצלה, אבל זה כמובן לא הרשות הארצית לכיבוי והצלה, אחרי זה בסבב ליאור יוכל להרחיב על העניין הזה, אבל הכוונה היא לשפר את תשתיות החשמל באופן כזה שבהילולה הן יהיו בטיחותיות להילולה.

צביקי טסלר: זה מה שצריך לקרות ויקרה.

צביקי טסלר: יש עוד הרבה טיפול במערכת החשמל, זה לא נגמר בזה, אבל מבחינת בטיחות בהילולה זה יהיה גמור.

צביקי טסלר: ארגון משותף עם מד"א.

צביקי טסלר: זו הנחיה שניתנה והדברים נעשים בהובלת המשטרה.

צביקי טסלר: קביעת מחיר נסיעה בשאטלים עם מ שרד התחבורה, גם זה נעשה.

צביקי טסלר: אני מקווה שהשבוע אנחנו נתחיל את מכירת הכרטיסים.

יוליה מלינובסקי: משרד התחבורה פה במקרה?

צביקי טסלר: כמובן.

צביקי טסלר: לקיים תיאום ציפיות עם מועצה אזורית מרום הגליל.

צביקי טסלר: לא כל הציפיות מתואמות באופן מלא.

צביקי טסלר: אנחנו בתיאום רציף עם המועצה האזורית מרום הגליל, שאולי זה אחד הגופים שיש להם אתגר מאוד גדול בהילולה בכלל ובהילולה בשנה הזאת בפרט.

צביקי טסלר: לפחות אני סבור שאין ספק שנצטרך אחרי ההילולה להסדיר את הדברים אחרת מבחינת המשאבים והיכולת של המועצה לתת מענה מלא, למה שמצופה מרשות מקומית.

צביקי טסלר: נכון להיום אנחנו עושים את מרב המאמצים כדי להיות מתואמים כדי לקיים את ההילולה של השנה בדרך הטובה ביותר והבטוחה ביותר ועל פי דין.

צביקי טסלר: גם את זה חשוב להגיד, על פי דין.

צביקי טסלר: הסדרת נגישות.

צביקי טסלר: זה נושא שמטופל גם באמצעות ממונה מתו"ס שיחתום על האירוע וגם באמצעות שאטלים של 'עזר מציון' שיוכלו לעשות את השאטלים לאנשים שמוגבלים בתנועה.

צביקי טסלר: הדבר הזה מוסדר.

צביקי טסלר: עקרונית ההסדרה הזאת זה בדומה לשנים קודמות.

צביקי טסלר: עוד כמה דברים שאני מבקש להדגיש, טיפול בתשתיות ההר, ראינו את זה.

צביקי טסלר: עד ההילולה יהיה הקפאת מצב, מה שיוסדר יוסדר.

צביקי טסלר: החשמל יוסדר.

צביקי טסלר: לגבי משטחים מה שיוסדר יוסדר, מה שלא, ייסגר ולא תתאפשר כניסת קהל.

צביקי טסלר: מוקדי פעילות עיקריים במעגל ההר.

צביקי טסלר: דיברתי על זה, אני לא אחזור על זה.

צביקי טסלר: רישוי אירועים במעגל שיפולי ההר, אני מניח שבסבב תהיה לזה התייחסות.

צביקי טסלר: אנחנו לא מאפשרים לקיים אירועים במעגל שיפולי ההר, דהיינו בישיבת בני עקיבא ובמושב מירון בלי שזה עובר תהליך רישוי, בין אם זה כרגע נדרש על פי חוק באופן מלא, בין אם זה יידרש על פי התקנות שיתוקנו, אנחנו בכל מקרה החלנו על עצמנו את הכללים של הרישוי כדי שלא יהיה מצב שמתקיים אירוע שהוא לא מוסדר.

יוליה מלינובסקי: גם פרטי?

צביקי טסלר: גם פרטי.

צביקי טסלר: אני בעיקר הדגשתי פה את הפרטי.

צביקי טסלר: תכנית התנועה מורכבת מאוד.

צביקי טסלר: כל המתווה של השנה מבוסס על תכנית תנועה ששולטת בכמות האנשים שמגיעה.

צביקי טסלר: נעשתה פה עבודה מאוד מעמיקה, גם של משרד התחבורה, גם של המשטרה, לתכנית מתואמת שונה משנים קודמות.

צביקי טסלר: לא המצאנו את הגלגל, אבל תכנית שונה משנים קודמות שיש בה גם חניוני ויסות כדי לוודא שלא מתקרבים כלי רכב שאינם מורשים, יש בה כניסה מכיוון אחד, יציאה לכיוון שני.

צביקי טסלר: כל התנועה, למעט חריגים מנוהלים, היא חד כיוונית, ואנחנו מצפים שתכנית התנועה תבסס את היכולת שלנו לשמור על כמות נתונה בהר.

צביקי טסלר: מכירת כרטיסים.

צביקי טסלר: זה חלק מהכלי שלנו לתכנן מראש את הגעת הקהל.

צביקי טסלר: האנשים נדרשים לרכוש כרטיסים שהם מהווים גם היתרי שהייה מוגבלים בזמן.

צביקי טסלר: הגבלת זמן נקבעה לארבע שעות, זה מבוסס על הבנה מהעבר שזה זמן ממוצע הגיוני לשנים הקודמות, לתקופה שהיו בה גם הדלקות נוספות והיה גם מזון בהר, אנחנו סבורים שהשנה, עם אירוע אחד ועוד אירוע במוצאי, לא יהיו מוקדי משיכה בהר כאלה שיגרמו לאנשים לשהות הרבה זמן בהר.

צביקי טסלר: יחד עם זה אנחנו עוסקים הרבה מאוד בהסברה בנושא הזה, אנחנו גם עוסקים בכלים שנוכל גם לכרוז לקהל כשצריך, כמובן שאנחנו סופרים את הקהל בכניסה ועושים את כל מה שאנחנו יודעים לעשות כדי לא להגיע למצב שנצטרך, ואם נצטרך גם את זה נדע לעשות, לעצור את ההגעה להר.

צביקי טסלר: כי המפתח פה הוא באמת של זרימה קבועה.

צביקי טסלר: אנחנו מנסים להסביר לציבור הרחב, מי שנשאר בהר מעבר לארבע שעות מקפח את זכותו של הבא אחריו וככה אנחנו רוצים להתייחס לזה.

איתמר בן גביר: איך אתם מפרסמים?

איתמר בן גביר: איפה אתם מגיעים עם הפרסומים?

צביקי טסלר: הפרסומים נעשים בעיקר במגזר החרדי, בתקשורת החרדית, באתרים, בעיתונות, בכלי התקשורת, עם ריאיונות במרחב הזה וזה הולך ומתגבר בימים אלה עם מכירת הכרטיסים.

צביקי טסלר: הסברה לציבור.

צביקי טסלר: נגעתי בזה בהקשר הזה.

צביקי טסלר: אני בשקף אחרון שאני רוצה להגיד עליו כמה מילים.

צביקי טסלר: מה נשאר לנו השבוע.

צביקי טסלר: עבודות תשתית, דיברנו על זה.

צביקי טסלר: פער תקציבי, אני רוצה לפתוח על זה רגע סוגריים.

צביקי טסלר: יש לנו כרגע פער תקציבי לעמוד בכל מה שאמרנו לעצמנו שהוא חיוני השנה לעמוד בו, הוא נובע גם מהקצאת חסר מלכתחילה ביחס לאומדן שלנו והוא ממשיך בתובנות שלנו במעלה הדרך שמחייבות להרחיב את התקציב.

צביקי טסלר: הדרישות יצאו בהתאם, המשרד לשירותי דת מטפל בעניין הזה, יחד עם זה עוד אין לנו מענה.

צביקי טסלר: כשאני אומר אין מענה, זה אומר שלא יהיה אולי סדרנים בכמות המתאימה, אולי לא גידור בכמות המתאימה, אנחנו צריכים לתת על זה את הדעת ולמצוא לזה פתרון.

מירב בן ארי: מה הפער התקציבי?

צביקי טסלר: הפער התקציבי, מהאומדן ששמנו למה שצריך זה סדר גודל של שישה מיליון.

צביקי טסלר: שליש מזה קשור לתשתיות, שני שליש קשור לדרישות להילולה עצמה, אבל מהתקציב שהוקצה לנו זה עשרה מיליון.

צביקי טסלר: זאת אומרת הוקצה לנו ארבעה פחות ממה שדרשנו מלכתחילה.

מירב בן ארי: דרשתם עשרה מיליון?

צביקי טסלר: לא, דרשנו 54, קיבלנו 50 או 50 וחצי, אנחנו צריכים להגיע ל-60 כדי להעמיד את ההילולה הזאת על פי כל הכללים.

מירב בן ארי: זו הדלתא שחסרה היום?

יוליה מלינובסקי: אבל אתם ביקשתם 54.

צביקי טסלר: נכון, ביקשנו 54 כשיצאנו לדרך, אני מזכיר שאנחנו השנה שינינו הרבה מאוד דברים, לקחנו על עצמנו יותר כללים, התחלנו את התכנון לפני שלושה-ארבעה חודשים, מה שבדרך כלל מתחיל שנה קדימה.

צביקי טסלר: בקבועי הזמן שהיו לנו זה האומדן שעשינו בהתחלה.

צביקי טסלר: יכול להיות שאנשים חכמים יותר ממני היו נותנים אומדן יותר טוב.

יוליה מלינובסקי: כסף ממכירת הכרטיסים לאן הולך?

צביקי טסלר: זה מממן את התחבורה, זה משרד התחבורה.

צביקי טסלר: אנשים קונים כרטיס לאוטובוס, זה לא הכנסה.

מירב בן ארי: אם יש לך עבודות תשתית לסיים השבוע והפער התקציבי אמור לכסות את התשתית איך תעשה עבודות תשתית?

צביקי טסלר: כרגע עבודות התשתית נעשות.

צביקי טסלר: אם נצטרך לעצור נעצור.

צביקי טסלר: אמרתי, מה שלא נספיק נסגור ואז יהיה פחות קהל ונראה איך צריך לנהל את זה.

יוליה מלינובסקי: כמה אנשים בו זמנית אתה מתכוון שיהיו בהר?

צביקי טסלר: ההר יכול להכיל נכון לנקודת זמן, זאת התכנית שלנו, 16,000 איש בו זמנית.

יוליה מלינובסקי: זה אחרי מדידות שעשית?

צביקי טסלר: זה אחרי מדידות שנעשו, כמובן.

איתמר בן גביר: וכמה כרטיסים - - -

צביקי טסלר: אנחנו מתחילים את מכירת הכרטיסים החל מיום רביעי ערב ל"ג בעומר, בשעה שבע או שמונה בבוקר וזה נמשך עד לשעה 12 ביום שישי.

צביקי טסלר: סדר גודל 4,000 כל שעה, במכפלות זה בין 175,000 ל-200,000.

מירב בן ארי: איך קונים כרטיס?

צביקי טסלר: כרטיס נרכש בעמדת אינטרנט או בנדרים, נדרים פלוס, בבתי כנסת, בכניסה.

צביקי טסלר: יש לזה אתר, הוא אמור לעלות לאוויר מחר או מחרתיים להתחיל את מכירת הכרטיסים.

איתמר בן גביר: השאלה אם אנשים יודעים על מכירת הכרטיסים.

צביקי טסלר: כן.

צביקי טסלר: הדברים יתחילו להתפרסם, היום פרסום ראשון ב'יתד נאמן', בהמשך יהיה פרסום בכל העיתונות החרדית ואנשים יידעו כמובן איך לרכוש כרטיסים.

צביקי טסלר: גם צריך להגיד, אנשים כבר יודעים, הם מתעניינים.

צביקי טסלר: מירון זה משהו שמעניין אנשים והם בודקים את זה גם אז אנחנו מעריכים שלא לדעת איך לקנות זה לא יהיה הבעיה שלנו, אבל אנחנו גם בזה משקיעים.

צביקי טסלר: דיברתי פה על הכרטיסים של השבוע, בשבוע הבא אנחנו עושים משחק מנהלים בניהולה של המשטרה.

משה טור פז: צביקי, רק תשלים, 16,000 זה במחסנית, כמה מחסניות יש?

צביקי טסלר: 4,000 בשעה.

צביקי טסלר: עולים 4,000 בשעה יורדים 4,000 בשעה.

משה טור פז: אז 16,000 זה מה שיהיה בכל האירוע?

צביקי טסלר: לא, בזמן נתון.

משה טור פז: השאלה אם יש יותר מארבע השעות האלה?

צביקי טסלר: האירוע הוא של קרוב ל-48 שעות.

צביקי טסלר: תכפיל 4,000 כפול השעות.

משה טור פז: כלומר אתה חושב שיגיעו ל-200,000 כמו בשנה רגילה?

צביקי טסלר: לא, אני לא חושב שיגיעו ל-200,000, אני חושב שיגיעו בין 170,000 ל-200,000.

צביקי טסלר: אני לא יודע להגיד כמה.

צביקי טסלר: אני לא רוצה להתחייב כרגע על מספר.

איתמר בן גביר: ובכל שנה נתונה כמה יש כאן?

צביקי טסלר: בשנה נתונה, יש על זה הרבה מספרים והרבה מחלוקות.

איתמר בן גביר: ממוצע.

צביקי טסלר: הנתונים של משרד התחבורה, את רוצה להזכיר אותם?

קריאה: המספרים הגבוהים ביותר הם כ-200,000.

איתמר בן גביר: זאת אומרת לכאורה כל מי שירצה להגיע לכאן - - -

צביקי טסלר: אנחנו מתקרבים לזה.

מירב בן ארי: בואו ניתן לו לסיים.

צביקי טסלר: אני עוד רגע מסיים.

צביקי טסלר: מתוכננת לדעתי גם ישיבת ועדה בשבוע הבא, אם הבנתי נכון.

צביקי טסלר: למעשה בשבוע ההילולה קבלת האחריות של המשטרה פה על ההר.

מירב בן ארי: איזה ועדה?

צביקי טסלר: שלכם לדעתי, אבל אם אני טועה אז אני מתנצל.

מירב בן ארי: זה התקנות.

צביקי טסלר: יכול להיות, בסדר, אבל ועדה חשובה.

יוליה מלינובסקי: התקנות יילכו לוועדה לביטחון הפנים כי זה קשור יותר לפן הבטיחותי של העניין, פחות לשירותי דת.

מירי פרנקל-שור: ולא כל כך ברור באיזה תקנות מדובר מכיוון שלפי חוק הבטיחות במקומות ציבוריים - - - אפילו לא אישור ועדה, אלא התייעצות, אז כדאי אולי שתבהירו איזה סמכויות חסרות לכם ואיזה תקנות חסרות לכם.

שמעון לביא: העברנו הכול.

שמעון לביא: יש לי פה את הכול מוכן.

מירי פרנקל-שור: אנחנו יודעים שמושב הכנסת נפתח ב-9 בחודש, אנחנו יודעים שעדיין אנחנו לא ראינו שום טיוטה של תקנות, שום דבר.

קריאה: יש.

מירי פרנקל-שור: יכול להיות, אולי בממשלה כולם יודעים, אבל אם הכנסת צריכה לאשר משהו אנחנו כבר היינו צריכים ל - - -

מירב בן ארי: לא, קודם כל אחרי צביקי יתייחס הממ"ז והוא ידבר גם על נושא התקנות.

מירב בן ארי: דבר שני, כמו שגם אמרתי, התקנות מבוססות על החוק.

יוליה מלינובסקי: טוב, זה לא כרגע.

מירב בן ארי: אבל בואו ניתן לממ"ז לדבר ואז נבין את הפערים מבחינת הסמכויות.

צביקי טסלר: אז ייקח לי חצי דקה להשלים.

מירב בן ארי: מה זה קפ"ק 2?

צביקי טסלר: קפ"ק 2 באחריות המשטרה עם כלל הכוחות שפועלים, בעיקר מה שנקרא סוג של תדריך אחרון לפני האירוע ולראות שכל הכוחות מתואמים.

צביקי טסלר: קבלת אחריות, בתחילת השבוע ההילולה.

צביקי טסלר: אישור.

צביקי טסלר: כל תנאי הרישוי הנדרשים.

צביקי טסלר: ויש לנו רצון להפעיל את ניהול הקהל כבר מתחילת השבוע, יש לזה חשיבות, אולי אחרי זה המשטרה גם תרחיב על העניין הזה.

צביקי טסלר: כרגע, מעבר לפער התקציבי שדיברתי יש עוד פער תקציבי כדי לממש את הדבר הזה, כדי להביא סדרנים, מאבטחים וגורמי הפקה החל מיום ראשון ולא החל מבוקר יום רביעי.

צביקי טסלר: זה פער תקציבי שהוא נוסף על מה שדיברתי פה ולכן יש לנו קושי לממש חלק גדול מהדברים שאנחנו מאמינים שצריך לממש אותם.

צביקי טסלר: אני סיימתי ואני פתוח לשאלות או לכל דרך אחרת שתחליטו לנהל את הדיון.

מירב בן ארי: חברי הכנסת ירשמו את השאלות לאחר הסבב שנעשה.

מירב בן ארי: מפקד מחוז צפון ניצב שמעון לביא, בבקשה.

שמעון לביא: צהריים טובים לכולם.

שמעון לביא: אני חושב שהנעלם הגדול והמשמעותי ביותר זה השינוי בסטטוס קוו.

שמעון לביא: יש פה שינוי ממה שהקהל שהיה מגיע להילולה הורגל.

שמעון לביא: בראש ובראשונה לא כל מי שרוצה מגיע, יש כרטיסים, לא כל מי שרוצה להגיע, יש הגבלת כניסה להר.

שמעון לביא: דבר נוסף, מי שמגיע אז יש לו הגבלת שהייה.

שמעון לביא: הסטטוס קוו הנוסף הוא שיש הדלקה אחת, זאת אומרת לפחות 24 חסידויות לא משתתפות במשחק.

שמעון לביא: זה לא משהו שככה עובר חלק בגרון.

שמעון לביא: בוא ניקח את ציון הקבר.

שמעון לביא: ציון הקבר, אם הייתה בעבר כניסה חופשית, היום מדברים על כניסה מתוזמנת במובילים, כמו למוזיאון, כמו לקולנוע, אנחנו מבינים שהעסקה הזה לא עובר חלק.

שמעון לביא: השבוע נתקלנו באירוע של בערך 200 חסידים שהגיעו על מנת לגרום נזק לתשתיות.

שמעון לביא: הייתה פה התפרעות, היו פה מעצרים ואנחנו מבינים גם מתמונת המודיעין שהעסק הזה לא הולך להיות קל.

שמעון לביא: יש עוד הרבה שינויים.

שמעון לביא: אין חלוקת מזון בהר, זה לא היה בעבר.

שמעון לביא: כל נושא התחבורה, לדוגמה חניוני השהייה, אותם חניונים שלמעשה מקשים על מי שמגיע, לכאורה, הם כמובן בשם הבטיחות, בסוף הבטיחות היא מעל הכול, אבל מהצד השני פחות רואים את זה.

שמעון לביא: הוא צריך להגיע לחניון שהייה ואחר כך לטרמינל ויש כאלה שצריכים להחליף אוטובוס בדרך, מערך שאטלים שונה.

שמעון לביא: יש פה שינוי משמעותי למי שמורגל ב-40-30 השנה האחרונות להגיע להילולה ואנחנו כמובן חייבים להיות ערוכים לסיפור הזה.

שמעון לביא: דרך אגב, כל מי שיש לו ניסיון, פה זה לא רלוונטי.

שמעון לביא: פה החשיבה חייבת להיות יצירתית, מחוץ לקופסה.

שמעון לביא: אני חושב שהאתגר המרכזי שלנו זה להיות ערים לשינויים, זאת אומרת כל מה שקשור לגמישות מבצעית זה ממש בעורקינו, זה משרד התחבורה, זה כל תחום ההפקה, זה כל תחום ההפקה, משטרת ישראל, כל גופי החירום וההצלה, כולם כולם פה.

שמעון לביא: העניין של הגמישות המבצעית, של הבנה של תמונת מצב, כי להערכתי השינויים פה יהיו שינויים מידיים ואנחנו כמובן נצטרך להגיב בהתאם.

שמעון לביא: מן הסתם האירוע הזה שמסתכלים עליו יוצר תופעה שנקראת תופעת בלון.

שמעון לביא: ברגע שאני מגביל קהל ומגביל אירועים בהר משהו קורא לאירוע במירון, להילולה.

שמעון לביא: א', הוא מתרחב גיאוגרפית, וזה אתגר שחייבים לקחת אותו בחשבון, ב', הוא מתרחב בלוחות הזמנים, מתוך הבנה שמי שלא יקבל כרטיס או לא יצליח להיכנס בהילולה הוא ינסה להגיע לפני, זאת אומרת שלדעתי הילולת מירון תתחיל כבר ביום ראשון ב-15 לחודש.

שמעון לביא: אולי בהיקפים קצת יותר מצומצמים, אבל זה משהו שחייבים לקחת בחשבון.

שמעון לביא: דבר נוסף, אנחנו מעריכים שיהיו לא מעט אירועי לוויין.

שמעון לביא: יכול להיות שההר יהיה נקי וסטרילי מבחינת כמות קהל, אבל אנחנו נזהה כמות גדולה מאוד של קהל שהוא מגיע להר ומקיים טישים או כל מיני הילולות משנה כאלה.

שמעון לביא: זה מאתגר, זה בטח מאתגר בתחום הבטיחות, בתחום התנהגות המון, בכל מה שקשור לקהל.

שמעון לביא: צריך לקחת בחשבון שלא משנה מה תהיה רמת החקיקה, רמת החקיקה לא תהיה ברמה כזאת שאני יכול להוציא קהל מראש.

שמעון לביא: זאת אומרת יכול להיות שצביקי מתכוון ל-16,000 איש בו זמנית בהר, נקודת הפתיחה שלנו זה 40,000 איש בהר כבר מראש, שאני לא יכול לפנות אותם כי אין לי את הסמכויות.

שמעון לביא: נקודת פתיחה, שיש באזור ההר, באזור המושב, 30, 40, 50,000 איש שמבינים מראש שהם לא יכולים להשיג כרטיס והם שם כעובדה.

יוליה מלינובסקי: שיבואו קודם וישתקעו פה.

שמעון לביא: כן, וצריך לקחת את זה בחשבון.

שמעון לביא: אני אומר לכם, זה אירוע מאוד מאוד מאתגר.

שמעון לביא: נכון שיש החלטות של הוועדה והכול, בפרקטיקה, בתורה שבעל פה, הוא מאוד מאתגר.

שמעון לביא: אני אומר לכם שאנחנו חושבים פה על תרחישים שונים ומשונים, אנחנו רוצים לקחת את הכול בחשבון, האירוע הזה הוא אירוע מאתגר מאוד.

שמעון לביא: עדיין האתגר המרכזי זה צפיפות קהל.

שמעון לביא: אני חייב לומר שמה שנעשה השנה, יש פה המון המון אלמנטים שאמורים למנוע צפיפות ודוחק.

שמעון לביא: גם סוגיית התחבורה, כל מה שקשור לוויסות קהל באמצעות התחבורה, כל מה שקשור לספירת קהל, כל מה שקשור לכרטיסים.

שמעון לביא: גם כרטיסים זה המנגנון הכי טוב לבקרת קהל, לא בטוח שהצד השני יוכל לעמוד בגזרות האלה, אנחנו מבינים שזה לא יהיה פשוט, זה לא הולך להיות בית מרקחת, צריך לקחת את זה בחשבון.

יוליה מלינובסקי: אתם מדברים עם מובילי דעת קהל בציבור?

שמעון לביא: משרד הדתות לדעתי שכר משרד פרסום.

שמעון לביא: הסיפור של התודעה וההסברה מול הציבור, לדעתי הדיאלוג הזה, בסוף צריך לתאם ציפיות מול הציבור, זה הדבר הכי חשוב.

שמעון לביא: אם אנחנו נדע לתאם ציפיות מול הציבור – כולנו חייבים להבין שהאסון נמצא פה, האסון מרחף ונמצא פה וזה משהו שקרה לא מזמן.

שמעון לביא: אסור לחזור לנקודה הזו.

שמעון לביא: מצד שני, זה קהל שרוצה לקיים את פולחן הדת, האיזון הוא כמובן לטובת הבטיחות, לא בטוח שכולם - - -

יוליה מלינובסקי: אני שאלתי משהו אחר, אתה כמשטרה, כמפקד מחוז, אתה מדבר עם מובילי דעת הקהל?

שמעון לביא: בוודאי, בוודאי.

יוליה מלינובסקי: זה שמשרד הדתות לקח משרד - - -

שמעון לביא: בוודאי.

שמעון לביא: יש פה מערך דוברות חרדית שנמצא פה.

שמעון לביא: איפה שבתי?

שמעון לביא: הוא נמצא פה.

שמעון לביא: אנחנו עושים את זה בצירים שלנו.

שמעון לביא: בסוף בסוף יש מערך הסברה סוג של לאומי כזה שכולם מחוברים אליו, כולם, הדוברות של משרד התחבורה, הדוברות של משרד הדתות, דוברות המשטרה, דוברות כב"ה, דוברות מד"א, כולם מחוברים.

שמעון לביא: המסרים הם מסירים אחידים, אבל גם אנחנו פועלים אל מול החברה החרדית, בוודאי.

שמעון לביא: לדעתנו זה פקטור סופר מרכזי.

שמעון לביא: דבר נוסף זה לגבי החקיקה, מה שהועלה פה.

שמעון לביא: לצערי הרב זה לא מתקדם.

שמעון לביא: אני אומר את זה בכל הזדמנות, זה בדיוק דה-ז'ה-וו משנה שעברה, אותו דבר.

שמעון לביא: בסוף רק ביום האחרון החליטו שלא להחליט, גם פה כבר חמישה חודשים נמצא בניסוחים משפטיים, בפלפולים משפטיים, בסוף בסוף, צריך להבין, חייבים לקבל הכרעה.

שמעון לביא: אני יכול להבין שיש סיטואציות מסוימות שמקשות על כך, אני לא מבין גדול בפוליטיקה, אבל בסוף בסוף חייבים להגיע להכרעה, זו תכנית הגיבוי שלנו.

שמעון לביא: בסופו של דבר התכנית הזאת מאפשרת הדלקה אחת, אם היא לא תהיה כל אחד יכול להדליק.

שמעון לביא: בסוף בסוף היא אמורה לגבות גם את המסקנות של ועדת הבדיקה הממלכתית, היא חייבת לגבות, גם אותנו, לאפשר לנו כמובן למכור כרטיסים, אם לא, אין ערך למכירת הכרטיסים, אין ערך להגבלת שהייה.

שמעון לביא: בסופו של דבר כל מגדל הקלפים הזה הוא למעשה לא רלוונטי בהיעדר חקיקה ואנחנו לדעתי מתקרבים לדד ליין המשמעותי.

יוליה מלינובסקי: אנחנו נעשה הכול שתהיה כזו חקיקה.

מירב בן ארי: לחקיקה נתייחס, החוק הראשי, לאור הבעיות שיש לנו עם האופוזיציה, עבר לתקנות.

שמעון לביא: כן, אני מדבר על תקנות משנה.

מירב בן ארי: התקנות לוקחות את החוק - - -

שמעון לביא: הכול מבוסס על חוק הבטיחות.

מירב בן ארי: הכול מבוסס על החוק, ועל זה ייאכפו התקנות.

מירב בן ארי: אנחנו כבר קבענו בשבוע הבא, צביקי יודע, לא הבנתי על איזה ועדה הוא מדבר, בעיקרון אנחנו מתעתדים לקבל את התקנות תוך יום יומיים וב-9 במאי, בעזרת ה', ב-12:00 לקיים את הדיון מתוך מטרה לסיים את התקנות בהקדם.

מירב בן ארי: תקנות שהוועדה מאשרת באישור של השר לביטחון הפנים.

מירב בן ארי: הממ"ז, התקנות שגזורות מהחוק, בעצם סוג של העתק-הדבק אבל בקונסטלציית תקנות, שקיבלו אישור של היועצת המשפטית לממשלה בגלל דחיפות האירוע, בעצם מגדירות את מכירת כרטיסים, את הגבלת השעות, את כל הסמכויות המיוחדות שניתנו להר ל-2022.

שמעון לביא: לכן חשוב לייצר את זה לציבור, הציבור חייב להבין את זה, כי הציבור מבין כרגע שאין.

שמעון לביא: גם בשנה שעברה - - -

מירב בן ארי: אנחנו נעשה את זה.

יוליה מלינובסקי: אבל אצלך יש סמכויות, וזה התפקיד שלך.

מירב בן ארי: כן, סעיף 4א מאפשר לי, אבל לא לפני האירוע.

מירב בן ארי: אם אני מזהה תוך כדי תנועה שיש חלילה חשש לחיי אדם אני יכול להשתמש בסעיף הזה.

איתמר בן גביר: זה לא מדויק לגמרי.

איתמר בן גביר: אני מבין שאתה עסוק בתקנות, חוק העונשין מדבר שאם יש חשש למקרים של הפרת השלום, סעיפים 151, 152 לחוק העונשין, אתם יודעים את זה, יכולים למנוע אפילו מאנשים, להגיד שיש תרחיש שהולך להיות כאן הפרת השלום.

שמעון לביא: לא, אני מדבר על בטיחות.

שמעון לביא: לא הפרת השלום, אני מדבר על צפיפות, לא פלילי.

איתמר בן גביר: הפרת שלום יכול להיות גם צפיפות.

יוליה מלינובסקי: עדיף לעשות תקנות - - -

איתמר בן גביר: ברור שעדיף שיהיו תקנות, אף אחד לא חולק על זה.

מירב בן ארי: תסביר לנו איך אתה הולך להתמודד עם ההתנגדויות כי אתה הולך לשים כאן שני טורים נפרדים.

מירב בן ארי: כשצביקי דיבר על קולנוע ומוזיאון, רק כשהסברת לנו למטה במפורש שהם באים ידענו את גודל האירוע, כי זה אף פעם לא היה במירון.

מירב בן ארי: יוליה נגעה בזה כשדיברה על התנהלות, איך מפצחים התנגדויות, כי ראית מה היה כאן השבוע.

שמעון לביא: ראשית זה אתגר, זה אתגר משמעותי מאוד.

שמעון לביא: אני חושב שהתיווך של ההסברה לציבור, שזה מגיע בשם הבטיחות ובשם ההגנה על חיי אדם והביטחון האישי שלהם, זה יכול לעשות חלק גדול מהעבודה.

שמעון לביא: הדבר הנוסף, אנחנו כמובן לא נרצה ליצור צוואר בקבוק באזור הבידוק, הרי אם בסוף, לפי התחשיב של מהנדס הבטיחות, 170 איש בו זמנית יכולים להיות בצד של הגברים ובצד של הנשים ויש לי טור של 10,000 איש, זה לא יעבוד.

שמעון לביא: יש צורך לנהל את העסק.

שמעון לביא: אנחנו עושים את זה באמצעות סדרנים, יש כוח משטרה מיוחד שזה העיסוק שלו, רק להתעסק בקו הזה, יש תכנית בטיחות, יש תכנית ספירת קהל.

שמעון לביא: אנחנו כמובן נחלק שתייה לאנשים שמגיעים.

שמעון לביא: אנחנו באים לכבד את האנשים שמגיעים לפה, אנחנו רוצים לשרת אותם, אנחנו לא באים לגרום להם לסבול, אנחנו נקל עליהם כמה שאפשר כדי באמת להיכנס ולקיים את פולחן הדת שהם רוצים לעשות.

שמעון לביא: יש מצלמות, יש ספירת קהל, יש אמבטיות מיוחדות, יש תזמון, יש הרבה פרמטרים.

שמעון לביא: נמצא פה ראש ענף רישוי ואבטחה, למעשה יש חשיבה מאוד מרכזית איך לנהל את העסק הזה, אבל צריך להבין דבר אחד, אנחנו לא נאפשר צפיפות שם, כיוון שכבר במעגלים רחוקים אנחנו נעבוד.

שמעון לביא: כל הרעיון פה הוא להעביר את מרכז הכובד מבפנים החוצה.

יוליה מלינובסקי: שאלה אליך.

יוליה מלינובסקי: הכול נחמד ויפה, ארבע שעות שהייה בהר לפי הכרטיסים, אבל על הדרך אוטובוס נכנס לפקק או קרתה תאונה - - -

מירב בן ארי: תיכף, ראש אגף התנועה כאן, הוא יתייחס לזה.

יוליה מלינובסקי: לא, אני רואה את מפקד המחוז, אם יהיו לנו פה עיכובים אז דבר גורר דבר.

יוליה מלינובסקי: איך אנחנו מונעים את הדבר הזה?

יוליה מלינובסקי: או איך אנחנו יודעים מראש על דברים כאלה?

שמעון לביא: קודם כל לקחנו את זה מראש בחשבון בחישוב של הזמנים, לקחנו שפיל של חצי שעה לכל איחור.

שמעון לביא: לכל איחור כזה יש תכנית, הפרויקטור מנהל את העסק הזה ולקחו בחשבון את זה.

שמעון לביא: אתה רוצה להוסיף, צביקי?

צביקי טסלר: אני אוסיף רק, תחשיב הכרטיס הוא כזה שלקחנו את זמן ההגעה הידוע משנים קודמות מכל נקודות היציאה, הוספנו על זמן ההגעה הידוע משנים קודמות, ממוצע 25%, על זה הוספנו עוד ארבע שעות, אז יש מרווח לטעות.

משה טור פז: אנחנו מכירים ממקומות אחרים כניסה המונית ברגל, ויש פה אפשרויות, עם כל זה שאנחנו בגליל, זה דבר שאתם נערכים אליו?

שמעון לביא: כן, לקחנו את זה בחשבון.

שמעון לביא: את כניסת הרכב אנחנו מונעים לחלוטין, כניסה רגלית זה תרחיש שבהחלט לוקחים אותו בחשבון, כי בתקופת הקורונה ניסו אלפי חסידים להגיע ברגל, באמצעות הגעה מהשטחים, גם מההרים.

שמעון לביא: הגיעו אלפים.

שמעון לביא: יש כוח מג"ב.

שמעון לביא: אם לדוגמה אגף התנועה מתעסק בכניסת המורשים, התפקיד של מג"ב להתעסק בכניסה של הבלתי מורשים.

איתמר בן גביר: יש משהו חשוב.

איתמר בן גביר: הבעיה המרכזית שאני רואה אותה כאן זה להסביר לציבור, הרי מתי מתחילים כל ניסיונות העקיפות והמכות והמהומות?

איתמר בן גביר: כשאנשים אומרים לעצמם שהם לא יצליחו להיכנס ואז הם אומרים שבשביל זה הם יילכו עד הסוף.

איתמר בן גביר: השאלה היא, וזה מה שמטריד אותי ושאלתי את הפרויקטור ואני שואל גם אותך, הרי הסיפור כאן זה מאוד פשוט, בסדר, 16,000 יוצאים נכנסים, אבל חלק מה-16,000 אנשים האלה לא ייצאו ואז השאלה היא איך אתם גורמים להם לצאת, מצד אחד איך מזהים אותם בכלל – אני לא פרויקטור ולא איש מקצוע, אבל יכול להיות שאם הייתם נותנים צמידים, בצבע צהוב, בצבע אדום.

שמעון לביא: יש, יש.

איתמר בן גביר: יש צמידים?

איתמר בן גביר: וגם מסבירים להם שזה בשביל האחרים, שזה לא להתעלל, אנחנו רוצים להכניס כאן כמה שיותר אנשים.

שמעון לביא: קודם כל, אמרתי, מערך ההסברה, הקטע של ההסברה, הדיאלוג הזה מול הציבור החרדי, מול הציבור בכלל, הקטע של תיאום הציפיות הוא קריטי.

שמעון לביא: אנחנו רוצים לתווך להם שבארבע השעות האלה הם חייבים להתחשב באלה שמגיעים אחריהם.

איתמר בן גביר: נציגי הציבור החרדי יהיו כאן?

איתמר בן גביר: הרבנים?

יוליה מלינובסקי: חכה, אנחנו נעשה סבב של המשטרה, אחר כך נגיע לפן הדתי של העניין.

איתמר בן גביר: זה לא פן דתי, זה פן בטיחותי, כי זה יכול לעזור לעודד את האנשים לצאת.

יוליה מלינובסקי: אתה צודק, אבל יש גופים שממונים על הפן ההוא, לדבר עם מנהיגי הציבור בצד הדתי.

מירב בן ארי: הממ"ז, סיימת?

שמעון לביא: כן.

מירב בן ארי: אז אני רוצה לשמוע את ראש אגף תנועה, בבקשה, ניצב אלון אריה, בבקשה.

אלון אריה: צהריים טובים לכולם.

אלון אריה: קודם כל אני מקווה שאנחנו לא הולכים לשדה קרב.

יוליה מלינובסקי: אנחנו כן.

אלון אריה: אני חולק עלייך.

אלון אריה: אנחנו לא הולכים לשדה קרב, יש פה ציבור מאמינים שאנחנו צריכים לאפשר לו להגיע ומסתבר שהציבור הזה הוא גם ציבור שמבין, שאפשר להסביר לו.

אלון אריה: אני מזכיר לכולם את ההלוויה של הרב קנייבסקי ז"ל, אני חושב שמה שגרם לנו להצליח לנהל את האירוע הזה בבטחה היה ההסברה לציבור.

אלון אריה: הציבור מבין עניין, הוא מקשיב.

אלון אריה: אגב, לא רק הציבור החרדי, גם הציבור בכלל, יש פה במירון גם ציבור בכלל, יש פה תושבים במקום ויש משמעות אדירה להסברה וזה מצליח.

אלון אריה: אבל צריך להשקיע בזה.

אלון אריה: צריך לתכנן את זה וצריך לעשות את זה כל הזמן ולא לאבד רגע מהזמן, כי בעצם כל אירוע מירון, בעיניי, וזה מה שמאחד את כולנו, זה שליטה בכמויות.

אלון אריה: אם אני לוקח מה שעובר כחוט השני, שליטה בכמויות.

אלון אריה: כל עוד הכמויות יהיו סבירות, אין בעיה, שייכנסו, שייצאו, שיממשו את הפולחן הדתי, את האהבה, את השמחה.

אלון אריה: עוד פעם אני אומר, זה לא שדה קרב, העניין הוא שליטה בכמויות.

אלון אריה: בשביל זה נבנתה תכנית מבצעית של התנועה שמאפשרת את השליטה בכמויות, שתאפשר למחוז צפון לממש את אחריותו על ההר.

אלון אריה: אני אומר את זה ככה כקונספט כללי.

אלון אריה: בנינו חניונים רחוקים, בנינו חניוני המתנה מאוד מאוד מסודרים, לקחנו את מיטב המפקדים, השקענו כוחות, כוחות בין הצירים, אפרופו תאונות, שחרור תנועה, אופנועים, השקענו את כל המשאבים שיש לנו כדי לאפשר שליטה בכמויות, כדי שמי שיגיע להר יגיע באישור.

אלון אריה: כלומר זה השינוי הכי משמעותי בהיבט הזה שאם בעבר כל הזמן התפקיד שלנו היה לתת זרימה של תנועה וכולם שייכנסו וייצאו, הפעם זה חייב להיות בשליטה.

אלון אריה: כל מי שעובר קו מסוים חייב להיות אחרי שאני מקבל אישור ממחוז צפון שהוא רשאי להגיע פנימה.

אלון אריה: זה הרעיון המרכזי.

אלון אריה: בנינו חניונים שלא היו בעבר, כולל למשל שכלי רכב פרטיים באזור אליפלט.

אלון אריה: כלומר עשינו כל כך הרבה פעולות - - -

יוליה מלינובסקי: יש מפות לראות איפה החניונים?

אלון אריה: אני לא יודע אם זה מופיע במצגת, אבל יש לנו חמישה חניונים רחוקים מעבר לפוליגון הזה שנקרא של ההר, באליקים, בעמיעד, באליפלט, בכל מיני מקומות, ויש את החסימות הקרובות, וכפי שנאמר כאן על ידי צביקי - - -

שמעון לביא: אני אסביר לך בקלות.

יוליה מלינובסקי: אני רוצה לעלות להר.

שמעון לביא: מאיפה את מגיעה?

יוליה מלינובסקי: אני באה מחולון, אני נוסעת ברכב פרטי, איפה החניה שאני באה?

צביקי טסלר: רגע, לפני שהיא יוצאת אני רוצה שהיא תקנה כרטיס.

אלון אריה: ברור, ברור.

יוליה מלינובסקי: תסבירו לי עליי.

יוליה מלינובסקי: אני רוצה להגיע להר, יש אוטובוסים או יש ברכב פרטי.

אלון אריה: ההתחלה היא שאת תגיעי בזמן שתוכלי להגיע מבחינת הכרטיס.

אלון אריה: מה חלון הזמנים שלך, כלומר את לא יכולה להגיע מתי שאת רוצה איך שאת רוצה.

אלון אריה: למשל את תגיעי ביום רביעי, נניח הכרטיס שלך הוא ליום רביעי בשעה שש.

יוליה מלינובסקי: פרה פרה.

יוליה מלינובסקי: אני רוצה להגיע להר, קודם כל עליי לקנות כרטיס לפי הזמנים, ואז יש לי שתי אופציות, או לבוא בתחבורה ציבורית, שתיכף ניגע מאיפה היא באה.

צביקי טסלר: שנייה, אני אעזור.

צביקי טסלר: את צריכה להחליט מראש איך את רוצה להגיע, יש לך שלוש דרכים להגיע.

צביקי טסלר: אחת עם הרכב הפרטי שלך, את תגיעי לחניון אליפלט, הוא נפתח החל משעה עשר בלילה ואת תרכשי כרטיס נסיעה באוטובוס מחניון אליפלט להר, לפי שעה מסוימת.

צביקי טסלר: את תגיעי בשעה הזאת ייתנו לך להיכנס כי הגעת בשעה הנכונה ויסיעו אותך.

צביקי טסלר: את יכולה לבחור בתחבורה ציבורית ולרכוש בהתאם למקום התחנה הקרוב למקום מגורייך שיש לו קו למירון, ואז את עולה על אוטובוס מקום מגורייך ויורדת במירון.

קריאה: בודקים שם שיש כרטיס באוטובוס?

צביקי טסלר: בעלייה לאוטובוס, כמו כל עלייה לאוטובוס.

קריאה: לא, אבל הכרטיס למירון.

צביקי טסלר: כן, זה אותו כרטיס.

צביקי טסלר: התשובה היא כן.

צביקי טסלר: הדרך השלישית היא להתארגן בהסעות פרטיות, ואז גם כן רוכשים כרטיס נסיעה מחניון האוטובוסים הפרטיים, שהוא בכחל, משם רוכשים את כרטיס הנסיעה בשאטל להר, אבל עד לשם את צריכה לארגן לעצמך אוטובוס פרטי.

יוליה מלינובסקי: זאת אומרת אני לא יכולה יום אחד בהיר לקום ולהגיד: הנה, עכשיו בא לי.

יוליה מלינובסקי: אני צריכה לארגן את זה ולתכנן את זה מראש.

אלון אריה: כשמדברים על שליטה בכמויות זה בדיוק העניין.

שמעון לביא: מה שכן, כל מי שמגיע להר עובר דרך חניון שנקרא חניון עין הוזים, זה סוג של טרמינל, תחנה מרכזית, בדרך כלל הוא יעבור חלק.

שמעון לביא: אם יש צפיפות בהר למעשה אנחנו מתזמנים את זה.

שמעון לביא: כל התנועה בהר היא חד סטרית, מצפון לדרום.

אלון אריה: כנ"ל לגבי היציאה.

אלון אריה: ברגע שאת תצאי יהיו טרמינלים ביציאה, מה הולך לפרוד, מה הולך ל - - -

שמעון לביא: הם הולכים לפרוד, פרוד זה בדרום.

יוליה מלינובסקי: שאלה, באנו לתחנה המרכזית הזו לפי השעות שיש שם, כמה זמן נסיעה מה - - -

אלון אריה: זה הכול סביב רבע שעה.

יוליה מלינובסקי: ואז אנשים יורדים, שם בחניות יהיה אוכל?

מירב בן ארי: לא, זה לא קשור.

מירב בן ארי: רק אם אתה יכול להגיד לנו מבחינת הצירים, אם חלילה קורה, מישהו כאן דיבר איתי על ההר, קורית תאונת דרכים, מאיזה מרחק אתה מההר עם הכוחות שלך, האופנוענים?

אלון אריה: אנחנו נמצאים בטווחים רחוקים.

אלון אריה: זה בדיוק העניין, הפעם יצאנו הרבה מעבר לפוליגון של ההר.

אלון אריה: כמו שאמרתי לך, אליקים, טבריה, מקומות רחוקים מאוד.

אלון אריה: יש לנו כוחות פרוסים בתוך אותה גזרה.

אלון אריה: יש היום שלושה מעגלים.

מירב בן ארי: כן, בין נתיב לנתיב.

אלון אריה: בנתיבים, יש לנו כוחות, יש לנו יחידות חילוץ, אופנועים, יש לנו את כל מה שצריך.

יוליה מלינובסקי: אבל יש פה תושבים שגרים באזור, איך אתם לא מונעים מהם להגיע הביתה?

אלון אריה: יש רישומים בדיוק מי גר פה.

אלון אריה: יש אפליקציה.

אלון אריה: צריך להבין עוד פעם, אף אחד לא יכול להיכנס - - -

איתמר בן גביר: אגב תושבים שגרים פה, לפי התקנות האלה אנשים לא יכול להיות בצימר, או שאני לא הבנתי?

שמעון לביא: מותר להם.

שמעון לביא: בניגוד לקורונה, בקורונה היה אסור.

איתמר בן גביר: זה חייב להיות מוחרג, אנשים יכולים להיות במירון בצימרים.

אלון אריה: למעשה אם בסוף אנחנו נגיע לנושא של רביעי בוקר עד שישי צהריים, כל מי שינוע בגזרה הזאת זה יהיה חייב להיות באישור, נקודה.

אלון אריה: אין תנועה חופשית, אין דבר כזה.

אלון אריה: בשביל זה יש את כל הכוחות, בשביל זה יש כוחות סדר ציבורי.

אלון אריה: ואני אומר עוד פעם, ההסברה היא קריטית.

אלון אריה: יש לנו עוד הרבה להיערך, יש לנו להכין את התשתיות, את השילוט, יש עוד המון המון דברים לעשות עד תחילת ההילולה.

אלון אריה: הדבר הכי משמעותי זה שיתופי הפעולה.

אלון אריה: כדי לממש את האחריות שלי, ללא מפיק, ללא משרד התחבורה, אין, זה לא רלוונטי, כל אחד צריך מה שנקרא במסגרת הסמכות, במסגרת הענן הזה של הוועדה, צריך לעשות את המקסימום כדי שנצליח, כי זו מטרה לאומית.

אלון אריה: אנחנו עושים את הכול, בינתיים שיתופי הפעולה מצוינים, אין בינינו מחלוקות ואין בינינו פערים וזה דבר שהוא קריטי וחשוב לציין אותו.

יוליה מלינובסקי: יש פה בתי אירוח וצימרים, מה שבן גביר אמר, אני קניתי פה זה ואני רוצה להגיע עם רכב שלי, איך אני אוכל לעשות את זה?

אלון אריה: ברגע שאני חוסם את ההר לא תוכלי להגיע לשום מקום עם הרכב שלך.

יוליה מלינובסקי: אבל אני קניתי פה חדר.

חי מזרחי: אם יורשה לי, הכרטיס שאת קונה כשאת באה לצימר, לצורך העניין, אם הכרטיס הוא הגעה ברכב פרטי, את תיסעי עם הרכב הפרטי לחניון אליפלט כי משם יעלה השאטל.

חי מזרחי: אנחנו סגרנו את זה מול המועצה.

אלון אריה: אף אחד לא יגיע להר, להילולה, עם רכב פרטי, נקודה.

יוליה מלינובסקי: לא, אבל יש פה יישוב - - -

אלון אריה: בכל מקרה הם יגיעו לאליפלט.

איתמר בן גביר: התושבים - - -

אלון אריה: צביקי, אם היא תרצה ללכת עם הרכב הפרטי, היא תגיע לאליפלט ומשם היא תיסע.

צביקי טסלר: בזמן ההילולה.

מירב בן ארי: יש בעיה, אין להגיע עם רכב פרטי להר.

אלון אריה: יש את המעגלים, יש את הכניסה, יש שם את כל הטרמינלים של ההורדה וההעמסה.

אלון אריה: אין מצב שרכב פרטי יסתובב שם.

אלון אריה: אם עכשיו באת עם רכב פרטי ואתה רוצה להגיע עם רכב פרטי מהצימר?

איתמר בן גביר: לא, זו לא הייתה השאלה.

איתמר בן גביר: אני תושב מירון, אני תושב היישוב כאן.

אלון אריה: יש לך כרטיס.

שמוליק פיאמנטה: תושבי מירון על פי תעודת זהות יכולים להיכנס עם רכב לתוך המושב.

שמוליק פיאמנטה: יצא מסמך, גם לתושבי מירון, יצאה איגרת שהעברנו וגם יש שיח עם הרשות המקומית, לא רוצים לפגוע בצורה אקוטית בחיי התושבים, למרות שיש פה איזה שהיא מגבלה.

שמוליק פיאמנטה: יש מה שנקרא מספר כניסות שאפשר להתיר לאנשים להיכנס עם רכבים, כי מי שגר ביישוב ייכנס עם הרכב שלו ליישוב.

שמוליק פיאמנטה: יש הצגת תעודת זהות עם הספח, הוא יוכל להיכנס מאזורים מסוימים.

מירב בן ארי: אנחנו עוברים את זה בתל אביב כל הזמן עם המרתונים, שנותנים למי שגר ברחוב עם תעודת זהות, מכירים את זה.

יוליה מלינובסקי: אבל יש צימר שהוא משכיר.

שמוליק פיאמנטה: לגבי צימריסטים.

שמוליק פיאמנטה: אנחנו מקבלים רשימה מבעוד מועד מאנשים, זה באחריות הרשות המקומית או באחריות מושב מירון.

שמוליק פיאמנטה: אותם צימריסטים, כשאנחנו מוודאים שבאמת יש צימרים, מעבירים לנו מראש מבעוד מועד את מספרי הרכבים, אנחנו מזינים אותם באפליקציה שנמצאת בכל המחסומים של האת"ן, הם נכנסים עד שעה מסוימת ולאחר מכן הם לא יכולים לצאת.

שמוליק פיאמנטה: אם הם יוצאים הם פשוט לא חוזרים כי אז הם - - -

אלון אריה: עוד פעם, בזמן הילולה אף אחד לא זז, לא נכנס, לא יוצא, גם אם עכשיו הוא - - -

יוליה מלינובסקי: בזמן אמת אתה מתכוון.

אלון אריה: בוודאי.

אלון אריה: עד תחילת ההילולה עושים מה שרוצים, בהילולה נגמר הסרט, אף אחד לא עובר.

יוליה מלינובסקי: אז לקחתם את זה בחשבון.

אלון אריה: זהו, עד כאן דבריי.

מירב בן ארי: אחרי זה שאלות, אנחנו חייבים להתקדם.

איתמר בן גביר: מחירי כרטיסים.

מירב בן ארי: תרשום את זה.

מירב בן ארי: אגף רישוי ואבטחה, אתם רוצים להוסיף עוד משהו?

יוליה מלינובסקי: המשטרה, יש לכם עוד משהו?

מירב בן ארי: הממ"ז, אתה רוצה להתייחס לעוד משהו?

שמעון לביא: אין מה להוסיף.

מירב בן ארי: מישהו מהמשטרה?

מירב בן ארי: בסדר גמור.

מירב בן ארי: כיבוי אש, בבקשה.

יאיר אלקיים: שלום לכולם, שמי יאיר אלקיים, אני סגן מפקד מחוז צפון בכיבוי אש.

יאיר אלקיים: אנחנו עובדים כבר לא מעט חודשים לארגן ולהיערך להילולה הזאת, אנחנו בנוהל סדור מול המשטרה, הגופים, הפרויקטור, המפיק, כולם.

יאיר אלקיים: אני חייב לומר שיש פה היערכות טובה מאוד, אני באירוע הזה כבר מעל 20 שנה והשנה ההיערכות היא שונה ובעיניי מותאמת לטובה.

יאיר אלקיים: אנחנו נערכים למענה לשריפות לחילוץ בהרס בשלושה מאמצים של הגנה מאש ש - - - שאנחנו כבר מספרים חודשים עושים את ההיערכות בתחום של ההגנה מאש, גם במעטפת, צירים, מול נת"י וכל מי שרלוונטי, במאמץ מבצעי שאנחנו נגן פה, גם להגנה וגם למענה במעגלים, כולל כוח משמעותי על ההר, במושב, בחניונים, ניתן בעצם את כל המעטפת ואת כל מה שצריך ונגיב בהתאם וכמובן במאמץ של רציפות תפקודים.

יאיר אלקיים: יש לנו מספר פערים שחשוב לנו להעלות פה בתחום של הגנה מאש.

יאיר אלקיים: נמצאים איתי ראש המדור מתחנת גליל גולן יוסי כהן, נמצא איתנו היועץ המשפטי שלנו, עמנואל, נמצא ראש הגנה מאש המחוזי, אוסקר, וחשוב לנו להעלות פה את הדברים ולציין אותם כי יש פערים ואנחנו בזמן, אפשר להגיד זמן פציעות.

יאיר אלקיים: אנחנו במצב רגע לפני ההילולה והדברים לא סגורים וחשוב לנו שזה יעלה.

יוסי כהן: שלום.

יוסי כהן: כמו שהסממ"ז אמר, אנחנו בזמן פציעות, אנחנו נכנסים לתקופה של יום העצמאות ויום הזיכרון, שזה עוד כמה ימים שאנחנו מפסידים ימי עבודה, זאת אומרת שבשבוע הבא חייבים לסגור את כל הפינות.

יוסי כהן: יש לנו בעיה של תכנית בטיחות שעדיין לא אושרה.

יוליה מלינובסקי: מי צריך לאשר אותה?

יוסי כהן: קודם כל שיגישו אותו, יש גורם משטרתי שאמור לאשר את התכנית.

יוליה מלינובסקי: מי צריך להגיש אותה?

מירב בן ארי: רגע, בוא תגיד את כל הבעיות, יש כאן הרבה בעיות.

מירב בן ארי: אנחנו רושמים גם.

יוסי כהן: ברגע שתכנית בטיחות תאושר על ידי גורם משטרתי ועל ידינו נוכל להתקדם עם ההנחיות שלנו, הנחיות בטיחות להדלקות, לאירוע ההנצחה, עדיין הדברים לא סגורים.

יוסי כהן: בקשות לרישוי מכל מיני אתרים בשיפולי ההר שטרם קיבלנו, הזמן הוא קצר מאוד וכדי שנוכל להעביר הנחיות בזמן וכדי שאנשים גם ייערכו לטפל בבעיות אנחנו חייבים לעשות את זה כמה שיותר מהר.

יוסי כהן: מבחינת פערים במבנה המרכזי.

יוסי כהן: אין ספק שנעשו פה עבודות משמעותיות מאוד, מבחינת מערכות מצילות חיים, אז באמת המקום פעל וכל הבעיות טופלו למעט בעיית חשמל, יש עדיין פער של בעיות חשמל.

יוליה מלינובסקי: איפה?

יוסי כהן: במבנה המרכזי.

יוליה מלינובסקי: שזה הקבר?

יוסי כהן: כן.

משה טור פז: והמרפסת?

יוסי כהן: מרפסת הכוהנים, כמובן שהיא לא מותרת לשימוש.

קריאה: אם אתם רוצים את הבטיחות, הוא ייתן לכם את הכול.

יום טוב חי כלפון: היא לא מותרת לשימוש?

קרן פטל: לא, כבר כמה חודשים.

יוסי כהן: היא לא מאושרת מבחינתנו לשימוש מבחינת כמות האנשים שמותרת להיות על המרפסת בגלל היעדר יציאות חירום תקינות.

יוליה מלינובסקי: אבל עכשיו ראינו על המרפסת הזאת אנשים, איך הם משתמשים בה אם היא לא מאושרת?

שמוליק פיאמנטה: מרפסת הכוהנים זה מתחם שהוצא נגדו צו סגירה.

שמוליק פיאמנטה: לפני מספר ימים הורידו בכלל את המדרגות, גם את העלייה וגם את הירידה.

קרן פטל: זה מנובמבר.

קרן פטל: זה לא עכשיו.

שמוליק פיאמנטה: צמוד לקבר, זה בדופן של הקבר, זה מקום שהוא אסור לשימוש.

שמוליק פיאמנטה: אי אפשר להשתמש בו, אי אפשר גם לעלות אליו כרגע.

יוליה מלינובסקי: אבל היום אנחנו ראינו שם אנשים.

שמוליק פיאמנטה: מהקבר יש מספר פתחים שאמורים לצאת, אסור לעלות עליה, המקום הזה חייב להיות סגור.

שמוליק פיאמנטה: ועדת החמישה מנהלת את המקום הזה על בסיס קבוע, זה שטח שלהם, הם אמורים לדאוג לסגור את המקום.

יוליה מלינובסקי: אבל עכשיו כשהיינו בסיור אתם אמרתם לי שזו מרפסת הכוהנים והיו שם אנשים.

קרן פטל: גם היית בסיור, חברת הכנסת, ונכנסו אנשים לקבר ויש צו מניעה מ-ז' באדר.

קרן פטל: יש כאן דבר מאוד מורכב שצריך להתייחס אליו.

יוליה מלינובסקי: אני ראיתי במו עיניי, אמרו לי שזו מרפסת הכוהנים - - -

יום טוב חי כלפון: אנחנו היינו, איתמר ואני היינו שם.

איתמר בן גביר: אמרתי לך לבוא להתפלל.

קרן פטל: והיו שם יותר מארבעה אנשים?

מירב בן ארי: תסביר לי, בעיות החשמל גרמו לסגירת ההר ב-ז' באדר.

מירב בן ארי: סגרו את ההר לכניסת מבקרים בגלל בעיות חשמל.

מירב בן ארי: עכשיו בעיית החשמל נשארה וההר פתוח, אז תסבירו לי את הדיסוננס, איך, סגרו את ההר ב-ז' באדר, אני זוכרת, היינו בכנסת והייתה מהומה, איך בעיות החשמל עדיין קיימות וההר הולך להיפתח.

מירב בן ארי: מי עשה את החשמל?

קרן פטל: ועדת החמישה.

מירב בן ארי: אתה דיברת על החשמל.

קריאה: אני דיברתי על פתרונות החשמל, למה נכנסים או לא נכנסים זה לא בתחום שלי.

מירב בן ארי: מי אחראי לתקן את בעיות החשמל על ההר?

מירב בן ארי: צביקי?

צביקי טסלר: כל מה שקשור להילולה אני נושא באחריות.

מירב בן ארי: אז מי אחראי לתקן את בעיות החשמל?

צביקי טסלר: בעיות החשמל בתהליך טיפול וכפי שציינתי גם כשהיינו בשטח, וכפי שליאור ציין, והוא יוכל לחזור על זה, עד ההילולה בעיות החשמל יטופלו ולשביעות רצוננו מבחינת בטיחות.

מירב בן ארי: אוקיי.

מירב בן ארי: מה רצית להגיד, קרן?

מירב בן ארי: רק לעניין הזה כי אני אתן לך לדבר בנפרד.

קרן פטל: אז אחרי זה.

מירב בן ארי: בסדר.

מירב בן ארי: עוד הערות.

מירב בן ארי: על החשמל שמענו מצביקי, לתכנית הבטיחות אנחנו נתייחס, ומה עוד?

יוסי כהן: מבחינת חשמל, אני רוצה להגיד שבסך הכול אני בקשר עם אלי פריינד שהם פועלים באמת לתיקון בעיות החשמל ואנחנו רואים את העבודות.

יוסי כהן: אני מעריך שזה יתוקן ממש בקרוב, אני גם בסיורים מקדימים, בסיורים יום יומיים שאני מבצע שם, רואים שזה הולך לכיוון טוב.

יוסי כהן: יש כמה מתחמים שהם מאושרים במבנה, כמו הכנסת אורחים, הכנסת אורחים של שניצר, בית כנסת אטדגי, מבחינתנו הם סיימו את כל הדרישות שלהם והם מותרים לשימוש ואנחנו במקום טוב יותר.

יוסי כהן: הדגש שלי זה נושא של תכניות בטיחות וכמה שיותר מהר.

יוליה מלינובסקי: אני לא הבנתי, יכול להיות שזה פגיעה באינטליגנציה, מי צריך להגיש את תכנית הבטיחות?

מירב בן ארי: הם הגישו למשטרה.

צביקי טסלר: לא.

צביקי טסלר: אני מסביר איך זה עובד.

צביקי טסלר: תכנית הבטיחות של ההילולה נכתבת על ידי מהנדס הבטיחות שנשכר על ידי המפיק להילולה.

צביקי טסלר: הוא חתום על האירוע, הוא נמצא במהלך האירוע והוא מגיש את תכנית הבטיחות.

צביקי טסלר: תכנית הבטיחות צריכה להיות מאושרת, היא עוד לא הוגשה ולכן היא עדיין לא מאושרת.

יוליה מלינובסקי: אז מתי היא תוגש?

צביקי טסלר: בימים הקרובים, זה תהליך.

יוליה מלינובסקי: אבל אנחנו קצת ב - - -

צביקי טסלר: לכן אנחנו גם מאיצים בו.

מירב בן ארי: אני באתי לפתור את זה.

מירב בן ארי: צביקי, המטרה היא, בואו נחסוך את זה, שעד שהוועדה מתכנסת לדון בתקנות אתה צריך להיות עם תכנית בטיחות מאושרת.

צביקי טסלר: אני צריך להיות עם תכנית בטיחות מאושרת באופן כזה שיאפשר את קיום ההילולה, אין שאלה כזאת.

צביקי טסלר: אבל אתם מערבבים פה בין שני דברים, סליחה שאני אומר את זה, האחד זה התפעול השוטף של המקום, צווי הסגירה וניהולם.

צביקי טסלר: קרן, אני מניח, תדבר על זה.

צביקי טסלר: להילולה אנחנו דואגים שכל מה שצריך להיות בשביל ההילולה כדי לאפשר את ההילולה יהיה מטופל, מתוקן ובטיחותי באופן כזה שאפשר לקיים את ההילולה.

צביקי טסלר: אם הוא לא יהיה כזה לא תהיה הילולה.

יוליה מלינובסקי: תרשה לי שאלה.

יוליה מלינובסקי: מרפסת הכוהנים שכרגע היא לא צריכה להיות בשימוש ואנחנו במו עינינו ראינו שם אנשים, בזמן האירוע יהיו שם אנשים או לא?

צביקי טסלר: בזמן ההילולה תפקידנו לדאוג שלא יהיו שם אנשים, אבל מכיוון שהיא עוד לא התחילה אנחנו עוד לא מנהלים את המקום ואת תנועת הקהל.

יוליה מלינובסקי: הכוונה שבמקום הזה, אותו מקום שהוא לא תקין - - -

צביקי טסלר: או מקום אחר שהוא לא בטוח.

יום טוב חי כלפון: יש עוד מקומות כאלה, זה בדיוק הבעיה, מה תעשו מול כמות האנשים שירצו להגיע למקומות האלה?

צביקי טסלר: אנחנו לא נאפשר לאנשים להגיע למקומות שאינם בטוחים, זה מה שמצופה מאיתנו וכך נפעל.

אוסקר פוקס: חשוב לי להגיד משהו על העניין הזה, משהו קצת לא מובן בנושא תכנית הבטיחות.

אוסקר פוקס: כשאנחנו מקבלים את תכנית הבטיחות זה לא סוף התהליך, זה תחילת התהליך, שם אנחנו נותנים את כל התנאים המקדימים שלנו, שם צריך כבר להתחיל לרוץ ומדובר בהרבה מאוד נישות שצריך לטפל בהם.

אוסקר פוקס: חשמל לדוגמה זה אחד מהם, אבל אנחנו עוסקים בהרבה מאוד, במערכות, במים, בכניסות ויציאות, וכאן אני מתחבר לבקשה של ממ"ז צפון להתחיל להריץ את זה כמה ימים לפני.

אוסקר פוקס: קודם כל תבינו דבר אחד, מדובר בריכוז של קהל בצורה חדשה.

אוסקר פוקס: אנחנו מכירים את המבנה, יש לו ארבע יציאות, זה הולך להשתנות, זה הולך להיות שתי יציאות, שתי יציאות נוספות הולכות להפוך לכניסות בלבד.

אוסקר פוקס: זאת אומרת זה משהו שאנחנו צריכים לראות איך זה עובד, זה עניין בטיחותי.

אוסקר פוקס: בגלל זה הבקשה להריץ את כל התהליך הזה החל מיום ראשון הוא נכון לא רק כדי לראות שזה עובד תקין ושהקהל גם יגיע לפני, אלא גם לבדוק את זה מבחינה בטיחותית.

אוסקר פוקס: אני רוצה לדבר גם בנוסף על קווי החיץ ועבודות הצומח שאנחנו עושים מסביב.

אוסקר פוקס: אנחנו עובדים לא רק סביב מירון, אלא גם סביב החניונים.

אוסקר פוקס: אני חושב שהחניונים צריכים להיות פרוטים קצת יותר בפריטה קטנה ומסודרת יותר, איך האוטובוסים יהיו מסודרים, מרחקים בין אחד לשני.

אוסקר פוקס: אחד האירועים שאנחנו חוששים ממנו הוא שריפה של אוטובוס בתוך אחד החניונים.

מירב בן ארי: קווי חיץ.

מירב בן ארי: בגלל שהיה לי דיון לפני שבועיים בדיוק על קווי החיץ, יש כאן?

אוסקר פוקס: אנחנו עובדים מול כמה גופים, קק"ל, רט"ג, נתיבי ישראל על הצירים המרכזיים, המפיק לקח את מקומו של מה שהיו עושים לפני זה המקומות הקדושים, הם היו עושים גיזום וחרמוש של האזור מסביב, הם נכנסו אמנם קצת באיחור, צריך לתת לזה גז, ממש, לדחוף את כל העבודה הזאת כי אנחנו מתקרבים, הצמחיה, אפשר לראות, היא די יבשה, אנחנו בסכנה של שריפה, אנחנו לא רוצים לעסוק בשריפה שתגיע מבחוץ בזמן ההילולה, אנחנו מעדיפים שזה ייעצר ואת הכוחות נשמור לטיפול באירועים שהם קצת יותר.

אוסקר פוקס: נושא בקשות הרישוי.

אוסקר פוקס: אנחנו מתכנסים לשיתוף הפעולה שאני חושב שהוא ראוי לשימור של המשטרה, משרד בריאות, המועצה.

אוסקר פוקס: אנחנו מעבירים ומחליפים מידע לגבי מידע שיש לנו על בקשות הרישוי, ואנחנו מתכנסים לזה שמי שלא יהיה לו בקשת רישוי מהמועצה אנחנו פשוט לא נוכל לטפל בו.

אוסקר פוקס: שוב, אמר סגן מפקד המחוז, אנחנו על זמן פציעות, גם להם אנחנו צריכים לתת את התנאים המקדימים כדי שהם יתחילו את התהליך.

אוסקר פוקס: זאת אומרת אנחנו עלולים להגיע ליום האירוע, מישהו יביא לנו בקשה ואז אנחנו נצטרך להוציא לו תנאים מקדימים כדי שהוא יתחיל להיות מאושר ובסוף הוא מקיים אירוע שהוא, עוד פעם, לא מאושר ואולי הוא לא יהיה הכי מסוכן שבעולם, אבל הוא לא יהיה מאושר, אנחנו לא רוצים להיות בו.

קריאה: אין הגבלה על מתי אפשר להגיש בקשות?

קרן פטל: עד אתמול.

קריאה: אנחנו מבינים שיש אירועים שהולכים להתקיים ועדיין לא הגישו בקשות.

שמוליק פיאמנטה: ברשותך, אני רוצה התייחסות, שאלתם לגבי הבטיחות.

שמוליק פיאמנטה: שתי הערות.

שמוליק פיאמנטה: צביקי די נגע בראשונה, צריך לציין שיש מגוון תכניות בטיחות.

שמוליק פיאמנטה: אחת, לאירוע שתחת הפרויקטור, שזה האירוע הראשי.

שמוליק פיאמנטה: הסיבה שעדיין התכנית לא התקבלה, לא למשטרת ישראל וגם לא לרשות וגם לא לכב"ה היא לאור העובדה שיש שינויים כרגע בהר, השינויים הם מהותיים, בונים שם, אם ראיתם את זה במתחמי המשפחות לשעבר, והוא לא יכול לבנות תכנית מצבית עדכנית.

שמוליק פיאמנטה: אני מאמין שהתכנית תגיע אך ורק בשבוע הבא, עם כל ההשלכות שיש.

שמוליק פיאמנטה: זה לגבי האירוע הראשי והעיקרי שיש בהר.

שמוליק פיאמנטה: לגבי אירועים משניים, אם יהיו, אז כל אחד ואחד נדרש מבעוד מועד להעביר לנו תכנית בטיחות כדי שנוכל להתחיל להיערך.

שמוליק פיאמנטה: נכון לרגע זה אף אחד לא העביר תכנית בטיחות מסודרת, משמע אף גורם, הן כב"ה, הן הרשות המקומית, אף גורם למעשה לא יכול להיערך לאירועים האלה, אין שום תכנית.

שמוליק פיאמנטה: יש בקשה עקרונית שהופנתה לרשות המקומית ובזה זה הסתיים.

יוליה מלינובסקי: ומה אתה תעשה עם אירועים פיראטיים שלא הגישו בקשות?

מירב בן ארי: איזה אירועים פיראטיים?

מירב בן ארי: לאירוע עצמו אין בקשות.

מירב בן ארי: את מדברת על הפיראטיים?

מירב בן ארי: קודם כל שהאירוע הזה ייפתר.

מירב בן ארי: את הולכת רחוק.

שמוליק פיאמנטה: יש כאן באמת שתי נקודות שחשוב לעשות את ההבחנה ביניהן.

שמוליק פיאמנטה: האירוע בכללותו מנוהל ומטופל, ואכן, כפי שנאמר פה, יש שינויים בהר, תכנית הבטיחות צריכה להתאים להם והיא תתאים להם.

שמוליק פיאמנטה: זה נמצא סדור, מה שעלה פה זה אירועים נוספים, אירועים פרטיים.

יוליה מלינובסקי: צביקי, אני שואלת את כל גורמי המקצוע, כולל משטרה וכבאות וגם רשות הטבע והגנים, כי אנחנו נתקלנו בזה בדיון הקודם, ותיכף נגיע למשרד הבריאות, כי יש פה גם פן בריאותי בכל האירוע, מה נעשה עם האנשים שיילכו לישון פה בטבע, בצורה פיראטית, יעשו הדלקות פיראטיות, דיברנו על זה, הסיפורים על זה שהם ישנים בלולים ובכל מיני מקומות.

צביקי טסלר: חברת הכנסת, נעשתה השבוע פעילות אכיפה משולבת של המשטרה ונסגר הכול.

יוליה מלינובסקי: אתם מודעים לאירועים האלה, שיהיו פה הרבה מעגלים?

צביקי טסלר: יצא צו מהרשות והוא נסגר.

שמעון לביא: בסוף אין ואקום.

יוליה מלינובסקי: טוב, אוקיי, משרד התחבורה.

מירב בן ארי: קודם קרן, בבקשה.

קרן פטל: צהריים טובים.

קרן פטל: אני אנסה לעשות את זה ממש בתמציתיות, אבל אני כן מבקשת את הטולרנטיות כי יש דברים שזה חשוב מאוד שתשמעו.

קרן פטל: אני אגיד מילה טובה, אצטרף למילים הטובות, אני לא יודעת, לי אין פרספקטיבה כי זו פעם ראשונה שהמועצה מעורבת באופן הזה, אבל אני חושבת שעצם הקמת מנהלת ועצם השיתוף והיידוע זה דבר שתורם לתכלול הדברים בצורה טובה יותר וצריך לראות איך ממסדים דבר כזה.

קרן פטל: כעיקרון, אני גם התייחסתי לזה בישיבה הקודמת, ואנחנו רואים, לצערי, את התוצאות של זה בימים האחרונים, המתווה, מתוך תפיסה מבצעית נכונה, ובטח שאני לא הגורם המקצועי שצריך להתייחס לזה, רצה לפזר את האירוע על שטח גדול יותר, אבל לא לקחו אחריות על השטח הזה.

קרן פטל: אני מרגישה שיש כאן המון רמות של הפרדות שהן הפרדות שאפשר להפריד אותן בכתב או באופן סמנטי, אבל המציאות לא סובלת אותם.

קרן פטל: ההפרדה בין ההילולה היא רק האירוע הזה, ההדלקה הזאת בציר הזה, אבל לא כל שאר החסידויות שבמשך שנים – היא הפרדה סמנטית, המציאות לא סובלת אותה, והתוצאה של זה היא כל הבלגן שאני תיכף אתייחס אליו באירועים הנוספים.

קרן פטל: ההפרדה בין ממי אנחנו צריכים לבקש אישורים ואיך הדבר הזה מתנהל, אני מוצאת את עצמי במצב שבעיניי, כאדם עם תפיסה ממלכתית, לא ראוי שאני אמצא את עצמי, שאני צריכה לפעול בפעולות אכיפה נגד מדינת ישראל.

קרן פטל: זה פשוט הזוי.

קרן פטל: המשרד לשירותי דת, הפרויקטור, המנהלת, המקומות הקדושים, המפיק, כל ההשתלשלות הזאת, בסוף יש מפיק ששמע ממני במשך חודשיים: בבקשה, אני לא מהנדסת, אני לא יועצת משפטית, אבל תפנה לגורמים שלנו.

קרן פטל: אתה רוצה לבנות במות, אתה רוצה לבנות מדרגות, אתה רוצה לבנות אוהלים, אין לי מושג, בבקשה תפנה לגורמים.

קרן פטל: יכול להיות שהם יגידו לך, כמו שאתה טוען, שאתה לא צריך היתר.

קרן פטל: מצוין, אני בעד, אני רוצה שתהיה הילולה, אני רוצה שיהיו אירועים, אני רוצה שכולם יילכו הביתה שמחים ובטוחים.

קרן פטל: נאמר לי שוב ושוב ושוב: לא צריך לפנות אלייך, אנחנו לא פונים אלייך כי אנחנו לא צריכים את האישור שלך.

קרן פטל: יש לנו מהנדס בטיחות, יש לנו קונסטרוקטורים, לא צריך.

קרן פטל: מה בסוף קורה?

קרן פטל: זה לא אני, חס וחלילה, אבל בסוף קורה שהוא מקים אוהל ועובר שם פקח של המועצה וצריך לזה היתר.

קרן פטל: אנחנו מתייעצים עם היחידה הארצית לאכיפה במקרקעין, כי אולי אנחנו מטומטמים ולא יודעים את עבודתנו, וגם מטעמם אומרים לנו שוודאי שצריך לזה היתר, כי זה אוהל מגודל מסוים.

יוליה מלינובסקי: ודאי.

קרן פטל: ואנחנו צריכים כאילו, למה?

קרן פטל: להוציא אכיפה?

קרן פטל: אז אוקיי, אז עכשיו כן יעשו בקשה להיתר.

קרן פטל: אני מקווה, אני לא יודעת, אני לא רואה כאן את המפיק, הוא עוד לא הגיש את הבקשה.

קרן פטל: אנחנו מבחינתנו אמרנו לכל הגורמים - - -

יוליה מלינובסקי: מה זה פה?

יוליה מלינובסקי: איך זה יכול להיות?

קרן פטל: לכל הגורמים, אנחנו את כל החסמים של זמן נוריד.

קרן פטל: יושבים כאן, המשנה למנכ"ל, גל שם טוב, וליאור מטעם המקומות הקדושים, יש כאן דוגמה שאני חושבת שצריך להעלות אותה על נס.

קרן פטל: רצו להרחיב את שטחי ההתכנסות בהר ולהסיר את המסוכנות של המסלעות, כל הרמות האלה של ההתכנסות, אמרנו בואו נלך על דרך המלך.

קרן פטל: אז בהתחלה חשבו שאני נודניקית ואני מבינה שיצא לי שם של נודניקית, אני באמת לא בן אדם נודניק, אני רוצה שההילולה הזאת תהיה בצורה הכי טובה, אבל הנה, הלכו על דרך המלך, הגישו היתר, אפילו כינסנו את הוועדה הארכיטקטונית שנקבעה מתוקף התב"ע שאושרה, ויש לעבודות האלה היתר, כמו שצריך.

קרן פטל: ואגב, זה מפליא אותי שאתה אומר, שמואל, שפתאום המפיק לא יודע.

קרן פטל: כי ודאי שהוא יודע על העבודות האלה, יש להן היתר.

קרן פטל: אז אני מצטערת שאני ככה אומרת את הדברים, אבל בואו, הנה, יש כאן דוגמה, סבוכה נכון, זה היה מורכב, זה היה סבוך, הם עושים את זה, ב-10 בחודש צפויות להסתיים העבודות האלה.

צביקי טסלר: קרן, זה לא מה ששמוליק אמר, אם את רוצה הוא יבהיר את עצמו עוד פעם.

קרן פטל: לא, אני אומרת על העניין של ההבנה שהעבודות שנעשות היום בשטח ידועות למפיק.

קרן פטל: לא חלילה, שמואל הוא בסדר גמור.

יוליה מלינובסקי: קרן, דקה, פה חשוב להתייחס.

יוליה מלינובסקי: גם אני וגם מירב באנו מהשלטון המקומי, אנחנו יודעות בדיוק איך הדברים צריכים להתנהל, זה לא טלאי על טלאי.

יוליה מלינובסקי: מי שעובד בלי היתר, מי שעובד בלי סדר, פשוט הוא יישא באחריות.

יוליה מלינובסקי: יש דרך לעשות את העבודות גם בשטח, גם למבנים זמניים, ולא צריך להתעלם מזה ולא צריך לברוח מזה.

יוליה מלינובסקי: יש פה מועצה, זה שטח האחריות שלהם.

יוליה מלינובסקי: אגב, אפרופו, קרן, אני אתייחס גם למבנים הלא חוקיים שאנחנו ראינו שם על ההר, די, די.

מירב בן ארי: סליחה שאני יושבת פה ומגלגלת עיניים.

מירב בן ארי: איזה פקח?

מירב בן ארי: מי?

מירב בן ארי: שני הפקחים שלך?

מירב בן ארי: מי יכול לאכוף את זה?

מירב בן ארי: על מה אתם מדברים?

מירב בן ארי: אנחנו לא מצליחים לאכוף בתל אביב, פה יאכפו?

קרן פטל: המועצה לא מתוקצבת בחצי שקל על כל ההתעסקות שלה באירוע הזה.

מירב בן ארי: כמה פקחים יש לך?

קרן פטל: יש לי שני פקחים.

יוליה מלינובסקי: לא יכול להיות מצב שהמדינה מתעלמת מהחוק.

יוליה מלינובסקי: עזבי את הפקחים, יושב פה פרויקטור, יש לו מפיק, הוא לא מגיש בקשות להיתר.

יוליה מלינובסקי: איזה מין דבר זה?

יוליה מלינובסקי: זה מעצבן שהיא בכלל צריכה לטפל בדבר הזה?

מירב בן ארי: בואו נירגע, עצרי שנייה, תנשמי.

יוליה מלינובסקי: הכול בסדר.

יוליה מלינובסקי: לא יכול להיות מצב ששבוע לפני ההילולה הם מספרים לי סיפורים שהם לא - - -

קרן פטל: על היבט האכיפה, בדיונים הרבים שנעשו בהזדמנויות אחרות אני אמרתי, ואת צודקת מאה אחוז, מיליון אחוז, אני אמרתי שכמו שחייל שנתון – שלטון מקומי, שלטון מרכזי, מחובתי ומאחריותי להציג בפני השלטון המרכזי את יכולותיי ואת היעדר יכולותיי.

קרן פטל: זאת אחריות בעיניי.

קרן פטל: הרבה אנשים רוצים להציג את זה כבריחה מאחריות, אז הנקודה היא שבכל היבטי האכיפה והפיקוח, לא משנה כמה יגידו את זה, אין לי שום יכולת, אפס יכולת להתמודד עם האירוע הזה.

קרן פטל: באפס יכולותיי אני אעמיד כאן את הפקחים שלי, מה שאנחנו יכולים אנחנו נעשה, אבל זה מגוחך, וזה מה שאמרתי, ההפרדות האלה.

קרן פטל: גם בתקנות אנחנו התנגדנו לזה, התנגדותנו לא התקבלה.

קרן פטל: להגיד כן, הפיקוח של המועצה, נו באמת, כאילו מה, אנחנו משחקים איתה בכאילו?

קרן פטל: לא רוצה להגיד עצימת עיניים.

מירב בן ארי: קרן, תתקדמי, או שתפרשי בשיא, אנחנו חייבים להתקדם.

קרן פטל: נראה לי שהנקודה הזאת ברורה.

קרן פטל: הנקודה השנייה, ביקשת התייחסת לכל העניין של המבנים המסוכנים.

קרן פטל: ביקשה מאיתנו היחידה הארצית למקרקעין להפעיל את חוק העזר מבנים מסוכנים על מספר מבנים וגם שלחנו מטעם המועצה מהנדס קונסטרוקטור שבדק כמה מבנים.

קרן פטל: לצערנו הרב, חוץ מאותה מסלעה, שסוף סוף בגלל ההילולה התייחסו אלינו, כי זה מנובמבר, זה לא מעכשיו, לאף אחד מהמבנים המסוכנים לא התייחסו אלינו וזה המצב.

קרן פטל: אנחנו שוב ושוב ושוב מוציאים תזכורות.

קרן פטל: זה לא קשור להילולה, אני מדגישה, זה קשור ללפני, אבל שוב, איך אפשר לעשות את ההפרדה הזאת?

קרן פטל: היום יש לציון צו מניעת שימוש בגלל מהנדס חשמל, ליאור שקלים, שכתב לרב ישראל דרעי מהמקומות הקדושים, X, Y, Z ליקויים, אני לא מהנדסת חשמל ואני לא נכנסת לזה, אבל אני כן שוחחתי איתו ושאלתי אותו אם הוא יכול להוציא מכתב שזה – ואנחנו שומעים, ואני מאמינה כאן לאנשים, הם עושים עבודה ימים כלילות, וכל הכבוד לכל הגורמים שעושים את זה, אבל עד שהמועצה לא מקבלת קישור: זהו, אין יותר סכנה, המועצה לא יכולה להסיר את הצו הזה.

קרן פטל: אבל בינתיים הוא מתבזה.

קרן פטל: אני באמת אומרת, זה אנומליה, מה שקורה פה.

קרן פטל: זו נקודה נוספת.

קרן פטל: נקודה נוספת שאני רוצה לומר זה על העניין של האירועים הנוספים.

קרן פטל: אז לפני כמה ימים, לא זוכרת מתי, היה אישור תכניות אצל השר ושם צביקי, הפרויקטור, אמר שאולי לא הובנו נכון והוא יצא בהבהרה, האירועים הנוספים שמתרחשים או יתרחשו במושב מירון גם באחריותנו, באחריותי, ואם מישהו הבין אחרת אז לא.

קרן פטל: בסדר, נרתמנו לרוח הזאת, וגם ביקש השר שנפעל כאילו יש כבר תקנות, למרות שאני אומרת כאן בסוגריים שכבר באו אליי בטענות: באיזה סמכות את פועלת?

קרן פטל: מי את בכלל?

קרן פטל: אין לך סמכות מנהלית, אין לך חוק, אין לך תקנות, אין לך חוק רישוי כי זה אירוע דתי, למה את פועלת?

קרן פטל: שאלה.

קרן פטל: אני מקווה שהכנסת תאשר את התקנות כדי שהיא תכסה אותנו בזה, אבל אני פועלת כי ביקשו ממני להרים את הדגל ולהיות אחראית, אז אני משתתפת בדבר הזה וזה מאמץ שמוביל צביקי, ואני חושבת שהוא מאמץ ראוי ונכון, כמו שאר הגורמים כאן, אבל אז קובעים שיגישו אלינו בקשות עד אתמול, הבקשות מוגשות – אני מצאתי את עצמי עד 11 בלילה עוברת עליהן, בצורה מאוד חלקית, בצורה מאוד לא מקצועית, בלי אפילו לציין מיקום.

קרן פטל: כמובן שפתאום לאף אחד אין מזון, כולם לא מקימים אוהלים.

קרן פטל: בסדר, אוקיי, אנחנו נפעל לפי הדרך.

קרן פטל: היום אנחנו נקיים היוועצות, אנחנו באמת מנסים לשתף במידע את כל הגורמים המאשרים, או לא מאשרים, המתייחסים אני קוראת להם בהיעדר פלטפורמה אחרת, אז אנחנו נתייחס לכל בקשה ובקשה, ועדיין אני אומרת, זאת ההילולה.

קרן פטל: איך יצא שהמועצה האזורית אמורה לתכלל את הדבר הזה?

קרן פטל: זאת ההילולה.

קרן פטל: אם 50.5 מיליון שקלים משקיעה מדינת ישראל והמועצה האזורית מקבלת אפס שקלים, אז איך הגענו למצב הזה?

קרן פטל: לא מתוך חוסר אחריות אני אומרת את זה, מתוך אחריות.

יוליה מלינובסקי: כמה בקשות?

קרן פטל: 16, ואני כבר אומרת ואני מבקשת, גם מגורמים שפונים אליי ואומרים לי: תעזרי לנו.

קרן פטל: בחיי שאני רוצה שיהיו האירועים האלה, אני לא אפעל מילימטר מעל החוק או מצד החוק.

קרן פטל: לא אפעל מילימטר.

קרן פטל: אז תגידו שאני רעה, אז תגידו שאני נודניקית, אני לא אפעל בניגוד לחוק, לכל חוקיה של מדינת ישראל, כולל חוקי התכנון והבנייה.

קרן פטל: אמרנו כבר לפני חודשיים, לכל מי שדיבר עם החסידויות, כי אף אחד לא דיבר איתי או עם המועצה, תגידו להם, יש כאן גם משמעות של שימוש חורג.

קרן פטל: אם מישהו רוצה לקיים התכנסות על שטח שהייעוד שלו הוא חקלאי הוא צריך להגיש בקשה לוועדה המקומית לתכנון ובנייה, צריכים, על פי חוק ראשי, לא על פי תקנה שמישהו פה קבע, לפרסם את זה 14 יום ממועד הפרסום האחרון, כולל חובה על פרסום בעיתון של סוף שבוע.

קרן פטל: משמע, ברגע זה שאנחנו יושבים פה אף אחד עוד לא הגיש בקשה, מי שאמור להגיש בקשה לשימוש חורג, כל האירועים למשל של מתחם פישמן, זליקוביץ וכל הדברים האלה.

קרן פטל: גם אם הם יגישו אותה היום, ביום שבת זה יפורסם, בעיתוני סוף השבוע זה יפורסם, מאז צריך לספור 14 יום להתנגדויות, שכבר קיימות אגב, משמע אנחנו ב-21.5, אחרי האירוע.

קרן פטל: אז בואו, wake up and smell the coffee, זה לא באשמתי.

קרן פטל: יש חוקים למדינה הזאת, צריך לפעול על פיהם, כולם צריכים לפעול על פיהם וזה לא באחריותי.

קרן פטל: וכל מיני טרמינולוגיות כאלה של: תעזרי, זה כל כך לא ממלכתי להתנהג ככה, זה מה שאני חושבת.

קרן פטל: זה על הנקודה הזאת.

קרן פטל: הדבר האחרון זה התושבים שלנו.

קרן פטל: כמו שאמרתם, ואני שמחה שחברי הכנסת העלו את זה, יש כאן תושבים.

קרן פטל: ובאמת ייאמר לזכותה של המשטרה שהם מנסים לעשות מינימום פגיעה ותיאומים, אבל הם לא סגורים, עוד לא לגמרי מעותקים.

קרן פטל: אני כן הייתי בקשר גם עם צביקי וגם עם המשטרה, למשל לאפשר לתושב או צימריסט בספסופה, בר יוחאי, אור גנוז, יישובים שהם במרחק רבע שעה הליכה מהציון, ללכת ברגל עם הכרטיס שהם רכשו, ככלל מדינת ישראל.

קרן פטל: לא ייתכן שנטרטר אותם שעתיים או לא יודעת מה באוטובוס כשהם יכולים ללכת רבע שעה.

קרן פטל: ואני מקווה שזה יאושר.

איתמר בן גביר: מה, בן אדם שגר במושב צריך לחזור לחניון ואז - - -

קרן פטל: כן.

קרן פטל: אז אני מקווה, לפני כמה ימים - - -

צביקי טסלר: לא, מי שגר במושב לא.

צביקי טסלר: הוא שאל על המושב.

קרן פטל: הוא לא יכול לעבור בלי.

צביקי טסלר: מהמושב מירון?

קרן פטל: לא ממירון, אני מדברת על - - -

צביקי טסלר: תבהירי את זה, הם שאלו על מושב.

קרן פטל: אז אני מבהירה, אני לא מדברת מירון, אני מדברת על ספסופה, בר יוחאי, אור גנוז, שאלה יישובים סמוכים רבע שעה מהציון.

קרן פטל: לאחרונה נוצר שיח ואני מקווה שהוא יתקדם, כי צריך לקחת בחשבון, וזה נכון, את אמרת על המרתונים בתל אביב, אז אצלנו רגילים שהלימודים בל"ג בעומר מושבתים יומיים ולא רק יום אחד, בסדר, זה סביר, זה אירוע לאומי חשוב, ויחד עם זאת אנשים צריכים להגיע לעבודה, לחזור ממנה, וגם זכותם של תושבי מרום הגליל גם להגיע אל הצדיק ולהתפלל ככלל מדינת ישראל בצורה סבירה.

קרן פטל: אני באמת מודה לכולם ואני באמת מודה לכן שאתן עוסקות בזה.

מירב בן ארי: כן.

מירב בן ארי: בבקשה, משרד התחבורה.

יוליה מלינובסקי: כן, אחר כך בריאות, אחר כך הדתות.

נעה אבירם: צהריים טובים.

נעה אבירם: אז אני באמת שבה ומדגישה, כל נוסע ונוסעת שמגיעים להילולה, כל החוגגים, מגיעים בתחבורה הציבורית, בין אם זה בכל הדרך ובין אם זה רק במייל האחרון, בלג האחרון, בעלייה להר.

נעה אבירם: בהתאם לזה אנחנו נערכים למתן שירות לכלל המגיעים.

נעה אבירם: כמו שנאמר פה קודם, אם בשנים קודמות הרכישה מראש הייתה למגיעים בתחבורה הציבורית, השנה ההגעה להר מותנית ברכישה מראש למגיעים בכל האמצעים, רכב פרטי, היסעים פרטיים, כולם כולם חייבים לרכוש כרטיס מראש.

נעה אבירם: אנחנו בעבודה מאוד מאוד מאומצת ביחד עם כל השותפים שלנו כדי מחר לעלות כבר ולהתחיל את הרכישה.

נעה אבירם: אנחנו צופים סדר גודל של 10,000 נסיעות סך הכול, מ-17 יעדים מרחבי הארץ.

נעה אבירם: השנה, בשונה משנים קודמות, שעון הפעילות הוא שטוח, אין פיקים של הדלקות, אין פיקים של אירועים, שעון פעילות שטוח, כמו שנאמר קודם, מרביעי בבוקר ועד שישי בצהריים.

נעה אבירם: חשוב עוד להגיד שאנחנו מייעדים 350 רכבים שיהיו פה בהר, או למרגלותיו, כסטנד ביי, הן למקרה שיש איזה שהם פקקים או קושי בפיזור של החוגגים, והן באמת באמת למקרה חירום שדורש עכשיו הורדה מהירה של אנשים מההר.

נעה אבירם: מעבר לזה רכבת ישראל נערכת עם תכנית חירום לפינוי ההמונים, כמו שקרה בפועל בשנה שעברה, מתחנת כרמיאל.

נעה אבירם: כמובן כולנו מקווים שלא נידרש לזה, אבל אנחנו נערכים לתרחישים האלה.

מירב בן ארי: איך אפשר להגיע ברכבת?

נעה אבירם: אי אפשר להגיע ברכבת בזמן ההילולה עצמה כיוון שאי אפשר להפריד את הרכישה מראש.

נעה אבירם: אפשר כמובן בימים לפני, ואנחנו גם מעודדים תמיד להגיע בימים לפני, ויש קו שירות סדיר - - -

מירב בן ארי: גם הרכבת בכלל לא מגיעה לפה.

נעה אבירם: הרכבת מגיעה לכרמיאל ויש קו שירות סדיר מכרמיאל לצפת, וזה מעודד להגיע לפני.

נעה אבירם: בזמן ההילולה הרכבת מגויסת לפינוי חירום בעת הצורך.

נעה אבירם: משרד התחבורה נערך עם עשרות אנשים שלנו שיהיו ביום האירוע פרוסים בכל טרמינל, בכל חניון, בכל נקודת איסוף בהתאם לצרכים שמתואמים עם המנהלת, עם הפרויקטור ועם המשטרה, פרוסים עם חדרי פיקוד, פרוסים עם אמצעי חוזי, עם רחפנים, ניידות שירות של נתיבי ישראל, דיילי הסברה שילוו את החוגגים, שידריכו אותם להגיע לחניונים חזרה גם על ההר וגם בתחנה המרכזית החדשה בפרוד.

נעה אבירם: אני מילה לגבי פרוד, יש פה משהו חדש, זה לא התנהלות שאנחנו מכירים לפני, אבל אנחנו בהחלט נערכים כדי שזה יהיה בצורה הטובה ביותר.

נעה אבירם: דגש מאוד מאוד משמעותי מבחינתנו זה התנאים שיהיו שם.

נעה אבירם: כמו שאמרתי, זה בעצם תחנה מרכזית שאנחנו מקימים שם.

נעה אבירם: צריך להבטיח שהתנאים יהיו נאותים גם לחוגגים וגם לנהגים.

נעה אבירם: למעשה פער, שאולי הוא נשמע קטן, אבל מבחינתנו הוא כן מהותי, זה הנושא של ריבוד בפרוד, או הידוק הקרקע או כל אמצעי אחר.

נעה אבירם: לא היינו שם היום, אבל צריך להכיר, יש שם אדמת פודרה.

נעה אבירם: אני מדברת על מאות רבות של אוטובוסים שנעים במקום, מיותר לציין את האבק, שזה מעבר לחוסר הנוחות והנעימות, זה ממש סכנה בטיחותית.

יוליה מלינובסקי: שירותים, אוכל, שתייה?

נעה אבירם: זה בדרישות שהצבנו.

איתמר בן גביר: מה זה אוכל?

איתמר בן גביר: יהיו דוכני אוכל שם?

מירב בן ארי: כן, למטה.

נעה אבירם: רק משפט אחרון.

נעה אבירם: חשוב לי לציין את שיתוף הפעולה המאוד מאוד טוב עם כל הגורמים, גם בפרויקטור, במנהלת ובמשטרה על כל גופיה, וזה באמת התנאי להצלחה.

משה טור פז: אנחנו שמענו כאן מספרים של כ-170,000 עד 200,000 נוסעים, מה המשמעות כשאתם מתרגמים את זה לאוטובוסים?

נעה אבירם: סדר גודל של 10,000 נסיעות.

נעה אבירם: זה משתנה, כי יש את אלה שמגיעים מירושלים, מקרית גת, מאופקים, מבני ברק, ואת אלה שמגיעים רק ברגע האחרון.

משה טור פז: כמה כלי רכב אתם מעמידים לכל המבצע הזה?

נעה אבירם: אנחנו סופרים את זה בנסיעות, כי יש רכב שהיום הוא עושה נסיעה ומחר הוא צריך להחזיר.

משה טור פז: אנחנו רוצים להבין את היחס בין נסיעות לבין כלי רכב.

נעה אבירם: אני אגיד שבגדול אנחנו מוכרים עד 42 מקומות לכל אוטובוס, זה כדי לאפשר איזה שהיא יתירות גם לנוסעים מתחת לגיל חמש או נוסעים שהם לא משלמים.

משה טור פז: שוב, כמה כלי רכב אתם מעמידים למבצע הזה?

נעה אבירם: אני אומרת, זה משתנה.

נעה אבירם: יש 350 שהם משובצים אך ורק למבצע הזה.

נעה אבירם: זה אלה שהם משובצים פה.

יוליה מלינובסקי: אני רוצה לשאול, ברשותך, שאלה.

יוליה מלינובסקי: מה הדרכים כדי לרכוש כרטיס?

נעה אבירם: אז כמו שנאמר פה קודם, יש גם אתר אינטרנט וגם באמצעות מערכת נדרים פלוס, שזו מערכת שנמצאת בבתי הכנסת, וזה בעצם כדי לתת מענה לכל הרוכשים.

יוליה מלינובסקי: מה עלות הכרטיס?

נעה אבירם: עלות הכרטיס משתנה בהתאם ליעד.

יוליה מלינובסקי: יש כבר את הלוח?

נעה אבירם: כן, זה לא שונה משנים קודמות, סדר גודל של 58 שקל.

איתמר בן גביר: כמה כסף?

איתמר בן גביר: נגיד אני בא מדרום הארץ, מירושלים.

נעה אבירם: מירושלים, סדר גודל של 58 שקלים.

נעה אבירם: כל הרכישה היא הלוך ושוב.

יוליה מלינובסקי: טוב.

יוליה מלינובסקי: משרד הבריאות, בדיון הקודם היו הרבה מאוד שאלות שקשורות לתחום האחריות שלכם, שזה גם שירותים, ביוב, מים, נגישות וגם במבצע רחב עכשיו, אתם צריכים לתת מענה במעגלים הרחבים.

יוליה מלינובסקי: תסבירו לנו איפה זה עומד.

יוליה מלינובסקי: בדיון הקודם אנחנו ביקשנו להתכונן, להבין, גם הייתה שאלה של שילוב מד"א ואיחוד הצלה באירוע עצמו, תסבירו לנו מה קורה.

אולגה ויניצקי: צהריים טובים.

אולגה ויניצקי: מבחינת משרד הבריאות אני הנציגה - - - הטיוטה שנכתבה, מחוז הצפון הוא האחראי כאן, אני פה מייצגת גם את המנכ"ל, גם את ראש שירותי בריאות הציבור, את כל משרד הבריאות.

אולגה ויניצקי: אני בטוחה שכולם מודעים לנושא של הבטיחות אחרי האסון שקרה.

אולגה ויניצקי: האסון הזה היה צפוי לקרות, עלול היה לקרות כל שנה, אותו דבר, אבל בקשר להרעלות המזון, שכל שנה היה עלול להיות שם מגה אירוע של הרעלת מים ומזון או הפצת מחלות זיהומיות, כולל דרך אגב שיתוק ילדים השנה, שהאוכלוסיות האלה מחוסנות פחות.

אולגה ויניצקי: האתגר הזה בתחום בריאות הציבור הוא אתגר אדיר.

אולגה ויניצקי: אנחנו לא בדיוק היינו שם כל השנים.

אולגה ויניצקי: בכלל כל משרדי הממשלה.

אולגה ויניצקי: אני חייבת להגיד, לא רוצה לקרוא לזה הזנחה, אבל לא בדיוק היינו שם, לכן גם התשתיות על ההר נראות כמו שהן נראות, תשתיות מאוד בעייתיות של מים וביוב.

אולגה ויניצקי: אני לדוגמה בתחום של בריאות הציבור הרבה שנים, עוד לא ראיתי קווי ביוב שהם על פני שטח הקרקע.

יוליה מלינובסקי: גם עכשיו?

אולגה ויניצקי: גם עכשיו.

אולגה ויניצקי: אנחנו חייבים לקבל תכניות של מים וביוב כדי להסתכל, לזהות לפחות נקודות סיכון.

אולגה ויניצקי: חייבת להיות שם תכנית של שיקום של כל ההר הזה, לא רק מבחינת הריסת בניינים וטריבונות, גם מבחינת השיקום של כל המערכות האלה של מים וביוב.

יוליה מלינובסקי: כמה יהיו תאי שירותים בזמן האירוע בהר?

אולגה ויניצקי: תאי השירותים - - -

יוליה מלינובסקי: זה החיים.

יוליה מלינובסקי: אל תסתכלו עליי במבטים כאלה.

יוליה מלינובסקי: זה החיים, 16,000 איש בו זמנית על ההר, כמה תאי שירותים יהיו בהר בזמן האירוע?

צביקי טסלר: 170.

יוליה מלינובסקי: מבחינה מספרית זה מסתדר?

אולגה ויניצקי: לא בדיוק, אבל יש בעיות יותר חמורות.

צביקי טסלר: יש בזה כללים, זה לפי כללים.

אולגה ויניצקי: אני רוצה שתקשיבו לי, בבקשה.

אולגה ויניצקי: יש בעיות חמורות, אנחנו חייבים לפחות בנקודות שיש הצטלבות של צנרת מים וביוב כדי למנוע את חדירת הביוב למים, כדי להגיד איפה שיש נקודות, איפה שיכולה להיות פריצת ביוב.

אולגה ויניצקי: באמת הצפות ביוב יש כל שנה.

אולגה ויניצקי: אנשים הולכים שם בתוך הביוב, אפשר להגיד.

יוליה מלינובסקי: למה את אומרת שאתם חייבים?

יוליה מלינובסקי: אתם לא בתוך האירוע, אתם חלק מהתארגנות?

יוליה מלינובסקי: מדברים איתכם או שאת עכשיו מצאת פה את הבמה?

אולגה ויניצקי: אנחנו כל הזמן דיברנו על זה, מהקפ"ק הראשון אנחנו מדברים על זה.

אולגה ויניצקי: אנחנו עדיין לא קיבלנו תכניות, אין איש מקצוע או אנשי משרדים שלא פניתי.

אולגה ויניצקי: אני מאוד מקווה שהיום או מחר יגייסו מהנדס שיעשה סריקה, ייצור תכניות ורק אז אנחנו נתייחס לתכניות האלה.

אולגה ויניצקי: עדיין אין לנו תכניות וזה חובה.

יוליה מלינובסקי: האירוע הזה דורש אישור של משרד הבריאות?

צביקי טסלר: דורש מבחינה חוקית לא, כי הוא לא חוסה תחת חוק רישוי עסקים, אבל אנחנו לקחנו על עצמנו ואנחנו נקבל את האישור של משרד הבריאות.

אולגה ויניצקי: יוליה, לפי החקיקה הזאת, לפי התסקיר של חוק - - - כתוב שרופא מחוז צפון ממש נותן אישורים בתחום בריאות הציבור.

אולגה ויניצקי: אם אני פועלת לפי זה, וכך אני פועלת, אני כן חייבת להתייחס להכול, ואני מזהה שם פתח מאוד גדול מבחינת בריאות הציבור.

יוליה מלינובסקי: עוד שאלה נוספת שעלתה בדיון הקודם, זה שילוב של גורמים כמו איחוד הצלה ומד"א בתוך האירוע, כי בפעם הקודמת התברר לנו שמד"א בכלל לא היו מעורבים, ואתם כנציגי משרד הבריאות - - -

מירב בן ארי: תיכף נשמע את מד"א.

מירב בן ארי: אני רוצה שמד"א יתייחסו לזה.

אולגה ויניצקי: לא, יש לי עוד שתי נקודות של בריאות הציבור שאני חייבת להגיד.

אולגה ויניצקי: נקודה אחת של האישורים, מבחינת המסרים אני לגמרי מתחברת לקרן, הכול צריך להיות לפי חוק.

אולגה ויניצקי: למרות שיש כאן פער מאוד משמעותי שאני זיהיתי, חברים, לא נתנו לנו, לבריאות הציבור, לעשות הסברה, לעבוד מול כל הגופים.

אולגה ויניצקי: גם השותפים, משטרה, מועצה, אבל גם מול האוכלוסייה ומול החסידויות.

אולגה ויניצקי: אני קיבלתי מין אישור ליצור קשר איתם רק לפני כמה ימים, רק לאחרונה, מתחילת השבוע הבא.

יוליה מלינובסקי: ממי קיבלת אישור?

יוליה מלינובסקי: למה את צריכה אישור על זה?

אולגה ויניצקי: כי בעצם המסר שהועבר, שלא יהיה מזון באירוע, ואני אמרתי בכל קפ"ק שזה מסר לא מציאותי, זה לא יכול להיות, זה היה שנים ואנשים יהיו רעבים ולא יסתפקו במים וחתיכת עוגה.

אולגה ויניצקי: ואז קיבלנו מסר שכל השטח הזה מסביב, שזה שיפולי ההר והיישוב, כן אפשר לארגן שם הכנסות אורחים.

אולגה ויניצקי: אז יצרנו מין מודל שבעצם קודם כל צריך להיות אישור עקרוני של המשטרה.

יוליה מלינובסקי: אז איפה יהיה מותר אוכל ואיפה אסור?

יוליה מלינובסקי: בהר עצמו לא יהיה אוכל, אז במעגלים יהיה אוכל?

צביקי טסלר: בכל מקום שהוא לא ההר, שהוא מוגדר, אין סיבה לאסור.

אולגה ויניצקי: אבל המסר הזה לא יצא לחסידויות.

אולגה ויניצקי: אני גם לא יכולתי להיות בקשר איתם.

אולגה ויניצקי: אני בעד לשחרר הכול, את כל האמת לציבור.

אולגה ויניצקי: אנחנו יצרנו קשר עם 36 חסידויות בימים האחרונים כדי להעביר מסרים, ככה צריך להיות.

אולגה ויניצקי: גם קודם הם שלחו בקשות, בקשות ריקות, פתק: אני רוצה לעשות ככה וככה.

אולגה ויניצקי: יש תכנית, אנחנו העברנו מסרים מה צריך להיות, גם מבחינת בריאות הציבור, ולאיזה גורמים עוד הם צריכים לפנות.

אולגה ויניצקי: לכן אני אומרת, יוליה, שמבחינתי לעשות הגבלה, מה מותר ומה אסור, לתת יומיים-שלושה להגשת בקשות.

אולגה ויניצקי: זה לא בדיוק מכבד את החסידויות ולא בדיוק הגיוני.

אולגה ויניצקי: אני מבחינתי נתתי זמן עד ה-8 במאי כדי להתייחס, עד 8 במאי, ואני מבקשת מכולם עוד שבוע להתייחס לבקשות האלה ואני אעשה הכול כדי להסביר לכל החסידויות שנוהגות רק על פי החוק.

אולגה ויניצקי: פשוט מי שלא הגיש - - -

קרן פטל: אבל ועדת החקירה קבעה שעד ה-8 - - -

מירב בן ארי: את רוצה להתייחס גם?

מירב בן ארי: כי בוועדה הקודמת את התייחסת.

יוליה מלינובסקי: אני מבקשת התייחסות כי בפעם הקודמת הייתי בשוק קצת ממה שמעתי.

רן אדלשטיין: בהיבט היותר אג"מי חירומי של האירוע הזה, אז תצא פקודה מסודרת מטעם מערכת הבריאות לכל הגורמים הרלוונטיים כבר מחר.

רן אדלשטיין: התיאום שלנו הוא תיאום מלא מול מד"א, איחוד הצלה כפוף למד"א.

רן אדלשטיין: הנחיית בתי החולים למוכנות יתר בימי ההילולה, ואנחנו מעבירים את זה לכולם, טיפול מקדים בבבית חולים צפת, שהוא בית החולים הקרוב ביותר.

רן אדלשטיין: אנחנו עושים עוד תרגיל מקדים שמשמעותו מוכנות יתר לראות ש - - - בכל הדברים האלה, ואנחנו גם בתיאום מלא מול צה"ל בכל הסיפור הזה.

יוליה מלינובסקי: איפה צה"ל באירוע?

מירב בן ארי: צה"ל פה, הם יכולים להתייחס אחר כך.

מירב בן ארי: אתם רוצים להתייחס, מד"א ואיחוד הצלה?

משה מוסקוביץ': אני אשמח להתייחס.

מירב בן ארי: בבקשה, אדוני.

מירב בן ארי: שם ותפקיד, ולאחר מכן איחוד הצלה.

אורן אביטן: שמי אורן אביטן, אני מנהל מרחב ירדן במד"א, זה המרחב שאחראי בטריטוריה שלו על האירוע הזה.

אורן אביטן: אנחנו צמודים לעבודת המטה של משטרת ישראל - - - קבענו תכנית מסודרת נוכח השימוש בהר ונוכח הדברים פה שהממ"ז הציג אותם, אפקט הבלון, אנחנו ערוכים גם לשיפולי ההר, גם על ההר עצמו, לתת את המענה הטוב ביותר - - -

מירב בן ארי: תודה.

מירב בן ארי: איחוד הצלה.

משה מוסקוביץ': אז קודם כל השאלה העיקרית, מי קבע שמד"א עושה את זה, יש מכרז בסוף, זה אירוע של מכרז.

מירב בן ארי: משרד הבריאות קבע.

משה מוסקוביץ': אתה קבעת שמד"א עושה את האירוע הזה?

מירב בן ארי: כן.

משה מוסקוביץ': אתה קבעת?

רן אדלשטיין: אין קביעות פה.

משה מוסקוביץ': בטח שיש קביעה.

קריאה: אתה שאלת אותי והסברתי לך בצורה מאוד ברורה, מרגע ש - - -

משה מוסקוביץ': מי קבע שמד"א עושה את האירוע הזה?

מירב בן ארי: לא, סליחה, סליחה.

קריאה: מד"א על פי חוק - - -

מירב בן ארי: בוא נסביר לך איך זה עובד.

מירב בן ארי: קודם כל משרד הבריאות הוא הרגולטור, הוא דיבר, הוא היה מאוד ברור, לאחר מכן שמענו את מד"א לוודא שהנחיות משרד הבריאות התקבלו, כי ככה אנחנו עובדות מסודר.

מירב בן ארי: אני נתתי לך את התגובה, כי מן הסתם אתה עוד ארגון שכפוף למד"א בהתנהלות האירוע, אבל אתה לא מתחיל לי פה דיונים עם משרד הבריאות.

משה מוסקוביץ': כן, אבל זה לא נכון.

משה מוסקוביץ': את רוצה לעצור פה, בסדר.

יוליה מלינובסקי: מה לא נכון?

משה מוסקוביץ': לא נכון.

יוליה מלינובסקי: מה לא נכון?

משה מוסקוביץ': יש חוק במדינה.

מירב בן ארי: לא, לא.

מירב בן ארי: תאמיני לי, את מכירה את זה.

משה מוסקוביץ': אבל אתה אומר דברים לא נכונים.

איתמר בן גביר: רגע, אנחנו רוצים שכל הארגונים יפעלו בהרמוניה, זו המטרה שלנו.

מירב בן ארי: לא, משרד הבריאות אמר פה - - -

איתמר בן גביר: משרד הבריאות פה.

רן אדלשטיין: משרד הבריאות הוא הרגולטור.

רן אדלשטיין: בעת אירוע חירום כל ארגוני ההצלה עובדים תחת מד"א.

איתמר בן גביר: ברור, אבל העניין הוא גם שכל הארגונים יעבדו - - -

יוליה מלינובסקי: טוב, תודה רבה.

יוליה מלינובסקי: אנחנו רוצים לעבור.

יוליה מלינובסקי: אנחנו עשינו את החלק הבטיחותי - - -

יום טוב חי כלפון: אבל תנו לו לדבר.

משה מוסקוביץ': לא נותנים.

משה מוסקוביץ': ככה זה עובד, לא נותנים.

יום טוב חי כלפון: הוא לא דיבר.

יום טוב חי כלפון: יוליה, תני לו לדבר.

איתמר בן גביר: יוליה, איחוד הצלה זה ארגון שהוא גם עובד וגם נתפס וגם נחשב, הרי המטרה כאן זה לעבוד בהרמוניה.

יוליה מלינובסקי: בסדר, אבל אנחנו באירוע אחר.

יוליה מלינובסקי: אני רוצה לשמוע את המשרד לשירותי דת, אני רוצה לשמוע את המרכז למקומות הקדושים.

יום טוב חי כלפון: לא, אבל, יוליה, הוא לא דיבר.

יוליה מלינובסקי: נחזור לזה.

יום טוב חי כלפון: זה לא בסדר.

יום טוב חי כלפון: הוא התחיל לדבר, הוא דיבר חצי שנייה.

איתמר בן גביר: תני לו לדבר, דקה וחצי.

יוליה מלינובסקי: אנחנו לא נפתח פה סכסוך.

איתמר בן גביר: לא, זה נכון, לא נפתח סכסוך.

יום טוב חי כלפון: לא, אז אולי הוא רוצה להתייחס לעוד נקודות.

יוליה מלינובסקי: יום טוב, סליחה, אנחנו יודעים בדיוק למה זה קורה.

יוליה מלינובסקי: אם הייתם נוכחים בדיון הקודם הייתם יודעים למה.

משה מוסקוביץ': שיקולי כסף, מה זה למה?

יוליה מלינובסקי: אז אנא מכם תרשו לנו, גם לי וגם למירב, לנהל את האירוע.

יוליה מלינובסקי: אם אחר כך תרצו להרחיב, סבבה, אנחנו באירוע הרבה יותר מורכב מיחסי הכוחות בין מד"א לאיחוד הצלה.

יוליה מלינובסקי: מבחינתנו מי שאחראי על האירוע זה משרד הבריאות.

משה מוסקוביץ': בסדר, לא מעניין אותם, מה אתה רוצה שאני אעשה?

יוליה מלינובסקי: מה שחשוב פה, מה שדיבר פה מפקד המחוז, ואני חוזרת לפן הדתי של האירוע.

איתמר בן גביר: אבל את מתעלמת מארגון שהציבור החרדי עובד מולו.

יוליה מלינובסקי: אני לא מתעלמת, בן גביר, אני עושה סדר עדיפויות.

איתמר בן גביר: זה לא קשור לסדר עדיפויות, את מתעלמת מארגון שהציבור החרדי עובד מולו.

איתמר בן גביר: אני מאוד אוהב את מד"א, הם אוהבים את איחוד הצלה.

יוליה מלינובסקי: אני לא אוהבת לא זה ולא זה, שלא נתבלבל.

איתמר בן גביר: הרי בסוף בסוף בסוף צריך לעבוד מולם.

יוליה מלינובסקי: מי שאחראי על האירוע זה משרד הבריאות.

מירב בן ארי: סליחה, יש כאן רגולטור, הוא הראשון שדיבר, הוא אמר בצורה ברורה, אפשר להתקדם.

משה מזרחי: מדובר על אירוע חירום, גברתי, זה אירוע כלכלי.

יוליה מלינובסקי: מי אתה?

משה מזרחי: משה מזרחי.

יוליה מלינובסקי: את מי אתה מייצג?

מירב בן ארי: תגיד, חסר לנו דוברים?

משה מזרחי: לא, אבל אם מדובר באירוע כלכלי - - -

יוליה מלינובסקי: האירוע הזה, יש לו פן דתי מאוד חזק.

יוליה מלינובסקי: סליחה, תפסיקו לריב שם, יהיה לכם הרבה על מה לריב.

יוליה מלינובסקי: המשרד לשירותי דת, המרכז הארצי למקומות הקדושים, לאירוע הזה יש פן דתי מאוד משמעותי.

יוליה מלינובסקי: כמו שאמר מפקד המחוז, יש פה שינוי בסטטוס –

יום טוב חי כלפון: נותנים לבן אדם זכות דיבור ו - - - זה לא בסדר.

יוליה מלינובסקי: אני מצטערת, אנחנו נחזור לזה אחר כך, בסדר?

יום טוב חי כלפון: תנו לו להשמיע.

יום טוב חי כלפון: זו דמוקרטיה, מותר לו להשמיע דברים.

משה מוסקוביץ': יש פה אינטרסים אחרים.

יוליה מלינובסקי: לאירוע הזה יש פן דתי חזק, יש פה שינוי בסטטוס קוו, שינוי נהלים שהציבור הדתי לא מכיר, זה יוצר הרבה מאוד אנטגוניזם והתפקיד שלנו לראות שכל מי שירצה יוכל לעלות להר, להתפלל בצורה בטוחה, מכובדת ולחזור בשלום הביתה.

יוליה מלינובסקי: לאור השינויים ולאור ההתנגדות הטבעית אני רוצה לשמוע מהגורמים הרלוונטיים, המשרד לשירותי דת והמועצה הארצית למקומות הקדושים איך אתם פועלים בפן הזה, איך אתם רואים את האירוע.

יוליה מלינובסקי: ובנוסף, משרד הדתות, אני ביקשתי לראות ולקבל תשובות מי אותם VIP שיהיו רשאים לעלות להר ומה הקריטריונים לקבלת אישור.

יוליה מלינובסקי: אז אני חושבת שנתחיל מהמשרד לשירותי דת בשאלה הראשונה והשנייה ואחר כך המקומות הקדושים.

גל שם טוב: צהריים טובים.

גל שם טוב: אני רוצה קודם כל לברך את כל מי שלוקח חלק בפעילות החשובה הזאת.

גל שם טוב: נכון, גילינו פה כל מיני פערים שעלו במסגרת הדיון, אבל אני חושב שלכולנו יש מטרה משותפת וכולם פועלים כדי לעשות אותו שיהיה לנו אירוע שמח, הילולה שמחה, וכמובן בטוחה, שכולם יחזרו בשלום.

גל שם טוב: לעניין השאלה ששאלת, אז המשרד לשירותי דת, בהחלטת ממשלה מונה פרויקטור לנושא הזה, לאירוע של הילולת מירון, וכמובן תחת המרכז הארצי נלקח מפיק שדרכם כל הנושא של ההסברה לציבור החרדי ולציבור הכללי יוצאת בצורה מסודרת, כמו שהתייחס הפרויקטור מקודם.

גל שם טוב: יש שיח, יש כתבות, בעיתונים המגזריים, גם בעיתונות הכללית ובתקשורת הכללית.

גל שם טוב: אני חושב שהושקעו הרבה מאמצים והרבה משאבים כדי שנוכל באמת לשווק את זה לציבור בצורה נכונה וברורה כדי שיבינו, כדי שהציבור כולו יבין מה מצופה בהילולה הזאת, איך הם מגיעים להר, איך הם צריכים להתנהג מקצה לקצה.

יוליה מלינובסקי: אתה חושב, איך שאתם רואים את זה, המידע הזה מגיע לציבור?

גל שם טוב: כן.

יוליה מלינובסקי: יש שיתוף פעולה?

גל שם טוב: כן, כן.

יוליה מלינובסקי: יש הבנה?

יוליה מלינובסקי: למשל עכשיו שמענו ממשרד הבריאות שיש סיפור עם האוכל, שאם אותן חסידויות היו יודעים שבמעגלים של החניות יהיה אוכל זה היה מוריד את מפלס הלחץ.

יוליה מלינובסקי: אתם יודעים לדבר אחד עם השני?

גל שם טוב: אנחנו יודעים לדבר אחד עם השני, אני דיברתי עם ד"ר אולגה ואנחנו בתקשורת.

גל שם טוב: צריך להבין שבסוף יש פה לחץ מאוד גדול, אנחנו נמצאים פרק זמן מאוד קצר לפני האירוע ואנחנו רוצים לתת לכמה שיותר אנשים לקחת חלק באירוע הזה, שוב, על פי דין ועל פי החוק ועל פי התקנות שאנחנו רוצים להעביר.

גל שם טוב: ולכן, מטבע הדברים, לא כל אחד יכול בסוף להיכנס לתוך המשפך הזה שיאפשר לו להיכנס לאירוע במירון.

גל שם טוב: חלק מהאנשים מצפים שיקרו קסמים, כמו שקרו בשנים קודמות, שיוותרו להם פה ויוותרו להם שם, השנה זה לא יקרה, כולנו מבינים את הדבר הזה וחלק מהאנשים יתאכזבו.

גל שם טוב: המטרה שלנו זה לנסות ולהסביר את זה מספיק מוקדם, ואני חושב שעשינו את זה בצורה טובה.

גל שם טוב: קרן ציינה את זה מקודם, ד"ר אולגה ציינה את זה בהזדמנות שלה, אני חושב שזה משוקף לחסידויות בצורה מאוד טובה.

יוליה מלינובסקי: מי עובד מול החסידויות?

גל שם טוב: יש הרבה גורמים שעובדים מול החסידויות.

גל שם טוב: יש גם יועץ למגזר החרדי שנמצא תחת הממונה, שהוא נמצא איתם בתקשורת מלאה ומסביר ומשקף את הדברים.

גל שם טוב: אמרתי, נגעתי בסוגיית ההסברה והפרסום, ואני חושב שהדברים ברורים, בצורה מאוד ראויה בעיניי, מה אפשר לעשות ומה אי אפשר לעשות.

מירב בן ארי: נגיד השר מתן כהנא, חוץ מההסברה כאן של המחוז, שהם עושים את ההסברה, נגיד השר מכנס את ראשי החסידויות, הוא מעביר להם מסר?

מירב בן ארי: כי אמר מפקד המחוז, אמירה מאוד דרמטית בעיניי, שכל ההר הולך לעבור שינוי דרמטי בסטטוס קוו.

מירב בן ארי: הוא גם הראה לי בעיניים כשהלכנו איך זה הולך להיות.

מירב בן ארי: חלק מהבעיות שצופים מהמשטרה זה התנגדויות מחצרות.

מירב בן ארי: אז אם אני הייתי, לא יודעת אם הם היו באים, בגלל שזו אני, אבל הייתי מזמינה את ראשי החצרות אליי כדי לשוחח איתם.

מירב בן ארי: אני לא יודעת אם הם יבואו גם במקרה של כהנא, אבל כן הייתי - - -

יוליה מלינובסקי: אולי אני אזמין אותם אז הם יבואו.

מירב בן ארי: אבל אני חושבת שלדבר עם ראשי החצרות או להזמין אותם ללשכה, לדעתי זה דרמטי בשבוע הקרוב.

מירב בן ארי: עם כמה שצביקה עושה את העבודה שלו והמשטרה עושה את העבודה שלה.

מירב בן ארי: אני גם אדבר איתו על זה, אגב, אבל אני מניחה שאתם עושים את זה, לא?

גל שם טוב: אני אגיד אולי ברשותך מה כן נעשה.

גל שם טוב: אפשר להגיד לשר כהנא לעשות מה שהוא רוצה.

גל שם טוב: בתחילת הדרך אני קיימתי פגישות עם כל חצרות החסידויות, כל מי שהיה מוכן להיפגש איתי.

גל שם טוב: לקח קצת זמן לעשות את ההפרדה הזאת, אנחנו גורמי מקצוע, אנחנו לא אנשים פוליטיים, וככה התקדמנו.

גל שם טוב: היום הקשר עם החסידויות הוא קשר צמוד, קרוב, אינטנסיבי.

מירב בן ארי: יופי.

איתמר בן גביר: אגב, אתם אומרים חסידויות, זה לא רק חסידויות.

גל שם טוב: נכון.

גל שם טוב: זה קהילות.

גל שם טוב: אני מקבל את התיקון.

איתמר בן גביר: יש המונים שעולים, ספרדים, ליטאים, חובשי כיפת שמים, דתיים לאומיים.

איתמר בן גביר: השאלה אם ההסדרים האלה מגיעים לכולם.

גל שם טוב: שאלו אותי על מפגשים עם הקהילות, נקרא לזה המזוהות, שיש להם מסורת בהר וכו'.

גל שם טוב: עם כולם אנחנו בקשר יום יומי, לפחות החלק הזה, ואני מסכים שיש חלק של עם ישראל שהוא יותר רחב, החלק הזה, המנהיגים לא יודעים להגיד לא ידענו על משהו כי באמת אנחנו בקשר יום יומי איתם.

גל שם טוב: האם גם נדרש פגישות נוספות בדרגים אחרים?

גל שם טוב: אני אפילו לא נכנס לזה.

יוליה מלינובסקי: לא, אבל אם בן גביר, שצורך תקשורת סוג של דתית והוא גם ער לסיטואציה, לא שומע על שום הסברים?

מירב בן ארי: אני הייתי פה כשהייתי קטנה, ההר הזה כבר לא של עם ישראל, ההר הזה של החסידויות.

איתמר בן גביר: לא נכון, ציבור ספרדי.

מירב בן ארי: בסדר, אז באים 10% מזרחיים, כל המזרחי מחמד שלך, תעשה לי טובה.

איתמר בן גביר: תפסיקי לדבר שטויות.

מירב בן ארי: אני מדברת שטויות?

איתמר בן גביר: אל תשתמשי בכינויים, אחרי זה יגידו שאת שלמה גרוניך.

מירב בן ארי: אתה אומר לי מי אני - - - אתה רוצה להגיד לי?

איתמר בן גביר: אני יודע מי את, לכן אני אומר לך, אני יודע בדיוק מאיפה באת, את עצמך - - -

מירב בן ארי: אל תפריע לי, תן לי לסיים משפט.

מירב בן ארי: אני הייתי מגיעה לפה עם סבא וסבתא שלי, שהגיעו מלוב, היום הם לא באים.

מירב בן ארי: לא כי הם נפטרו, זיכרונם לברכה, כי ההר הזה נכבש על ידי עסקנות שהדירה את רוב עם ישראל.

איתמר בן גביר: אבל אני הייתי כאן - - -

מירב בן ארי: אני לא נכנסת לזה.

מירב בן ארי: לא, כי ראיתי שאת נורא מתעניינת, 10%.

מירב בן ארי: הנה, הוא לא סתם מחייך.

מירב בן ארי: 10%.

איתמר בן גביר: אני הייתי כאן לפני שנה ובאו לכאן ספרדים ודתיים לאומיים וחובשי כיפת שמים כמוך.

מירב בן ארי: מה זה חובש כיפת שמים?

איתמר בן גביר: ככה אני קורא לזה.

יוליה מלינובסקי: דקה, תני לי לסיים.

מירב בן ארי: תאמיני לי, אני בניגוד אלייך, כשהייתי קטנה, איך קראו לטקס של הטריפוליטאים?

מירב בן ארי: דיברנו על זה על יד הקבר.

איתמר בן גביר: אז לא באים - - -

מירב בן ארי: לא, כי אין לנו זמן לזה - - -

יוליה מלינובסקי: דקה, תני לי לסיים.

יוליה מלינובסקי: חברים, אני לא שומעת את עצמי.

יוליה מלינובסקי: בואו נתקדם, אנחנו חייבים להתקדם.

יוליה מלינובסקי: אני עכשיו שמעתי משהו ממשרד הבריאות שמאוד הדאיג אותי, שהיא מדברת על זה עם הסיפור של אוכל, שרק עכשיו היא קיבלה אישור לדבר עם החסידויות כי ברור שאנשים לא יודעים.

מירב בן ארי: איך חזרת למשרד הבריאות עכשיו?

יוליה מלינובסקי: לא, רגע, אז אני שואלת שאלה.

יוליה מלינובסקי: צביקי, זה שיתוף הפעולה שאנחנו דיברנו, כל אחד רואה את החלק הקטן שלו, אבל צריך לראות את התמונה הכוללת.

יוליה מלינובסקי: אם אותם ראשי קהילות היו יודעים שיש את זה ויש את זה וזו הדרך וזה לקנות כרטיסים.

צביקי טסלר: מה שאני מנסה להגיד כל פעם מי שצריך לראות את התמונה הכוללת, אם את חושבת שאני לא רואה זו אשמתי.

צביקי טסלר: אני מנסה לראות את התמונה הכוללת.

יוליה מלינובסקי: אני לא מחפשת אשמים.

צביקי טסלר: לא, אני מנסה להגיד שהחסידויות, זה לא שהן לא יודעות, לפעמים התשובות שהן מקבלות, הן לא אוהבות את התשובות.

יוליה מלינובסקי: אז יכול להיות שהדיון הזה יתרום.

אולגה ויניצקי: חברים, יש פתרון.

אולגה ויניצקי: אנחנו קבענו זום למחר בארבע וחצי עם כל החסידויות, כדי להסביר בדיוק.

קרן פטל: אבל איך קבעת זום למחר כשנגמר תוקף הזמן להגיש בקשות על ידי - - -

יוליה מלינובסקי: משרד הדתות, בבקשה, בואו נתקדם.

קרן פטל: לא, זו נקודה כל כך משמעותית.

יוליה מלינובסקי: דקה, קרן.

יוליה מלינובסקי: אני שאלתי את משרד הדתות, עלה נושא הכניסה להר עם הרכבים.

יוליה מלינובסקי: התברר לנו שיש כזו ועדה שנותנת אישורים.

יוליה מלינובסקי: שאלתי וביקשתי להביא לי לדיון עכשיו מה הקריטריונים וכמה כבר קיבלו וכמה מקומות יש.

גל שם טוב: הנציגים של הוועדה הזו מורכבים מלשכת השר, נציג הפרויקטור, המנהלת שלו, נציג מרכז המקומות הקדושים, נציג המשטרה ונציג ציבור, אלה החברים שיושבים באותה ועדה, שאמורים לשבת ולהכריע מי האנשים שיוכלו לקבל את המנגנון של אותו VIP שמגיעים אל ההר.

מירב בן ארי: חברי כנסת, עומר אדם, כאלה, לא?

מירב בן ארי: זה מה שהיה בשנה שעברה, שמעתי.

מירב בן ארי: הוא לא הגיע בסוף?

קריאה: קורונה.

יוליה מלינובסקי: מירב, בואי ברצינות, אנחנו עובדים על פי כללים, הקריטריונים הם מאוד ברורים, הכול התנהל על פי הספר.

מירב בן ארי: לא, אני רצינית.

גל שם טוב: למרות הציניות שרצה פה אני חושב שאנחנו מתייחסים ברצינות לנושא הזה של האנשים שאמורים להיכנס - - - את אותם גורמים שאמורים לקבל את שירות ה-VIP להגיע להר, וכרגע הקריטריונים המוגדרים זה אדמו"רים מהחסידויות השונות, שרים וחברי כנסת.

גל שם טוב: אלה האנשים שיכולים לקבל את השירות הזה של להגיע עד ההר.

גל שם טוב: יש מספר מקומות מאוד מצומצם של חניה על ההר.

יוליה מלינובסקי: כמה?

גל שם טוב: זה המשטרה תגדיר את זה, אני מעריך שזה בין עשרה לעשרים.

שמוליק פיאמנטה: לא, כל אחד זורק פה מספרים.

שמוליק פיאמנטה: נכון לרגע זה יש מקום חניה אחד בלבד במתחם מירון.

שמוליק פיאמנטה: מה לעשות, יש לנו ציר חירום ולצערנו הרב באירוע האחרון שהיה ראינו איך הציר הזה הוא קריטי ואנחנו נותנים עליו את הדעת ולא מוכנים להתפשר עליו.

שמוליק פיאמנטה: המשמעות היא כרגע, כדי שלא יגיע כל אחד שמעוניין ויחנה, גם אנשי VIP, גם חברי כנסת מכובדים, גם לאנשים שמגיעים, תהיה חניה מוסדרת.

שמוליק פיאמנטה: החניה היא מאוד מאוד קטנה ומצומצמת, מקסימום 20 כלי רכב יכולים להיכנס בה.

שמוליק פיאמנטה: אני לא אקבע מי, יש פה את הוועדה שתבחר, אם זה משה, יצחק, אהרון, הם יעלו, אבל - - -

יוליה מלינובסקי: אבל זה 20 בזמן אמת.

שמוליק פיאמנטה: בזמן נתון, על בסיס מקום פנוי.

שמוליק פיאמנטה: כמובן שאם מגיעים שרים, חברי כנסת ונכנסים מתוקף הסמכות שלהם אז זה מצמצם את הכמות שמותרת לאורחים חשובים אחרים, אבל תהיה מגבלה.

שמוליק פיאמנטה: זה נכון לרגע זה, יש היתכנות שרוצים להקים אירועים בבני עקיבא, מאחר שעדיין לא קיבלנו את התכנית הבטיחותית יש השלכה, אם יפתחו את המתחם בבני עקיבא יכול להיות שחלק מהחניות האלה גם יצטמצם לכדי חצי, אולי אפילו פחות.

שמוליק פיאמנטה: יש לזה השלכות.

יוליה מלינובסקי: כרגע, לפי הקריטריונים של VIP עומר אדם לא בפנים, הוא עדיין לא אדמו"ר ולא חבר כנסת ואפילו לא שר.

יוליה מלינובסקי: הבנו.

יוליה מלינובסקי: אוקיי, המרכז הארצי למקומות קדושים, אתם הגורם המרכזי, אני רק רוצה לשאול, אנחנו היינו היום על ההר וראינו את מצב התשתיות ומצב הדברים וזה אחרי עבודה מאוד מאוד מאומצת של צביקי - - -

צביקי טסלר: לא, של המרכז הארצי.

יוליה מלינובסקי: אני חייבת להגיד, יכול להיות שיש לי סטנדרטים גבוהים, יכול להיות שאני חיה בסרט, אבל אני עדיין הרגשתי שם לא בטוח.

קריאה: את לא לבד.

יוליה מלינובסקי: אני רק רוצה לשאול, למה אנחנו הגענו למצב הזה?

יוליה מלינובסקי: למה כל הבנייה הבלתי חוקית, כל הנושא של ביוב, כל הנושא של מים, כל נושא התשתיות שם, למה היינו צריכים את האסון הנורא הזה ולמה לא טיפלנו?

יוליה מלינובסקי: ואיך אתם רואים עכשיו, כגוף המטפל, חוץ מאירוע ההילולה עצמו בהר, מה צריך לעשות כדי שהמקום הזה ייראה בצורה יותר מכובדת, בטיחותית?

יוליה מלינובסקי: לא יודעת, אני הרגשתי, אני אומרת לכם ברצינות, אמרתי את זה גם למפקד המחוז, אני לא שקטה ממה שראיתי.

יום טוב חי כלפון: אני יכול להוסיף משהו, יוליה?

יוליה מלינובסקי: כן, בבקשה.

מירב בן ארי: לא, לא, אנחנו גם ככה אחרי הזמן, אנחנו תיכף נותנים לכל חברי כנסת להתייחס.

יום טוב חי כלפון: אבל אני עוד לא דיברתי בעניין הזה, ספציפית לנקודה הזאת

מירב בן ארי: לא, אני מבקשת, תנו לנו לסיים עם זה.

מירב בן ארי: משרדי הממשלה סיימו.

יוליה מלינובסקי: לא, אני ביקשתי מהמרכז - - -

יום טוב חי כלפון: מירב, אבל היא התחילה לפנות אליהם.

מירב בן ארי: אני מבקשת מכם סבלנות כדי שנוכל לסיים.

מירב בן ארי: הדיון היה אמור להסתיים עכשיו וחברי הכנסת לא דיברו, אז משפט אחרון ואנחנו עוברים לחברי הכנסת.

יוליה מלינובסקי: לא, מירב, אני רוצה את המרכז הארצי למקומות קדושים.

מירב בן ארי: זה מה שאמרתי, ולעבור לחברי הכנסת.

גל שם טוב: אני רוצה להגיד נקודה חשובה.

גל שם טוב: אני חצי שנה באירוע הזה שנקרא המשרד לשירותי דת בתפקיד שאני עושה ונחשפתי למקום הזה שנקרא מירון רק בחצי שנה האחרונה.

גל שם טוב: אני רוצה להסביר את המורכבות ממש בשתי מילים.

גל שם טוב: כולכם מכירים את האירוע הזה שנקרא ועדת החמישה ואת המרכז הארצי.

גל שם טוב: יש פה שני גופים.

גל שם טוב: ועדת החמישה אחראית על מתחם הקבר, על חלקות 12 ו-70, היא הגורם הסוברני להחליט מה שיקרה בתחומה.

גל שם טוב: הדבר הזה, ביחד עם זה שהמרכז הארצי אחראי על השטח שנמצא בפריפריה, אני לא מכיר שני גופים שעובדים ביחד, להיות מסונכרנים, שיהיה אחריות ביניהם, והדברים יעבדו כמו שצריך.

גל שם טוב: לכן כל מה שאנחנו רואים היום במתחם מירון נובע כתוצאה מהפער הזה.

גל שם טוב: אנחנו מתכוונים לטפל בזה ולסיים את האירוע הזה אחת ולתמיד.

גל שם טוב: זה כבר נמצא על המדוכה ואנחנו בעזרת ה' אחרי ההילולה נתקדם גם בסוגיה הזו.

גל שם טוב: לכן כל מה שאתם רואים במקום הזה, אני מזמין אתכם לבוא לראות מקומות אחרים של המקומות הקדושים, את קבר שמואל הנביא, קבר רחל אימנו, קבר דוד המלך, תגיעו לשם ותראו סטנדרטים אחרים, תראו התנהלות אחרת.

גל שם טוב: כשיש מקום אחד שהוא מנהל אותו, הוא בעל הסמכות, הוא בעל האחריות, הדברים נראים אחרת.

גל שם טוב: זה מה שהיה חשוב לי להגיד.

יוליה מלינובסקי: כן.

יוליה מלינובסקי: בבקשה, המרכז למקומות קדושים.

יוסף שוינגר: אני רוצה להמשיך את הדברים.

יוסף שוינגר: כל מה שראיתם היום, אין לזה שום קשר למקומות הקדושים, ולא שאני מתנער.

יוסף שוינגר: את שאלת אותי את זה גם בוועדה הקודמת, פשוט אין לי עניין לחזור על הדברים.

יוסף שוינגר: יש הקדשות שנקבעו על ידי בג"צ, שהם הגוף שמפקח על מבנים, חלקות 12 ו-70, אני לא רוצה להיכנס לזה.

יוסף שוינגר: אבל אם את שואלת מה כן עשו המקומות הקדושים.

יוסף שוינגר: אם הייתם רואים איך המתחם הזה היה נראה לפני עשר שנים ו-15 שנים, כשהיו פה אוהלים לא לגאליים, כשהיו פה משחטות של כבשים.

יוסף שוינגר: באופן תברואתי, את מדברת איתי, ד"ר אולגה, היו פה מפגעי בטיחות נוראיים.

יוסף שוינגר: להסתכל היום ב-2022 ולראות, יש פה - - -

יוליה מלינובסקי: זאת אומרת זה יותר טוב ממה שהיה.

יוסף שוינגר: בהרבה יותר.

יוסף שוינגר: גם המדינה הבינה שצריך להקצות לזה תקציבי עתק.

יוסף שוינגר: בשנה שעברה, שתבינו, הבן אדם שיושב לידי, זה היה המפיק, זה היה המארגן, אני הייתי העוזר שלו ועוד כמה אנשים פה שנמצאים, הכול היה ב-15.5 מיליון שקלים, זה מה שהמדינה הסכימה להקצות.

יוסף שוינגר: ברוך ה' שהמדינה התעשתה, אני אומר, כל הגופים, האוצר, החשכ"ל, וצר לי שזה בגלל אסון.

יום טוב חי כלפון: 45 אנשים שילמו על זה.

מירב בן ארי: אני פחות הייתי מציעה להתרפק על העבר כאיזה שהוא סיפור הצלחה.

יוסף שוינגר: לא, אין על זה ויכוח, אין על זה ויכוח בכלל.

יוסף שוינגר: ולכן בואו נסת

יוסף שוינגר: כל גם על חצי הכוס המלאה.

יוסף שוינגר: לגבי החשמל, את רוצה לשמוע תשובות?

יוליה מלינובסקי: כן.

מירב בן ארי: החשמל, הוא יפתור לנו את בעיות החשמל?

יוליה מלינובסקי: כן.

יוסף שוינגר: לא, אם את לא רוצה אז אני סיימתי.

מירב בן ארי: לא, אני רק אומרת שהפתרון לבעיות החשמל הוא כנראה לא אצלך.

יוסף שוינגר: לא, אני רוצה לעדכן אותך, גברתי, אם תרשי לי עוד עשר שניות.

יוסף שוינגר: סליחה שאני גוזל מזמנכם היקר.

יוסף שוינגר: בעיות החשמל כמעט ב-90% כבר פתורות.

יוסף שוינגר: אתם צריכים להבין שהכנסנו פה חברה שמגלה, אני כמעט חושב שהגענו עד חיבורי חשמל מתקופת רבי שמעון כשהוא עוד היה בחיים.

יוסף שוינגר: ולעשות סדר בדברים האלה ולנתק חדרים ולחבר חיבורים לוקח זמן יקר, חיבורים על חיבורים.

יוסף שוינגר: עובד פה אדם שגר במקום, פרויקטור שלנו, ליאור חזן, יש את ישראל דרעי, בוקר, ערב וצהריים, באמת אני אומר את זה, כל הכבוד להם.

יוסף שוינגר: אני לא רוצה לספר על איזה שכר הם עובדים ובלי תקורות ובלי נעליים כדי שהכול ידפוק מסוים.

יוסף שוינגר: לכן, אני מסכם את דבריי, החשמל ייפתר עד הילולת ל"ג בעומר והרבה לפני כן.

יוסף שוינגר: יש משטחי התקהלות שמטפל בזה הפרויקטור שלנו, ליאור חזן, הרחיבו וחיזקו שורה של משטחי התקהלות, סילקו את כל המפגעים - - -

יוליה מלינובסקי: אגב, למה לא הזמנתם את המפיק לפה?

מירב בן ארי: הוא היה איתנו על ההר.

צביקי טסלר: אם חסר תשובות אני אתן, ואם צריך נשלים.

מירב בן ארי: צביקי פה והוא גם היה איתנו על ההר.

צביקי טסלר: לא, ראית את ליאור.

מירב בן ארי: אני לא חושבת שאתם לא עובדים קשה, למען הסר ספק, אם לא היה ברור.

מירב בן ארי: אני חושבת שכל מי שנמצא פה עובד מאוד קשה, פשוט חשבתי שהחשמל, כמו ששמענו מכיבוי אש, זו הסיבה שגם ב-ז' באדר סגרתם.

יוסף שוינגר: נכון.

יוסף שוינגר: אני רק רוצה להגיד לך דבר אחד, ליוויתי קצת במשך שנים את ההילולה, לא ראיתי תשומת לב, ועדיין אם יש בעיות, אני מאמין שב-48 השעות האלה הם ייפתרו.

יוסף שוינגר: המועצה תקבל את הדיווחים על האוהלים, המפיק, לפעמים משתנות לו הדרישות, לפעמים משתנים לו דברים.

יוסף שוינגר: לכן זה לא שמישהו יושב רגל על רגל, מעשן איזה סיגר מסריח, כמו שמישהו נוהג לעשות ומחליט זה, חס וחלילה.

מירב בן ארי: לא חשבנו את זה.

יוליה מלינובסקי: לא, לא את זה, אנחנו כואבים את זה.

יוסף שוינגר: האדם הזה לא רואה את המשפחה שלו, ולא ישראל, כבר שבועות, לא רואים את המשפחה.

יוליה מלינובסקי: אנחנו לא חשבנו לרגע, ואמרתי את זה גם למען הסר ספק.

יוסף שוינגר: תודה.

יוליה מלינובסקי: אנחנו פשוט אומרים שהייתה פה הזנחה פושעת שנים רבות, לא שלכם.

יוסף שוינגר: כן, והמדינה לא נתנה כסף ולא עזרה.

יום טוב חי כלפון: יש לי שאלה, אותה מרפסת כוהנים, היא תחת אחריות שלך?

יוסף שוינגר: לא.

יום טוב חי כלפון: אז של מי?

יוסף שוינגר: אתה שאלת, ועדת החמישה.

יוסף שוינגר: ענו לך.

יוסף שוינגר: מה השאלה הבאה?

יום טוב חי כלפון: אוקיי.

יום טוב חי כלפון: אתה, שמנהל את הדבר הזה עכשיו, אתה אומר משטחים, מה אתה עושה עם כל האזור הזה?

יום טוב חי כלפון: שם קרה האסון, זה ממש צמוד למקום האסון, אני ראיתי שם שטח שהוא לא מוסדר.

יוסף שוינגר: א', אתה הגעת לשטח בבנייה ובא אליי הקבלן וצעק עליי: באיזה רשות הכנסת אותם, אסור להם להיכנס לשטח.

יוסף שוינגר: אז בוא נתעלם מהפרת החוק הזו.

יוסף שוינגר: עכשיו - - -

יום טוב חי כלפון: יפה, מה יקרה עוד שבועיים שם?

יום טוב חי כלפון: עזוב איפה אני הייתי היום, מה יקרה שם עוד שבועיים?

יוסף שוינגר: רגע, אתה רוצה לקבל תשובות גם?

יום טוב חי כלפון: כן.

יוסף שוינגר: נמצא פה פרויקטור שיסביר לך שכל מה שאנחנו עושים עכשיו בחלקות שאתה ראית זה חלקות שלא באחריות שלנו.

יוסף שוינגר: למרות זאת אנחנו כמדינת ישראל מרחיבים את כל המסביב ומכאן, מהנקודה הזאת, ליאור ימשיך.

יוליה מלינובסקי: אבל יש בוועדת החמישה נציג של המדינה, הרב שמואל רבינוביץ', רב הכותל, שהוא גם ממונה על המקומות הקדושים, אז אנחנו לא יכולים להגיד שזה לא בדיוק באחריות שלנו, כי ועדת החמישה מורכבת גם מנציגי המדינה.

קריאה: לשאלה שלך ספציפית, לגבי מרפסת הכוהנים, אנחנו גידרנו - - -

יום טוב חי כלפון: המרפסת וכל האזור שם, הוא אזור לא מוסדר.

קריאה: אנחנו גידרנו ואנחנו נגדר את זה בזמן ההילולה, זה יהיה מחוץ לתחום בזמן ההילולה.

יוליה מלינובסקי: ואתה רוצה להגיד לי שבזמן ההילולה, משטרה, פרויקטורים, אנחנו הרי נראה את התמונות, זה ישודר, בזמן ההילולה, זה בנייה בלתי חוקית, לא תהיה נפש אחת, נכון?

יוליה מלינובסקי: הבנייה הבלתי חוקית בהר תהיה סגורה ולא תאושר כניסה לאף אחד?

קריאה: חד משמעית.

יוליה מלינובסקי: כולל מרפסת כוהנים?

קרן פטל: זה לא בנייה בלתי חוקית, זה בנייה מסוכנת.

קריאה: אני רוצה להגיד עוד משפט בהקשר הזה, יהיו עוד הרבה שטחים שאנחנו לא נצליח להכשיר אותם בצורה הכי טובה בעולם והם יהיו סגורים, כן, אי אפשר לפתור את הבעיות של 100 השנים האחרונות.

יום טוב חי כלפון: ברשותך, יוליה, מה שאתם מעבירים פה למעשה למשטרה שבעצם תצטרך לדאוג שהקהל לא יגיע לאזורים האלה.

יום טוב חי כלפון: אבל, שוב, מדובר בעשרות אלפי אנשים, זה לא כזה פשוט למנוע, לעבור מהגדר.

יוסף שוינגר: בשביל זה עושים תכנית בטיחות, בשביל זה יש סדרנים, בשביל זה יש אנשי משטרה, בשביל זה יש מאבטחים, זו העבודה של כל שנה של הילולה.

יוסף שוינגר: יש תיחום, יש סגירה, זה התפקיד, על זה עובדים.

יוסף שוינגר: המשטרה ביקשה מאות אם לא אלפי סדרנים, אנחנו מסדרים את הכול במשמרות, זה התפקיד שלהם, לעמוד ולווסת את הקהל ולמנוע מעברים איפה שאסור לו לעבור.

יום טוב חי כלפון: ולא הייתה אפשרות להרוס ולהסדיר לפני ההילולה את כל השטחים האלה?

קריאה: את כל מה שניתן היה להרוס ולהסיר לפני ההילולה עד הרגעים האחרונים שיתאפשר לנו לעבוד אנחנו נעשה, אבל אני אומר, לפתור את כל הבעיות שהיו פה ב-20 שנה האחרונות בזמן הקצר שהיה - - -

יוליה מלינובסקי: טוב, בסדר.

יוליה מלינובסקי: חברי הכנסת, שמעתם הרבה דברים, בואו נתקדם.

צביקי טסלר: אני רוצה, ברשותך, אם אפשר שני משפטים לפני חברי הכנסת.

מירב בן ארי: עכשיו חברי הכנסת.

צביקי טסלר: אפשר שני משפטים לפני?

מירב בן ארי: לא, אז בוא תשמור ואחרי כן תתייחס, כי בטח יהיו להם גם דברים להגיד.

מירב בן ארי: יום טוב, כבר התחלת, אתה רוצה להמשיך?

יום טוב חי כלפון: כן.

יום טוב חי כלפון: ההתרשמות היא מעורבת, היא התרשמות לטובה בכל הנוגע להגעה להר, הטרמינלים, אני מרגיש שבכל זאת הולכים לעשות משהו שהוא מסודר, אבל החשש העיקרי שלי זה מה קורה במתחם עצמו, במתחם הקבר ומסביב, כי בסוף כן יהיו בשלב מסוים 16,000 איש על תא שטח לא גדול במיוחד, על תא שטח שאני מבין שיהיו גדרות ויהיו אזורים סגורים ואנחנו ראינו שהאזורים לא מוסדרים.

יום טוב חי כלפון: נראה לי שנקודת התורפה נמצאת שם.

יום טוב חי כלפון: אני פחות מוטרד ממה שיקרה למטה בכיכר או בטרמינלים או בחניונים.

יום טוב חי כלפון: סך הכול אזור פתוח, רחב, צריך לקוות שהכול יסתדר שם, אבל הסכנה זה כל מה שמסביב לקבר עצמו, הבניין המרכזי הזה וכל מה שיש מסביבו.

יום טוב חי כלפון: אני כשהייתי שם היום בבוקר, מה שראיתי שם לא מצא חן בעיניי.

יום טוב חי כלפון: זה לא מצא חן בעיניי.

יום טוב חי כלפון: הטופוגרפיה של המקום היא מאוד בעייתית בכלל, כי זה הר וזה, אבל עוד יותר אם נוסיף לזה את כל אזור הבנייה.

יום טוב חי כלפון: ואתר בנייה במקום כזה זה אולי לא הדבר הכי נכון.

יום טוב חי כלפון: אפשר לפרוץ לאתר בנייה, אפשר להיכנס, אפשר לעבור מעל גדר, ודאי באירוע כזה.

יום טוב חי כלפון: לכן יש פה אחריות כבדה מאוד על כתפי המשטרה והסדרנים, שאתם תצטרכו פה למנוע מאנשים להגיע למקומות האלה ומהצד השני גם לאפשר מקומות שיהיו גם מספיק מרווחים שלא יהיו אירועי צפיפות כפי שראינו באסון בשנה שעברה.

יום טוב חי כלפון: זה הלקח שלי מהסיור היום.

יום טוב חי כלפון: אני כמובן מודה ליושבות ראש הוועדות ולכל המשתתפים.

מירב בן ארי: תודה רבה, יום טוב.

מירב בן ארי: קינלי.

משה טור פז: קודם כל לצערנו הרב אנחנו לא היינו יושבים פה אילולא לפני שנה נהרגו 45 אנשים.

משה טור פז: המצגת שלך, צביקי, העובדה שככה היא פותחת בעיניי היא המסר הכי חשוב של האירוע הזה.

משה טור פז: 45 אנשים שילמו בחיים שלהם ורק אז הרבה מאוד מהדברים שקורים פה קרו, וזה דבר שצריך להיות לנגד עינינו.

משה טור פז: וגם מטריד אותי שחלק מהאנשים שרואים אותם כנציגי ציבור של אותם 45 אנשים לא נמצאים פה, וזה כואב לי מאוד, ברמה האישית.

משה טור פז: אני רואה פה התנגשות בין השוטף לבין המינהל התקין של משרדי הממשלה.

משה טור פז: לצורך העניין את הקול הזועק ביותר ייצגה פה מנכ"לית המועצה, לבין הפרויקטור והפרויקט.

משה טור פז: יש פה אירוע שבאופן יחסי אל מול האילוצים, כמו חברי יום טוב, נחה דעתי שהגורמים שמנהלים את האירוע, את 48 השעות, עושים עבודה מאוד מאומצת כדי שהדבר הזה לא יחזור על עצמו, זה יעמוד למבחן התוצאה, אבל יש פה התנגשות.

משה טור פז: ואחרי שאמרנו את זה, יש פה אירוע ענק של חוסר משילות.

משה טור פז: אמרה את זה רופאת המחוז בצורה יפה, יש פה אתגר ענק של חוסר משילות שמלווה את המקום הזה.

משה טור פז: וכבר ראינו בישראל שכשיש חוסר משילות לוואקום הזה נכנסים גם גורמים רעים וגם אנחנו משלמים על זה בחיים.

משה טור פז: אני מאוד מקווה שנעבור בשלום את האירוע השנה.

משה טור פז: ושוב, האנשים פה שעוסקים בזה בעיניי אותי שכנעו שיש פה רמה מקצועית ועבודה מאוד מאומצת, עם פערים ששמענו, כולל כסף שחסר, אני עדיין חושב שאחרי האירוע, בל"ד בעומר, אנחנו, נציגי הציבור, צריכים לוודא שימוסדו פה המאמצים שבסוף יקבעו סמכות ואחריות אחת להר הזה.

משה טור פז: אם יש פה פרויקטור, אז שבמקום הזה ועדת החמישה, המשרד ההוא, המשרד הזה, מועצה, שיהיה פה גורם אחראי אחד שכל השאר יעבדו איתו.

משה טור פז: זה אירוע ענק, השני בגודלו בישראל באירועי דת שוטפים, אנחנו חייבים לוודא שהסמכות והאחריות יישבו במקום אחד, זו הדרך היחידה לנהל את זה בשוטף.

משה טור פז: תודה רבה.

מירב בן ארי: תודה, קינלי.

מירב בן ארי: איתמר, בבקשה, חבר הכנסת בן גביר.

איתמר בן גביר: אני אקצר.

איתמר בן גביר: בסוף בסוף כדי שהאירוע הזה יצליח צריכים לעבוד כולם בשיתוף פעולה.

איתמר בן גביר: נדמה לי שכולם מבינים כאן את הכללים ואת הדרך.

איתמר בן גביר: מצד אחד פיקוח נפש מעל הכול, ביטחון הציבור, שלום הציבור, ומצד שני, כן, הרצון לאפשר לכמה שיותר אנשים לבוא ולהתפלל ואת חופש התנועה ואת חופש השגרה של התושבים שמתגוררים כאן.

איתמר בן גביר: לכן ההמלצה של, ככל שישתפו יותר, ישתפו יותר את המועצה, ישתפו יותר את נציגי המקומות הקדושים, ישתפו יותר את כל המערכת יהיה יותר טוב.

איתמר בן גביר: המשטרה לבד לא תוכל, ואנחנו גם באיזה שהוא סרט כזה שחושבים טוב, יבואו אנשים, יאללה, החוצה, כולם יוצאים.

איתמר בן גביר: זה לא עובד בצורה כזאת.

איתמר בן גביר: מטריד אותי מאוד שמסבירים רק לקהילות מסוימות, צריך להסביר לכלל ישראל.

איתמר בן גביר: באים לכאן הרבה מאוד אנשים מכלל ישראל.

איתמר בן גביר: אבא של אשתי הוא לא חסיד, הוא מגיע לכאן, הוא לוקח כל שנה את האוטובוס, אדם מבוגר, ונוסע לכאן, מגיע לכאן, מתפלל, יוצא.

איתמר בן גביר: אני לא בטוח שאתם הצלחתם להגיע אליו, לא אליו, לא שכמותו, לא לעוד עשרות אלפי אנשים שנמצאים כאן ולא בטוח שהם מכירים את הכללים, לא בטוח שהם יודעים.

איתמר בן גביר: אין לי ספק שאם נגיע לאנשים האלה, נסביר להם, ואני אומר את זה לכולם, אני לוקח את זה גם על עצמי, אני יצאתי כאן באמצע הישיבה, התראיינתי לרדיו 'קול ברמה', התחלתי להסביר מה שנאמר כאן.

איתמר בן גביר: אני חושב שכולנו כנציגי ציבור צריכים להיות שותפים בדבר הזה, אם אנחנו נסביר אז אנשים יותר יבינו ואז לא יהיו מראות, לא של עימותים, לא של מכות, וחלילה מראות הרבה יותר חמורים של אנשים שפורצים את המחסומים.

איתמר בן גביר: מאוד מאוד חשוב חיי שגרה.

איתמר בן גביר: אנחנו מדברים על מירון, אבל יש עוד כמה יישובים כאן בסביבה שחייבים לאפשר להם לחיות ביומיים האלה.

איתמר בן גביר: גם אצלנו בחברון, ברוך ה', מגיעים למערת המכפלה הרבה מאוד אנשים, אבל מאפשרים לתושבי היישוב ולתושבי קרית ארבע כן לנוע איפה שצריך לנוע.

איתמר בן גביר: ומשפט אחרון, בסוף בסוף בסוף כולנו כאן ביחד לאותה מטרה.

איתמר בן גביר: אני לא אהבתי כאן את הוויכוחים שהיו כאן מקודם, בין ארגון כזה לארגון אחר, זה ממש לא שם.

איתמר בן גביר: אסור לנו להגיע לזה, בסוף לכולם יש מטרה אחת, שאנשים יבואו, יתפללו ויחזרו הביתה בשלום.

מירב בן ארי: תודה, איתמר.

מירב בן ארי: לפני שעוברים לפרויקטור, מהצבא, אתם רוצים להתייחס למשהו?

נציג צה"ל: כל הדרישות שעלו, הצבא נותן מעטפת.

נציג צה"ל: אם תרצו אחר כך פרטנית נפרט בפורום טיפה יותר מצומצם.

מירב בן ארי: אוקיי, ורט"ג, אתה רוצה להתייחס?

שי קורן: אנחנו מתואמים עם כל הגופים, מהפרויקטור, כב"ה, משטרה.

שי קורן: אותי בעיקר מטריד כל מה שקורה בשטחים הפתוחים, דיברנו על זה, מפקד המחוז דיבר על זה, אני מקווה שניעזר במג"ב והוא יעזור לשמור עליהם.

מירב בן ארי: תודה.

מירב בן ארי: צביקי.

צביקי טסלר: אני מבקש לפני שאני מתחיל שתי מילים מאבי בלומנטל, שמתעסק בהסברה, זה עלה כמה פעמים.

אבי בלומנטל: אני אומר במילה.

אבי בלומנטל: קודם כל אנחנו נמצאים מול ציבור שלא כולו נגיש לתקשורת הממוסדת, אז אנחנו פועלים במגוון רחב של כלים, בין היתר יש קו מידע טלפוני שמספק מידע לקהילות בדלניות, שלא נמצאות בתקשורת הממוסדת.

אבי בלומנטל: בתקשורת הרגילה אנחנו נמצאים, תקשורת חרדית, דתית לאומית, רדיו, אינטרנט, עיתונות, הכול, ואנחנו עובדים בשלבים.

אבי בלומנטל: בשלב ראשון קודם כל הסברנו לאנשים שהאירוע השנה לא דומה לאירועים בשנים קודמות, בדגש על הנושא של חובת כרטיס לכל אדם ובכל גיל, גם לבאים ברכב פרטי.

אבי בלומנטל: הדבר השני, השבוע מסבירים איך רוכשים את הכרטיסים, כי גם זה חדש עבורם.

אבי בלומנטל: העמדות האלה בבתי הכנסת, מה שהזכיר הפרויקטור, נדרים פלוס, ובאמצעות אתרי האינטרנט שמוכרים את הכרטיסים.

אבי בלומנטל: ובשלב השלישי אנחנו מדברים על ההתנהגות בהר, כל מה שקשור לכניסה וליציאה בזמן, כדי לא לעכב את הבאים בתור, גם בתוך הציון השנה יש שביל נחש שנכנס ויוצא, זה לא נכנסים בפנים ומתנחלים ונשארים ואחרים נשארים בחוץ, אלא כולם נכנסים.

אבי בלומנטל: צריך להסביר לאנשים את כל הנושא של הערבות ההדדית וההתחשבות והאחריות.

אבי בלומנטל: אנחנו שמים דגש מאוד, שוב, על קהילות שאנחנו יותר חוששים.

אבי בלומנטל: לגבי הנושא של הקשר עם הקהילות.

אבי בלומנטל: שוב, היו המון מפגשים של הפרויקטור ויועצים צמודים שלו שהם בקשר עם הקהילות.

אבי בלומנטל: צריך לזכור שיש גם השלכות שהן לא בהכרח הסברתיות, אלא למשל אם ישנה בעיה שאין הדלקות בארץ ואין להן אלטרנטיבה בחוץ, זה מטבע הדברים יוצר תסיסה, צריך גם את זה להבין בהסתכלות הכוללת.

אבי בלומנטל: אז אני מבין שיש ענייני רישוי ובטיחות שהם קריטיים והם חשובים והם לפני הכול, אבל לכל דבר כזה יש השלכה.

אבי בלומנטל: מטבע הדברים חסידות שהיא מסודרת ומאורגנת, אז הכול מתנהל בצורה מופתית.

אבי בלומנטל: אני חושב שזה מספיק.

אבי בלומנטל: אם יש שאלות אני אשמח לענות.

צביקי טסלר: אני רוצה רגע לחזור למעוף הציפור ולהגיד שבעיניי יש שני פערים ושני נושאים אחרים להשלמה.

צביקי טסלר: זה לא שאין אחרים, אבל העיקריים.

צביקי טסלר: הפער הראשון זה חקיקה, דובר עליה פה, זה מגיע לרגע האחרון, זה בעייתי מאוד ואנחנו גם לא יודעים מה תהיה התוצאה של הדבר הזה.

צביקי טסלר: הפער השני הוא תקציב, תקציב, תקציב.

צביקי טסלר: יש הרבה דברים שאנחנו רוצים לעשות, נכון לעשות, צריך לעשות, ואם לא יהיה תקציב לא נוכל לעשות.

צביקי טסלר: אני אומר את זה בצורה מאוד ברורה.

צביקי טסלר: יש נושאים להשלמה.

צביקי טסלר: תכנית הבטיחות היא להשלמה, אנחנו בתהליך הזה.

צביקי טסלר: התשתיות הן להשלמה, אנחנו בתהליך ואנחנו יודעים לעצור את הדברים בזמן ולהתכנס לכיוון ההילולה, כשאחד הדברים שמנחים אותנו, חשוב לי להדגיש את זה, זה לתת לעצמנו יתירות בתחום הבטיחות ולא לשמור את עצמנו על הקשקש.

צביקי טסלר: זה נכון לתיחומים שאנחנו עושים, זה נכון ללוחות הזמנים שאנחנו קובעים לעצמנו, זה נכון לכמויות האנשים וכו'.

צביקי טסלר: זה נושא אחד להשלמה.

צביקי טסלר: הנושא השני להשלמה זה הנושא של האירועים הנוספים.

צביקי טסלר: הוא להשלמה לשני כיוונים, ולמרות הטון הקצת לעומתי ששמענו פה אני מסכים לכל מה שקרן אמרה.

צביקי טסלר: זאת אומרת מה שלא יהיה על פי דין, חוקי, מורשה, לא יהיה, פשוט לא יהיה, אין לנו ברירה.

צביקי טסלר: אמנם ניתקל מול הבעיה של כעסים וכן הלאה מצד הציבור, נצטרך להתמודד עם זה, אבל אין לנו כוונה להתפשר, לא על תהליכי הרישוי שקבענו לעצמו, לא על מגבלות הבטיחות שקבענו לעצמנו, וודאי וודאי שלא לפעול על פי חוק.

צביקי טסלר: בכל מקום שצריך להרים דגל מורם דגל ומטופל.

צביקי טסלר: אז אנחנו בעניין הזה לגמרי מסכימים על העקרונות ופועלים במלוא המרץ כדי להגיע להילולה הכי שמחה והכי בטוחה שאנחנו יודעים לייצר בתנאים שיש לנו, הם לא פשוטים.

יוליה מלינובסקי: כן, חד משמעית.

יוליה מלינובסקי: שלא ישתמע לשתי פנים, אנחנו לא נגד, אנחנו בעד, אנחנו פשוט מוטרדות, אנחנו מודאגות, המראות של לפני שנה, אי אפשר לשכוח.

יוליה מלינובסקי: כנראה שאנחנו מדינה קצת מקולקלת.

יוליה מלינובסקי: אני לא אשכח את האירוע שהיה בכבאות עם השריפה בהר הכרמל ואז הייתה רפורמה בכבאות.

יוליה מלינובסקי: עכשיו קרה לנו אסון במירון, איך הוא לא קרה לפני זו גם שאלה, כי הכתובת פה הייתה על הקיר באותיות אדומות, וזה קרה ועכשיו אנחנו מטפלים.

יוליה מלינובסקי: אבל הבעיה בהר מירון זה לא רק האירוע של ההילולה, זה התחזוקה השוטפת היום יומית.

יוליה מלינובסקי: אסור להגיד אוקיי, אנחנו נעבור את ההילולה ואז אנחנו נשכח את זה לעוד שנה וזהו, לא נטפל בשום דבר.

יוליה מלינובסקי: אנחנו לא יכולים לאפשר לעצמנו קווי ביוב מעל השטח, אנחנו לא יכולים להרשות לעצמנו בנייה בלתי חוקית או מסוכנת.

יוליה מלינובסקי: חייבים לסדר את הנושא הזה למרות ההזנחה הפושעת של שנים רבות.

יוליה מלינובסקי: אני יכולה לציין, אני באמת חושבת שפעלו פה לא בתוך האינטרסים של הציבור, לטובת הציבור, אלא מתוך אינטרסים צרים של אדמו"רים כאלה ואחרים או עסקנים כאלה ואחרים, וזה חבל, ושילמנו על זה מחיר מאוד כבד.

יוליה מלינובסקי: אז נעבור את ההילולה הזאת, אני מקווה בהצלחה.

יוליה מלינובסקי: אני חייבת להגיד שאני באופן אישי, אני לא יכולה להגיד שאני רגועה במאה אחוז ומרגישה מצוין, לא, אני מאוד מוטרדת ממה אני שומעת.

יוליה מלינובסקי: מצד שני אני רואה באמת נכונות ורצון מגורמי משטרה, כבאות, מועצה, שירותי דת, כמובן פרויקטור, לתפעל את האירוע בצורה הכי טובה.

יוליה מלינובסקי: מה שהכי חשוב פה, זה לא אירוע רגיל, זה אירוע עם פן דתי מובהק ואסור לנו לפגוע ברגשות הציבור.

יוליה מלינובסקי: כמובן אנחנו צריכים לדאוג לפן הבטיחותי של האירוע, שזה הדבר המרכזי, אבל לא פחות חשוב, לתת לאנשים הרגשה טובה שבאמת מבינים לנפשם ושעושים הכול כדי שהפן הדתי יקבל מענה כמו שצריך, וזה נושא של הסברה ושיתוף פעולה עם הציבור.

יוליה מלינובסקי: אם אנשים ירגישו סוג של דופקים אותם או שירגישו שלא סופרים אותם או פוגעים בהם, יהיו פה אירועים שאף משטרה לא תוכל לעצור.

יוליה מלינובסקי: אף משטרה לא יכולה לעצור המון.

יוליה מלינובסקי: אין, לא יעזור שום דבר.

יוליה מלינובסקי: אז זה הדבר המרכזי, הפן ההסברתי, ואני חושבת שפה זה התפקיד שלכם, הצד של הממשלה בשירותי הדת, וכמובן משטרת ישראל.

יוליה מלינובסקי: כפי שאתם ציינתם פה, ידעתם לארגן את האירוע של ההלוויה של הרב קנייבסקי, זה היה דוגמה ומופת, באמת, זה התנהל בצורה בלתי רגילה מבחינת הסדר.

יוליה מלינובסקי: אז כנראה שאתם יודעים לדבר עם הציבור ועם מנהיגיו וזה מאוד חשוב, כי אנחנו לא רוצים לראות את האירועים האלה בהר, אבל אנחנו לא רוצים לראות את האירועים האלה, אלימות או איזה שהיא בעיה בטיחותית, גם מחוץ להר, נכון?

יוליה מלינובסקי: זאת אומרת נדחף את זה החוצה, שם יהיו לנו מכות, שם יהיו לנו נפגעים, זה לא מה שאנחנו רוצים.

יוליה מלינובסקי: אז אני חושבת שעם כל המורכבות של העניין וגם אנחנו שמענו פה פערים בין משרדי הממשלה, עדיין, מירב, יש כיוון, יש דינמיקה טובה.

יוליה מלינובסקי: זה כמו במחלה, מתחילים ממשהו רע, אבל הדינמיקה טובה, לאט לאט מגיעים למשהו יותר טוב.

יוליה מלינובסקי: אבל ברור שיש לחץ זמן ואתם לא תישנו עכשיו שבועיים עד ההילולה, במיוחד אתה, צביקי.

צביקי טסלר: אני כבר לא ישן, זה בסדר.

יוליה מלינובסקי: אני מקווה מאוד שנעבור את זה, אבל זה לא אומר שצריך לסיים.

יוליה מלינובסקי: משרד הדתות, אני חושבת שצריך להגיע לפה, לסדר את ההר הזה אחת ולתמיד, שזה באמת יעמוד בכל הסטנדרטים, גם בפן התחבורתי, בטיחותי, תעבורתי, בכל מה שצריך.

יוליה מלינובסקי: תודה.

מירב בן ארי: קודם כל תודה רבה לחברתי, חברת הכנסת יוליה מלינובסקי, על השותפות כאן בדיון בוועדה.

מירב בן ארי: אני רוצה קודם כל להודות, צביקי, הפרויקטור, שאני בטוחה שחוסר השינה זה רק חלק מהדברים שאתה מתמודד, ברור לי שאתה מתמודד כאן עם פרויקט ברמה לאומית.

מירב בן ארי: אני רוצה להודות לחברי הכנסת שהצטרפו לסיור, כמו שאמרתי, וכמובן לכל הנציגים מהמשטרה, מחוז הצפון, אגף התנועה, כבאות והצלה וכמובן כל משרדי הממשלה, התחבורה, הבריאות, שירותי דת, המקומות הקדושים.

מירב בן ארי: האסון של מירון הוא האסון הלאומי הגדול שהיה כאן במדינה, ברור לי שאנחנו עכשיו במינימום של זמן מנסים להספיק הכול.

מירב בן ארי: אין לי ספק שאם הייתי מגיעה לפה שבועיים לפני האירוע והכול היה סגור הייתי מוטרדת, כי במדינה הזאת זה לא עובד ככה.

מירב בן ארי: את דיברת על אסון מירון שהביא את הרפורמה, גם הבריחה מכלא גלבוע ועדה הביאה לבטן לפחות חלק מבתי הכלא של האסירים הביטחוניים.

יוליה מלינובסקי: אסון הכרמל.

מירב בן ארי: אסון הכרמל זה בכלל דרמה בפני עצמה.

מירב בן ארי: אני לא ציפיתי לבוא לפה שיהיה הכול סגור, אבל יש כאן שני נדבכים דרמטיים, דרמטיים, שלא תפורים.

מירב בן ארי: אני מאוד מאוד מוטרדת כי ברור לי שאם הייתי מגיעה לפה והייתי שומעת על הביוב והשירותים והאוכל וההדלקות הקטנות, זה היה מטריד אותי, אבל זה שגם חקיקה וגם תקציב חסר – קודם כל נצא מפה, אני מניחה שגם אני וגם יוליה נדבר עם השר ונגיד לו על מה ששמענו וננסה לפתור.

מירב בן ארי: אני יכולה להגיד לך שכל מה שקשור לחקיקה, הוועדה שלי תעשה את הכול כדי לתת למשטרה את הסמכויות.

מירב בן ארי: אני עושה את זה מהיום שהוועדה הזו הוקמה, לתת למשטרה סמכויות, וזה מה שאנחנו נעשה.

מירב בן ארי: אנחנו נעשה את השעות, כל מה שנצטרך, אני מקווה שחברי הכנסת, גם פה, מהקואליציה ומהאופוזיציה, יעזרו כי הם מבינים את גודל השעה.

מירב בן ארי: אני יכולה להבטיח לך, פה לפרוטוקול, הצוות שלי פה, גם של הוועדה כאן, כל הצוות של הוועדה שנמצא, שזו גם הזדמנות להגיד תודה.

יוליה מלינובסקי: נכון, שהגיעו לפה.

מירב בן ארי: שהגיעו גם, גם הצוות של הוועדה לשירותי דת.

מירב בן ארי: אני יכולה להגיד לך שבכל מה שקשור אלינו יש כאן מחויבות של הוועדה לפתור את התקנות ולקדם אותן כמה שיותר מהר, לדחות את כל מה שעל סדר היום כדי לתת לך את הכלים ובעיקר למשטרה להתמודד עם מירון.

מירב בן ארי: לעניין התקציב, גם זה אנחנו ננסה לסייע ולבדוק איך אפשר, כי ברור לי, וגם שאלתי כאן על העניין עם התשתיות, איך אתה מקדם תשתיות אם אין לך תקציב, איך אתה מתקשר עם קבלנים, ברור לי שאתה חייב את זה אתמול בבוקר.

מירב בן ארי: ואני רוצה להגיד עוד משהו אחד.

מירב בן ארי: איתמר פה העיר לי תוך כדי ואמר לי, אל תתבלבלו, ההר שייך לכולם, לכל עם ישראל, כל חבר כנסת שייצא מפה ויכתוב פוסט יגיע לקהל מסוים שיראה פתאום לאמא שלו או לאבא שלו ויגיד לו איך להגיע.

מירב בן ארי: לכן לנו גם יש אחריות, גם בריאיונות וגם במקומות, לדבר ולהגיד לציבור.

מירב בן ארי: אני גם אמרתי את זה על ההר.

מירב בן ארי: המטרה שלנו זה שתבואו, תחגגו, תיהנו ותחזרו הביתה.

מירב בן ארי: זו המטרה.

מירב בן ארי: ככל שנגייס ונקרב את הציבור, ואני שמחה שהתערבתם שם על עניין ההסברה, זה דרמטי בעיניי, ואני חושבת שחברי הכנסת, כל אחד שיושב פה, אני יודעת שהם גם יעשו את זה, יש לנו אחריות לשווק לכל עם ישראל את ההר.

מירב בן ארי: ברור לי שיש מקומות, בעיקר חסידויות שאין להם את הקשר המינימלי עם המשטרה וצבא, ברור שאיתם צריך לעשות עבודת עומק אחרת, כי הם מתנהלים בצורה קצת שונה מאיתמר בן גביר או קינלי, מלכתוב פוסט ואנשים מכל שאר הציבור יבואו ויראו את הפוסט ויגידו: אוקיי, כזה אני רוצה.

מירב בן ארי: אני גם מציעה לשלוח איזה שהוא לינק שנוכל לשתף, מקניית כרטיסים או איך להגיע לפה.

יוליה מלינובסקי: גם חומר הסברה, אתם יכולים לשלוח לנו ואנחנו יכולים לפרסם את זה באתר הכנסת בשתי הוועדות.

מירב בן ארי: כן.

מירב בן ארי: אני מוטרדת מהדברים שאמרתְּ.

מירב בן ארי: אנחנו בקשר כבר תקופה, אני יודעת שאת civil servant בכל רמ"ח איברייך ואני בטוחה שאת עושה עבודה מצוינת ושלא לרגע – את יודעת אנחנו מאחורייך.

מירב בן ארי: אני כן מצפה שבעזרת ה', אם הכול יעבוד כראוי, ב-9 במאי יגיעו התקנות, אבל אני אומרת לךָ, אתם תצטרכו לבוא ולדבר איתנו על מה ששמענו פה, על החשמל שהובטח שייפתר, על הבטיחות וכמובן נקווה שנגיע לעזרה לגבי התקציב.

מירב בן ארי: לפני שנפתח את הדיון על תקנות אני רוצה שכל הדברים ששמענו כאן, ורשמתי לעצמי את המקומות, תבוא ותסביר איך אנחנו עומדים ואז נפתח את הדיון על התקנות.

מירב בן ארי: מאוד מאוד חשוב לי.

מירב בן ארי: הדיון הזה, הוועדות, זה לא חותמת גומי, לא באנו לפה לראות את ההר, להצטלם ולחזור.

מירב בן ארי: לקחנו את הריג'קטים ונביא אותם אלינו, כל אחד מאיתנו גם יעשה את מה שהוא צריך לעשות, אני בטוחה, יש פה חברי כנסת רציניים מאוד, אבל גם לפני הדיון בתקנות אתם תצטרכו לבוא, גם נציגי המשטרה, גם כב"ה כמובן, כי העלו כאן דילמה מאוד מאוד חשובה, לבוא ולהסביר לנו איך אתם פותרים את הריג'קטים, מה שראינו היום על ההר.

מירב בן ארי: אני אגיד, וזה יהיה משפט סיכום, אני מוטרדת, מצד שני לא ציפיתי שאני אבוא ותשימו לנו כבר את השטיח האדום, לא ציפיתי, אבל אני חושבת שאתה עושה כאן מהלך דרמטי, אתה וכל מי שנמצא כאן, משרדי הממשלה כולם, ואמרתי לך את זה גם כשאמרתי לך למען הסר ספק, ברור לי שאנשים ישנים פה על ההר, ברור לי שאנשים מבינים את גודל האירוע ואת גודל האחריות, ולמען הסר ספק, גם אם אנחנו חוזרים מפה מוטרדים, החבורה שנמצאת כאן, ברור לכל אחד מאיתנו שנעשית כאן עבודה ששנים לא נעשתה.

יוליה מלינובסקי: נכון.

מירב בן ארי: ששנים לא התייחסנו ברצינות.

מירב בן ארי: עשרות שנים.

מירב בן ארי: לכן אנחנו מחזקים אתכם, גם מה שאמרתי לקרן, שלא יִרפו ידיכם.

מירב בן ארי: חברי הכנסת באו כי זה התפקיד שלהם, לפקח על עבודת הממשלה, ולהגיע גם פיזית לשטח, אבל שלא תתבלבלו, אנחנו מאחוריכם, אנחנו תומכים בכם ואנחנו רוצים שתעשו את המקסימום שעם ישראל כולו יגיע להר ויחגוג את ההילולה הכל כך חשובה הזאת עבורו.

מירב בן ארי: אז למען הסר, ובזה אני מסיימת, דעו שאנחנו איתכם ומאחוריכם, ושוב, אנחנו מצפים לפחות לדיון הבא שיהיה בוועדה לאיזה שהם פתרונות לדברים ששמענו.

יוליה מלינובסקי: כפי ששמתם לב, אנחנו זוכרות.

מירב בן ארי: אני מודה לכולם, הישיבה נעולה.